ތަޤްވާގެ ފައިދާ 8 – DhiSalafiyyah\nތަޤްވާގެ ފައިދާ 8\n23/12/2019 އަޚްލާޤްއަލްއަޚް ޢަބްދުލްމުޢިއްޒު ރަޝީދު\nތަޤްވާވެރިން ވާހުށީ ސުވަރުގެ އާއި އެތަނުގައިވާ އެކި ނިޢުމަތްތަކުގައި\n(إِنَّ الْمُتَّقِينَ فِي جَنَّاتٍ وَعُيُونٍ * ادْخُلُوهَا بِسَلَامٍ آمِنِينَ * وَنَزَعْنَا مَا فِي صُدُورِهِم مِّنْ غِلٍّ إِخْوَانًا عَلَىٰ سُرُرٍ مُّتَقَابِلِينَ * لَا يَمَسُّهُمْ فِيهَا نَصَبٌ وَمَا هُم مِّنْهَا بِمُخْرَجِينَ )\nމާނަ: “ހަމަކަށަވަރުން ތަޤުވާވެރިން ވަނީ ސުވަރުގެތަކާއި، ފެންއާރުތަކުގެ ނިޢުމަތުގައެވެ. * (އެއުރެންނަށް އަންގަވާނެތެވެ.) ތިޔަބައިމީހުން ސަލާމަތްކަމާއެކު، އަމާންކަން ލިބިގެންވާ ޙާލު އެތަނަށް ވަންނާށެވެ! * އަދި ތިމަންއިލާހު، އެއުރެންގެ ހިތްތަކުގައިވާ ޙަސަދަވެރިކަން ވަކިކުރެއްވީމެވެ. ދާންތަކެއްގެ މަތީގައި އެކަކު އަނެކަކަށް ކުރިމަތިލައިތިބޭ އަޚުންތަކެއްގެ ގޮތުގައެވެ. * އެއުރެންނަކަށް އެތާނގައި އެއްވެސް ވަރުބަލިކަމެއް ނުޖެހޭނެތެވެ. އަދި އެ ތަނުން ނެރުއްވާނެ ބަޔަކު ކަމުގައިވެސް އެއުރެން ނުމެވޭމެއެވެ.”\nﷲ ބާވައިލެއްވި އެއްޗެހީގެ ޙަޤީޤަތް އެނގެނީ ތަޤްވާވެރިވުމުން\n(وَقِيلَ لِلَّذِينَ اتَّقَوْا مَاذَا أَنزَلَ رَبُّكُمْ ۚ قَالُوا خَيْرًا)\nމާނަ: “ތަޤުވާވެރިވި މީހުންނަށް އަންގަވާނެތެވެ. ތިޔަބައިމީހުންގެ ވެރިރައްބު ބާވައިލެއްވީ ކޮންއެއްޗެއް ހެއްޔެވެ؟ އެއުރެން ދަންނަވާނެތެވެ. ހެޔޮ ގޮތެވެ.”\nތަޤްވާވެރިންގެ ގޮވައްޗަށް ﷲ ތަޢާލާ ޘަނާކިޔުއްވާފައިވުމުން ދަލީލުކޮށްދެނީ، އެތަނުގައިވާ ނިޢުމަތުގެ ފުރިހަމަކަން\n(وَلَدَارُ الْآخِرَةِ خَيْرٌ ۚ وَلَنِعْمَ دَارُ الْمُتَّقِينَ)\nމާނަ: “އަދި އާޚިރަތުގެ ގޮވަތި ހެޔޮކަން ބޮޑުކަން ކަށަވަރެވެ. އަދި ތަޤުވާވެރިންގެ ގޮވަތީގެ މޮޅުކަމާއެވެ!”\nތަޤްވާގެ އަހުލުވެރިންނާއި މަރު ބައްދަލުކުރާނީ އެންމެ ހެޔޮވެގެންވާ ގޮތުގައި. އަދި މަލާއިކަތުން އެބައިމީހުންނަށް ސަލާމު ރައްދުކުރައްވާ، އެބައިމީހުންނަށް މާތްކޮށް ހިއްތަވާނެއެވެ.\n(كَذَٰلِكَ يَجْزِي اللَّـهُ الْمُتَّقِينَ * الَّذِينَ تَتَوَفَّاهُمُ الْمَلَائِكَةُ طَيِّبِينَ ۙ يَقُولُونَ سَلَامٌ عَلَيْكُمُ ادْخُلُوا الْجَنَّةَ بِمَا كُنتُمْ تَعْمَلُونَ)\nމާނަ: “ތަޤުވާވެރިންނަށް ﷲ ޖަޒާ ދެއްވަނީ އެފަދައިންނެވެ. އެއުރެންނަކީ، ކުށްފާފަތަކުން ޠާހިރުވެގެންވާ ޙާލު، މަލާއިކަތުން އެއުރެން މަރުގަންނަވާ މީހުންނެވެ. (އެ ހިނދު) އެ މަލާއިކަތުން ވިދާޅުވާނެތެވެ. ތިޔަބައިމީހުންގެ މައްޗަށް ސަލާމް ހުށްޓެވެ. ތިޔަބައިމީހުން ކޮށްއުޅުނު ޢަމަލުތަކުގެ ސަބަބުން، ތިޔަބައިމީހުން ސުވަރުގެއަށް ވަންނާށެވެ!”\nތަޤްވާއަކީ ﷲ ތަޢާލާގެ ޚާއްޞަ މަޢިއްޔަތު އެމިހަކާ އެކުވާ ސަބަބެއް\n(إِنَّ اللَّـهَ مَعَ الَّذِينَ اتَّقَوا وَّالَّذِينَ هُم مُّحْسِنُونَ)\nމާނަ: “ހަމަކަށަވަރުން ﷲ ވޮޑިގެންވަނީ، ތަޤުވާވެރިވި މީހުންނާ އެކުގައެވެ. އަދި އިޙްސާންތެރިންނާވެސް އެކުގައެވެ.”\nތަޤްވާއަކީ ރަސޫލު ބޭކަނލުންގެ ސިފަތަކުގެ ތެރެއިން ހިމެނޭ ސިފައެއް\n(وَحَنَانًا مِّن لَّدُنَّا وَزَكَاةً ۖ وَكَانَ تَقِيًّا)\nމާނަ: “އަދި ތިމަންއިލާހުގެ ޙަޟްރަތުން އޯގާވެރިކަމާއި، ޠާހިރުކަން އެކަލޭގެފާނަށް ދެއްވީމެވެ. އަދި އެކަލޭގެފާނު ތަޤުވާވެރިޔަކު ކަމުގައިވިއެވެ.”\nތަޤްވާގެ ސަބަބުން ސުވަރުގެ ވާރުތަވެގެން ދިއުން\n(تِلْكَ الْجَنَّةُ الَّتِي نُورِثُ مِنْ عِبَادِنَا مَن كَانَ تَقِيًّا)\nމާނަ: “އެއީ ތިމަންއިލާހުގެ އަޅުންކުރެ، ތަޤުވާވެރިވީ މީހުންނަށް ތިމަންއިލާހު ވާރުތަކޮށްދެއްވާ ސުވަރުގެއެވެ.”\nތަޤްވާއަކީ ނަރަކައިން މިންޖުވުމުގެ ސަބަބެއް\n(ثُمَّ نُنَجِّي الَّذِينَ اتَّقَوا وَّنَذَرُ الظَّالِمِينَ فِيهَا جِثِيًّا)\nމާނަ: “ދެން ތިމަންއިލާހު، ތަޤުވާވެރިވީ މީހުން ސަލާމަތް ކުރައްވާހުށީމެވެ. އަދި އަނިޔާވެރިވީ މީހުން، ކަކޫޖެހިގެންވާ ޙާލު، އެ ނަރަކައިގެ ތެރެއަށް ދޫކުރައްވާހުށީމެވެ.\nތަޤްވާވެރިން މަޙްޝަރު ކުރެއްވޭނީ ﷲ ތަޢާލާގެ ޚާއްޞަ ވަފުދެއްގެ ގޮތުގައި މާތްކުރެވިފައިވާ ޙާލުގައި\n(يَوْمَ نَحْشُرُ الْمُتَّقِينَ إِلَى الرَّحْمَـٰنِ وَفْدًا)\nމާނަ: “ތަޤުވާވެރިން، ރަޙްމާންވަންތަ އިލާހުގެ ޙަޟްރަތަށް (ޢިއްޒަތްތެރި) ވަފުދެއްގެ ގޮތުގައި ތިމަންއިލާހު އެއްކުރައްވާ ދުވަސް (ހަނދުމަކުރާށެވެ!).”\nކީރިތި ޤުރުއާނަކީ ތަޤްވާވެރިންނަށް އުފާވެރި ޚަބަރުދޭ ފޮތެއް\n(لِتُبَشِّرَ بِهِ الْمُتَّقِينَ وَتُنذِرَ بِهِ قَوْمًا لُّدًّا)\nމާނަ: “ކަލޭގެފާނު އެ ފޮތުން ތަޤުވާވެރިންނަށް އުފާވެރިކަމުގެ ޚަބަރު ދެއްވުމަށާއި، ދެކޮޅުވެރިވެގެންވާ މީހުންނަށް އެއިން އިންޛާރު ކުރެއްވުމަށްޓަކައެވެ.”


Sea life flatah badhaludheythee ufaa faalhukohfi\nސީލައިފު ފްލެޓަށް ބަދަލުދޭން ނިންމުމުން އުފާ ފާޅުކޮށްފި\nސީލައިފު ފްލެޓަށް ފައިސާ ދެއްކި ބައެއް މީހުންނާއެކު ރޭ ބޭއްވި ހަފުލާގައި މި މައްސަލާގެ ލޯޔަރުންގެ ޓީމް-\nހުޅުމާލޭގައި 3،000 ފްލެޓް އަޅަން ބުކިން ފީގެ ގޮތުގައި ސީލައިފުން ފައިސާ ނެގުމަށް ފަހު މަސައްކަތް ކުރިއަށް ނުގެންދިއުމުން ގެއްލުންވި މީހުނަށް ސަރުކާރުން ބަދަލު ދޭތީ އުފާ ފާޅުކޮށްފި އެވެ.\nސީލައިފް ފްލެޓު ގަތް ގިނަ ބަޔަކާއެކު އެ މައްސަލާގައި އިސް ވަކީލެއްގެ ގޮތުގައި ހަރަކާތެރިވާ މަރިޔަމް ޝުނާނާ ވެސް ހިމެނޭ ގޮތަށް ބުރާސްފަތު ދުވަހުގެ ރޭ މާލޭގެ ސިޓްރޮންގައި ވަނީ ހަފުލާއެއް ބާއްވާފަ އެވެ. އެ ހަފުލާގައި ވަކީލް ސުނާނާ މަަސައްކަތުގެ އަގު ވަޒަންކޮށް ހަނދާނީ ފިލައެއްް ދީފައިވެސް ވެއެވެ.\nހުޅުމާލޭގައި ބޮޑު ސަރަހައްދެއްގައި ފްލެޓު އެޅުމުގެ މަޝްރޫއެއް ހިންގުމަށްޓަކައި ސީލައިފް ކުންފުނިން ވަނީ 203 މީހެއްގެ އަތުން ފައިސާ ނަގާފަ އެވެ. އެ ކުންފުނިން ގިނަ ބައެއްގެ އަތުން ބުކިން ފީގެ ގޮތުގައި 50،000ރ. ނަގާފައިވާއިރު، ބައެއް ފަރާތް ތަކުން ފްލެޓަށް ފުރަތަމަ ދައްކަން ޖެހޭ 20 ޕަސެންޓު (ގާތްގަނޑަކަށް 600،000ރ. ވަރު) ވެސް ނަގާފައި ވެ އެވެ. ނަމަވެސް އެ ކުންފުނިން ފްލެޓު އަޅާ ސަރަހައްދު ކޮނެލުން ފިޔަވައި އިތުރު މަސައްކަތެއް ކޮށްފައެއް ނުވެ އެވެ.\nމި މަސައްކަތް ކުރިއަށް ނުގޮސް ލަސްވަމުން ދަނިކޮށް، އެ މައްސަލަ ތަހުގީގު ކުރަން ފެށުމުން، ސީލައިފުގެ މެނޭޖިން ޑިރެކްޓަރު އަހްމަދު މޫސާ (އައްމަޓީ) ވަނީ ފިލައިގެން ސްރީލަންކާއަށް ގޮސްފަ އެވެ. އަދި މަކަރާއި ހީލަތް ހެދި މައްސަލައިގައި އަންމަޓީ ހޯދަން ވަނީ އިންޓަޕޯލް ރެޑް ނޯޓިސް ވެސް ނެރެފަ އެވެ.\nސީލައިފް ފްލެޓަށް ފައިސާ ދެއްކި މީހުން ކޯޓަށް ދިޔައީ އެ ކުންފުންޏާއި އެޗްޑީސީ އާއި އިކޮނޮމިކް މިނިސްޓްރީއާ ދެކޮޅަށް ދައުވާ އުފުލުމަށެވެ. އަންމަޓީ ހޯދަން ރެޑްނޯޓިސް ނެރެފައިވަނިކޮށް، ދައުވާ ކުރި 200 އަށްވުރެ ގިނަ މީހުންނަށް ބަދަލު ހޯދައިދޭން ކޯޓުން ބޭރުގައި މައްސަލަ ވަނީ ހައްލުކޮށްފަ އެވެ. ނަމަވެސް، ސީފައިލް ފްލެޓު ގަތް މީހުންނަށް ބަދަލު ދިނުން މަޑުޖައްސާލަން، އެސެޓް ރިކަވަރީ ކޮމިޝަނުން ހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ) އަށް މިހާރު ވަނީ އަންގާފަ އެވެ.\nބަދަލު ދެނީ ޕާފޯމަންސް ގެރެންޓީ އިން\nމި ސަރުކާރުން ސީ ލައިފާއެކު އެއްބަސްވުމަކަށް އައުމުގެ ކުރިން އެޗްޑީސީން ބުނެފައިވާ ގޮތުގައި ފްލެޓު ގަތް މީހުންނަށް ދޭން ޖެހޭ ބަދަލުގެ އަދަދު 24 މިލިއަން ރުފިޔާ އަށް އަރާނެ އެވެ.\nރައީސް އޮފީހުގެ ޗީފް އޮފް ސްޓާފް އަލީ ޒާހިރު ވިދާޅުވި ގޮތުގައި ފްލެޓު ގަތް މީހުންނަށް ބަދަލު ދެނީ އެ މަޝްރޫއު ކުރިއަށް ގެންދަން ސީލައިފުން ޕާފޯމަންސް ގެރެންޓީގެ ގޮތުގައި ދެއްކި ފައިސާއިންނެވެ.\nސީލައިފުން ވަނީ އެޗްޑީސީ އަށް ފްލެޓުގެ އަޅަން ޕާފޯމަންޓް ގެރެންޓީގެ ގޮތުގައި އެއް މިލިއަން ޑޮލަރު (15 މިލިއަން ރުފިޔާ) ދައްކާފަ އެވެ.\nޒާހިރު ވިދާޅުވި ގޮތުގައި ސީލައިފް އެއްބަސްވުމުގެ ސަބަބުން ލިބުނު މާލީ ގޮތުން ލިބުނު ގެއްލުމުގެ ބަދަލު އެޗްޑީސީ އިން ހޯދައި މީހުންގެ އަތުން ފައިސާ ނެގި މައްސަލައިގައި ޖިނާއީ ތަހުގީގު ވެސް ކުރާނެ އެވެ.\nސީލައިފުން ވަނީ ފްލެޓު އެޅުމުގެ މަޝްރޫއެއް 2008 ވަނަ އަހަރު އެމްޑީޕީ ސަރުކާރުގެ ދުވަސްވަރު ވެސް ހިންގަން ހަވާލުކޮށްފަ އެވެ. ނަމަވެސް އެ ފަހަރު ވެސް ފްލެޓު އެޅޭ ގޮތެއް ނުވި އެވެ. އެ ފަހަރު 80 ހައުސިން ޔުނިޓް އަޅަން ސީލައިފާއެކު ހެދި އެއްބަސްވުން 2011 ގައި އުވާލިއިރު، 12 މިލިއަން ޑޮލަރުގެ ސެޓެލްމަންޓް އެއްބަސްވުމެއް ސަރުކާރުން ހަދައި، އެ ފައިސާ ނުދިން ކަމަށް ބުނެ ވަނީ ދައުވާކޮށްފަ އެވެ.\nސީ ލައިފް ކޮމްޕްލެކްސް ފްލެޓް މައްސަލަ


Ali waheed ge machah thahugeegeh hingumah eyna amillaya govaalaifi\nއަލީ ވަހީދުގަ މައްޗަށް ތަހުގީގެއް ހިނގުމަށް އޭނާ އަމިއްލައަށް ގޮވާލައިފި\nކުރީގެ ޓޫރިޒަމް މިނިސްޓަރު އަލީ ވަހީދު ---\nޓޫރިޒަމް މިނިސްޓަރު އަލީ ވަހީދުގެ މައްޗަށް ތަހުގީގެއް ހިންގުމަށް އޭނާ އަމިއްލަޔަށް ގޮވާލައިފި އެވެ.\nމިނިސްޓަރު އަލީ ވަހީދު މިހެން ގޮވާލާފައިވަނީ، މިނިސްޓަރު ވާހަކަ ދައްކަވާ އޯޑިއޯތަކެއް ކަމަށް ބުނެ އާންމުވަމުން އަން އޯޑިއޯ ކްލިޕްތަކާއި ގުޅިގެން ނެވެ.\nއެ އޯޑިއޯ ކްލިޕްތަކުގައި، ސަރުކާރުގެ ބައެއް ވަޒީރުންނަށް އަމާޒުކޮށް ހަޑި ހުތުރު ބަސްތައް ބޭނުންކޮށްފައެވެ. އޭގެތެރޭގައި، ޓްރާންސްޕޯޓް މިނިސްޓަރު އައިޝަތު ނަހުލާ އާއި، ހެލްތު މިނިސްޓަރު އަބްދުﷲ އަމީން އަދި އެޑިއުކޭޝަން މިނިސްޓަރު އައިޝަތު އަލީ ހިމެނިވަޑައިގަންނަވައެވެ.\nމިކަމާއި ގުޅިގެން މިނިސްޓަރު އަލީ ވަހީދު ކުރެއްވި ޓުވީޓެއްގައި ވިދާޅުވީ، ދައުރުވަމުންދަނީ ސައްހަ އޯޑިއޯތަކެއް ނޫންކަމަށާއި، މިކަމަކީ އެކި އަޑު ތަކުން އެކި ގޮތް ގޮތައް ގެނެސް ރޭވިގެން ހިންގާ ވަރަށް ދަށު ދަރަޖައިގެ ހުތުރު ޖަރީމާއެއް ކަމަށެވެ. އަދި މިނިސްޓަރުވަނީ، މިކަމަށް ފުރިހަމަ ތަހުގީގެއް ކުރުމުން ހަގީގަތް ސާފުވާނެކަމަށް ވިދާޅުވެފައެވެ.\nހަމައެކަނި ރޭ ލީކް ކޮށްފައިވާ އޯޑިއޯ ކްލިޕްގައިވެސް މިނިސްޓަރު އަލީ ވަހީދު، އިސްލާމްދީނުގައި ކުރުމަށް ހަރާމް ކޮށްފައިވާ އެތައް ކަންތައްތަކެއް ކުރުމަށް މިނިސްޓަރު އަލީ ވަހީދުގެ އަޑުން ވާހަކަ ދައްކާ ފަރާތުން ބުނެފައި ވެއެވެ.


Goidhoo ge fenaai narudhamaa nizaamuge 73 percent masakkaiy ninmaalaifi | ThePress\nގޮއިދޫގެ ފެނާއި ނަރުދަމާ ނިޒާމްގެ 73 ޕަސެންޓް މަސައްކަތް ނިންމާލައިފި\nގޮއިދޫގައި ފެނާއި ނަރުދަމާގެ ނިޒާމްގެ މަސައްކަތުގެ ތެރެއިން\nބ. ގޮއިދޫގެ ފެނާއި ނަރުދަމާ ނިޒާމް ގާއިމް ކުރުމުގެ މަޝްރޫގެ އަމަލީ މަސައްކަތުގެ 73 ޕަސެންޓް މަސައްކަތް ނިމިފައިވާ ކަމަށް އެމްޑަބްލިއުއެސްސީން ބުނެފިއެވެ.\nއެމްޑަބްލިއުއެސްސީން ބުނީ، ބ. ގޮއިދޫގައި ކުރިއަށް ގެންދާ ފެނާއި ނަރުދަމާ ނިޒާމް ގާއިމް ކުރުމުގެ މަޝްރޫގެ ފެނުގެ ނިޒާމްގައި ހިމެނޭ ފެން ޕްލާންޓް ބެހެއްޓުމަށް އިމާރާތްކުރާ ފެސިލިޓީ ބިލްޑިން އިމާރާތުގެ މަސައްކަތްތަކާއި، ފެން އުފެއްދުމަށްޓަކައި ބަހައްޓާ2އާރުއޯ ޕްލާންޓް ފެބްރިކޭޓް ކުރުމާއި އަދި ބޯހޯލް ތޮރުފުމުގެ މަސައްކަތްތައް މިހާރު ވަނީ ނިމިފައި ކަމަށެވެ.\nއެހެންކަމުން މިހާރު އެ މަޗރޫގެ ދަށުން ކުރިއަށްދާ މަސައްކަތްތަކަކީ، ފެނުގެ ނިޒާމް ގާއިމް ކުރުމުގެ މަސައްކަތުގެ ދަށުން ގޮއިދޫގައި 10 ކިލޯމީޓަރުގެ ދިގު ފެން ހޮޅީގެ މައި ނެޓްވޯކްގެ ހޮޅި ވަޅުލުމާއި، ގޭގޭއަށް ފެނުގެ ކަނެކްޝަން ގުޅައި ދިނުމުގެ މަސައްކަތްތަކެވެ. ހަމައެއާއެކު ފެން އުފެއްދުމަށްޓަކައި ބަހައްޓާ2އާރުއޯ ޕްލާންޓް ބެހެއްޓުމުގެ މަސައްކަތް ވެސް ދަނީ ކުރަމުން ކަމަށް އެ ކުންފުނިން ބުނެއެވެ. އަދި މި މައްސައްކަތްތަކުގެ ވެސް ބޮޑު ބައި ވަނީ ނިމިފައި ކަމަށް އެ ކުންފުނިން ބުނެއެވެ.\nމި މަޝްރޫގެ ނަރުދަމާ ނިޒާމު ގާއިމް ކުރުމުގެ މަސައްކަތުގެ ދަށުން 0.8 ކިލޯ މީޓަރުގެ ދިގު ނަރުދަމާގެ މައި ނެޓްވޯކްގެ ހޮޅިވަޅުލުމާއި އަދި ގޭގެއަށް ނަރުދަމާ ކަނެކްޝަން ގުޅައިދިނުމުގެ މަސައްކަތުގެ 100 ޕަސެންޓް ވަނީ ނިމިފައެވެ. ހަމައެއާއެކު ނަރުދަމާ ނިޒާމުގެ ޕަންޕިން ސްޓޭޝަންތަކުގެ ކޮންކްރީޓް މަސައްކަތްތަކުގެ ބޮޑުބައެއް ވަނީ ނިމިފައެވެ. އަދި، ސީ އައުޓްފޯލް ގާއިމް ކުރުމާއި، ޕަންޕިން ލައިން އެޅުމުގެ މަސައްކަތްތައް މިހާރުވެސް ދަނީ ކުރެވެމުންނެވެ.\nފެނާއި ނަރުދަމާ ނިޒާމު ހިންގައި ބެލެހެއްޓުމަށް ބޭނުންވާ ޖަނެރޭޓަރު ސެޓާއި، ވެހިކަލް އަދި ފެން ތަހްލީލު ކުރުމަށް ބޭނުންވާ ސާމާނު މިމަޝްރޫގެ ދަށުން ފޯރުކޮށް ދިނުމަށް ވަނީ ހަމަޖެހިފައި ކަމަށް އެމްޑަބްލިއުއެސްސީން ބުނެއެވެ.\nގޮއިދޫގެ ފެނާއި ނަރުދަމާގެ މަޝްރޫއަކީ މިނިސްޓްރީ އޮފް ނޭޝަނަލް ޕްލޭނިން ހައުސިން އެންޑް އިންފްރާސްޓްރަކްޗާގެ ފަރާތުން އެމްޑަބްލިއުއެސްސީއާ ހަވާލުކޮށްގެން ކުރިއަށް ގެންދާ މަޝްރޫއެކެވެ. މި މަޝްރޫގެ އަގަކީ 85.686,304,46 46،304،686.85 މިލިއަން ރުފިޔާއެވެ.\nމިމަޝްރޫ ނިމުމުން ގޮއިދޫގެ ރައްޔިތުންނަށް ސާފު ބޯފެނާއި ރައްކާތެރި ނަރުދަމާ ނިޒާމެއް ލިބިގެން ދާނެއެވެ.\nހަބަރު ބ. ގޮއިދޫ އެމްޑަބްލިއުއެސްސީ ސަރުކާރު މަޝްރޫއުތައް


India, Pakistan final ge kurin bodu final eh\nއިންޑިއާ ޕާކިސްތާން ފައިނަލުގެ ކުރިން ބޮޑު ފައިނަލެއް\nއިންޑިއާ އާއި ޕާކިސްތާންގެ ބައެއް ސަޕޯޓަރުން\nއިންގްލެންޑާއި ވޭލްސްގައި މިހާރު ކުރިއަށްދާ ކްރިކެޓް ވޯލްޑްކަޕުގައި، މިއަދު ބައްދަލު ކުރާ، ސަރަހައްދުގެ ދެ ބާރު ކަމަށްވާ އިންޑިއާ، ޕާކިސްތާންގެ މެޗު ވެގެންދާނީ، މުބާރާތުގެ ރަސްމީ ފައިނަލު މެޗުގެ ކުރިން ކުޅޭ ބޮޑު ފައިނަލަށް ކަމަށް ޕާކިސްތާން ކްރިކެޓްގެ ރަސްމީ ސެލެކްޓާ އަދި ކުރިގެ ބެޓްސްމަން އިންޒަމާ އުލް ހައްގު ބުނެފި އެވެ.\nމެންޗެސްޓާގެ މަޝްހޫރު އޯލްޑްޓްރަފާޑް ސްޓޭޑިއަމްގައި ކުޅޭ މެޗު ވެގެންދާނީ އެތައް މިލިއަން ބަޔަކަށް ހާއްސަ މެޗަކަށެވެ. މިއަދުގެ މެޗު ބަލަން 800،000 އާ ގާތް ކުރާ އަދަކަށް ޓިކެޓް ގަންނަން ސަޕޯޓަރު އެޕްލިކޭޝަން ހުށަހަޅާފައިވާ ކަމަށް މުބާރާތް އިންތިޒާމު ކުރާ ފަރާތްތަކުން ބުނެ އެވެ. ނަމަވެސް މެންޗެސްޓާ ޔުނައިޓަޑްގެ ހޯމް ސްޓޭޑިއަމްގެ ގޮތުގައި ބޭނުން ކުރާ ސްޓޭޑިއަމްގެ ޖާގަ އަކީ 26000 ހާސް ގޮނޑި އެވެ.\n"މި މެޗު ދުނިޔޭގެ ހުރިހާ ކޮޅަކުން ބަލާނެ،" އިންޒަމާ އުލް ހައްގު ބުންޏެވެ. "މިއަދުގެ މެޗުން ކޮންމެ ބަޔަކު މޮޅުވި ނަމަވެސް އެ ޓީމެއްގެ އުފާފާޅު ކުރުން ވަރަށް ބޮޑަށް އޮންނާނެ."\nޕާކިސްތާނާއި އިންޑިއާގެ މެޗު ހާއްސަވާ އެންމެ ބޮޑު ސަބަބަކީ، ދެ ގައުމުގެ ދެމެދުގައި އުފެދިފައި އޮތް ސިޔާސީ ވާދަވެރި ކަމާ ހުރެ އެވެ. މިއަހަރުވެސް ދެ ގައުމުގެ ދެމެދުގައި ހަނގުރާމައެއްގެ ހުޅުގަނޑު ރޯވުމުގެ އަލާމަތްތައް ފެނިގެން ދިޔަ އެވެ. އިންޑިއާއިން ވަނީ އެ ގައުމުގެ އެންމެ އަވަށްޓެރި ގައުމާއެކު އޮތް ކްރިކެޓްގެ ގުޅުން 2008 ގެ ފަހުން ކަނޑާލާފަ އެވެ. އެއީ 2008 ވަނަ އަހަރު މުމްބާއީ އަށް ދިން ޓެރަރިސްޓް ހަމަލާ ޕާކިސްތާންގެ މައްޗަށް ތުހުމަތު ކުރުމަށް ފަހު އެވެ.\nއެ ގުޅުން ކަނޑާލުމާއެކު ޕާކިސްތާން އާއި އިންޑިއާ ބައްދަލު ކުރާ މެޗުތައް ފެނުމުގެ ފުރުސަތު އޮންނަނީ ހަމައެކަނި އިންޓަނޭޝަން ކްރިކެޓް ކައުންސިލުން ބާއްވާ މުބާރާތްތަކުގައި އެކަންޏެވެ.\nކްރިކެޓް ވޯލްޑް ކަޕުގައި، އިންޑިއާ އާއި ޕާކިސްތާންގެ އެންމެ ފުރަތަމަ ކުރިމަތި ލުމަކީ 1992 ވަނަ އަހަރުގެ ވޯލްޑްކަޕެވެ. އެ މެޗު އިންޑިއާއިން ކާމިޔާބު ކުރީ 43 ރަން އިންނެވެ. ޕާކިސްތާންގެ މިހާރުގެ ބޮޑުވަޒީރު އިމްރާން ޚާންގެ ކެޕްޓަން ކަމުގެ ދަށުން އެ އަހަރުގެ ދުނިޔޭގެ ޗެމްޕިއަންކަން ޕާކިސްތާނުން ހޯދި އެވެ.\nއޭޝިއަން ކަޕް: އިންޑިއާ ބަލިކުރަން ފަސޭހައެއް ނުވާނެ


School Kujjakah Adhabudhin Massalaagai Supervisor Aku Hoonufenan - Vaguthu\nސްކޫލަ ކުއްޖަކަށް އަދަބުދިން މައްސަލާގައި ސުޕާވައިޒަރަކު ހޫނުފެނަށް\nޔޫއޭއީގެ ޝާރްޖާހް ސްކޫލެއްގެ ސުޕަވައިޒަރަކު ސްކޫލް ދަރިވަރަކަށް އަދަބު ދިން މައްސަލާގައި ހޫނުފެނަށް ވެއްޓިއްޖެއެވެ. އެ މައްސަލަ އެންމެ ފަހުން ފުލުހަށާއި، ކޯޓަށްވެސް ވަނީ ހުށަހަޅާފައެވެ. އަދި އޭނާ މިހާރު ޖެހެނީ އެ ކުއްޖާއަށް އަދަބު ދިން މައްސަލާގައި 10000 ދިރުހަމް ކޯޓަށް ދައްކާށެވެ.\nރިޕޯޓްތައް ބުނާގޮތުގައި، ސްކޫލްގެ ސުޕަވައިޒަރު އެ ކުއްޖާއަށް އަަދަބު ދިނުމުގެ ގޮތުން ބޫޓު ނުލާ އަވިދޭ ގަޑިއެއްގައި މަގުމަތީގައި ހިނގަން ޖެއްސުވީއެވެ.\nއެ މައްސަލާގައި ޝާރްޖާހް ފެޑެރަލް ކޯޓުން އެ ކުއްޖާއަށް އަދަބުދީ އެ ކުއްޖާގެ ދިރިއުޅުން ނުރައްކަލުގެ ތެރެއަށް ވައްޓާލިކަން ސާބިތުވާކަމަށް ނިންމިއިރު،އެ މައްސަލަ މިހާރު ވަނީ އިސްތިއުނާފްކޮށްފައެވެ.\nކޯޓުގެ ރެކޯޑްތަކުން ދައްކާގޮތުގައި، 2018 ވަނަ އަހަރު މެއި މަހުގެ ނުވަ ވަނަ ދުވަހު އެ ކުއްޖާގެ ބައްޕަ ފުލުހަށް މައްސަލަ ހުށަހަޅަމުން ބުނެފައި ވަނީ، އެ ސުޕަވައިޒަރު އޭނާގެ ދަރިފުޅަށް އަދަބު ދިނުމުގެ ގޮތުން ދަރިފުޅުގެ ބޫޓު ނެގި ކަމަށެވެ. އަދި މުޅި ކްލާސް ނިމެން ދެން ދަރިފުޅު ހުންނަން ޖެހުނީ ބޫޓަށް ނާރާ ކަމަށް އެ ކުއްޖާގެ ބައްޕަ ބުންޏެވެ.\n"އަދި އެ ސުޕަވައިޒަރު އަހަރެންގެ ދަރިފުޅު މެންދުރު ހޫނު ގަދަ އަވީގައި މަގުމަތީގައި ހުސް ފަޔާ ހިނގުވި". އޭނާ ފުލުހަށް ބުންޏެވެ.\nއޭނާ އިތުރަށް ބުނީ، ކްލާސް ނިމުމުން ދަރިފުޅު ޓީޗަރު ކައިރިއަށް ބޫޓު ހޯދަން ދިޔަ ކަމަށާއި، ނަމަވެސް ބަދަލުގައި ދަރިފުޅާއި ދިމާޅަށް އެއްޗެހި ކީ ކަމަށެވެ. އަދި ދަރިފުޅު ސްކޫލް ބަހަށްވެސް ދާން ޖެހުނީވެސް ބޫޓު ނެތުމުން ހުސް ފަޔާ ހިނގާފައި ކަމަށް އެ ކުއްޖާގެ ބައްޕަ ބުންޏެވެ.


Bodu vazeeru najeebakee vageh ge gothah Mahthir sifa kuravvaifi | Mihaaru\nބޮޑު ވަޒީރު ނަޖީބަކީ "ވަގެއްގެ" ގޮތަށް މަހާތިރު ސިފަ ކުރައްވައިފި\nމެލޭޝިއާގެ ބޮޑު ވަޒީރު ނަޖީބު ރައްޒާގުގެ އިސްތިއުފާ އަށް ގޮވާލަން ކުއާލަ ލަމްޕޫރުގައި އިއްޔެ ބޭއްވި ބޮޑު މުޒާހަރާގައި ކުރީގެ ބޮޑު ވަޒީރު މަހާތިރު މުހައްމަދު ތަގްރީރު ކުރައްވަނީ. --ފޮޓޯ:އޭއެފްޕީ\nމެލޭޝިއާގައި އިސްލާހަށް މަސައްކަތް ކުރާ އެންޖީއޯތަކާއި ސިވިލް ސޮސައިޓީ ގްރޫޕްތައް ހިމެނޭ "ބާސިހު" އިން ބޭއްވި ރީނދޫ ޓީޝާޓް މުޒާހަރާގައި މަހާތިރު ވަނީ ސަރުކާރުގެ ފައިސާ އަށް ނަޖީބު ޚިޔާނާތްތެރިވެފައިވާ ކަމަށް ތުހުމަތު ކުރައްވައިފަ އެވެ. އަދި މެލޭޝިއާ "މިހާރު ކޮންޓްރޯލް ކުރަމުން ދަނީ ވަގުން" ކަމަށް ވިދާޅުވި އެވެ.\nކޮރަޕްޝަނުގެ ތުހުމަތުކޮށްފައިވާ މެލޭޝިއާގެ ބޮޑު ވަޒީރު ނަޖީބު ރައްޒާގުގެ އިސްތިއުފާ އަށް ގޮވާލަން ރީނދޫ ޓީޝާޓުގެ މުޒާހަރ ކުއާލަ ލަމްޕޫރުގައި އިއްޔެ ކުރިއަށް ގެންދަނީ. --ފޮޓޯ:އޭއެފްޕީ\n"ނަޖީބުގެ ސަރުކާރު ބަދަލުކުރަންވީ ވަގުތު ޖެހިއްޖެ. ބޮޑު ވަޒީރު ކަމުގެ މަގާމުގައި ބެހެއްޓުމަށް ނަޖީބަކީ އެކަށީގެންވާ މީހެއް ނޫން. އޭނާ ގެންދަވަނީ ގާނޫނުތައް މުގުރައްވަމުން،" ކުއާލަ ލަމްޕޫރުގެ ޕެޓްރޮނާސް ޓަވާ ސަރަހައްދުގައި 20،000 މީހުންނާ މުޚާތަބް ކުރައްވާ ރީނދޫ ޓީޝާޓުގައި ހުންނެވި މަހާތިރު، 91، ވިދާޅުވި އެވެ.\nބޮޑު ވަޒީރު ނަޖީބުގެ މައްޗަށް ކޮރަޕްޝަނުގެ ތުހުމަތު އަޅުވާފއި ވަނީ ސަރުކާރުގެ އިންވެސްޓްމަންޓް ބޭންކް 1އެމްޑީބީގެ ބޮޑު ޚިޔާނާތާ ގުޅިގެން ނަޖީބުގެ އަމިއްލަ އެކައުންޓަށް ވެސް އެ ބޭންކުން 681 މިލިއަން ޑޮލަރު ޖަމާކޮށްފައިވާ މައްސަލަތަކެއް ފަޅާ އެރުމާ ގުޅިގެންނެވެ. މެލޭޝިއާގެ އެޓާނީ ޖެނެރަލް މައްސަލަ ބެލުމަށް ފަހު ނިންމާފައި ވަނީ އެއީ ސައުދީ ޝާހީ އާއިލާ އިން ނަޖީބުގެ ކެމްޕޭނަށް ދިން ފައިސާ ކަމަށެވެ. ނަޖީބު ވެސް ވަނީ ޚިޔާނާތުގެ އެއްވެސް އަމަލެއް ހިންގަވާފައި ނުވާނެ ކަމަށް ވިދާޅުވެފަ އެވެ.\nކޮރަޕްޝަނުގެ ތުހުމަތުކޮށްފައިވާ މެލޭޝިއާގެ ބޮޑު ވަޒީރު ނަޖީބު ރައްޒާގުގެ އިސްތިއުފާ އަށް ގޮވާލަން ކުއާލަ ލަމްޕޫރުގައި އިއްޔެ ބޭއްވި ރީނދޫ ޓީޝާޓު މުޒާހަރާގެ ބައިވެރިންނާ މަހާތިރު ބައްދަލު ކުރައްވަނީ. --ފޮޓޯ:އޭއެފްޕީ\nރީނދޫ ޓީޝާޓު މުޒާހަރާއާ ގުޅިގެން ނަޖީބުގެ ބްލޮގުގައި ލިޔުއްވާފައި ވަނީ ބާސިހު އަކީ އިދިކޮޅު ފަރާތްތަކުގެ ހަތިޔާރެއް ކަމަށެވެ. އަދި ގައުމު ހަލަބޮލިކޮށް ރައްޔިތުން އިންތިޚާބުކޮށްފައިވާ ސަރުކާރު ވައްޓާލަން ފުރުސަތު ނުދޭނެ ކަމަށާއި މުޒާހަރާއެއް ދެކެ ބިރުން ފަހަތަށް ނުޖެހޭނެ ކަމަށް ނަޖީބު، 63، ވަނީ ވިދާޅުވެފަ އެވެ.\nމެލޭޝިއާގެ 1އެމްޑީބީގެ ޚިޔާނާތާއި މަނީ ލޯންޑްރިންގެ މައްސަލަ ދަނީ ދުނިޔޭގެ އެހެން ބައެއް ގައުމުތަކުން ވެސް ތަހުގީގު ކުރަމުންނެވެ. އެމެރިކާގެ ޖަސްޓިސް ޑިޕާޓްމަންޓުން ވެސް ވަނީ 1އެމްޑީބީ ބޭންކުގެ ޚިޔާނާތުގައި ތުހުމަތު ކުރެވޭ ހުރިހާ މުދަލެއް ހިފެހެއްޓުމަށް އަމުރު ނެރެފަ އެވެ.\nކޮރަޕްޝަނުގެ ތުހުމަތުކޮށްފައިވާ މެލޭޝިއާގެ ބޮޑު ވަޒީރު ނަޖީބު ރައްޒާގުގެ އިސްތިއުފާ އަށް ގޮވާލަން ރީނދޫ ޓީޝާޓުގެ މުޒާހަރާ ކުއާލަ ލަމްޕޫރުގައި އިއްޔެ ކުރިއަށް ގެންދަނީ. --ފޮޓޯ:އޭއެފްޕީ\nރީނދޫ ޓީޝާޓުގެ މުޒާހަރާ އަށް ތައްޔާރުވަމުން ދިޔަ އިރު ސަރުކާރަށް ތާއީދުކުރާ ރަތް ޓީޝާޓުގެ މީހުން ވެސް ވަނީ މުޒާހަރާ އަށް ނުކުމެފަ އެވެ.\nމުޒާހަރާ އަށް ތައްޔާރުވަމުން ދިޔަ އިރު ފުލުހުން ހުކުރު ދުވަހު ވަނީ ބާސިހުގެ ލީޑަރު މާރިއާ ޗިން އަބްދުﷲ ހައްޔަރުކޮށްފަ އެވެ. އޭނާ ދޫކޮށްލުމަށް އެމްނެސްޓީ އިންޓަނޭޝަނަލުން ވަނީ ގޮވާލައިފަ އެވެ.\nބާސިހުން ވަނީ މިދިޔަ އަހަރުގެ އޮގަސްޓް މަހު ވެސް ނަޖީބާ ދެކޮޅަށް ބޮޑު މުޒާހަރާއެއް ބާއްވައިފަ އެވެ.\nމަހާތިރު ވަނީ 1981-2003 އަށް މެލޭޝިއާގެ ބޮޑު ވަޒީރުކަން ކުރައްވައިފަ އެވެ. 1އެމްޑީބީގެ ޚިޔާނާތާ ގުޅިގެން މަހާތިރު ވަނީ ވެރިކަން ކުރާ ޔުނައިޓެޑް މެލޭސް ނޭޝަނަލް އޮގަނައިޒޭޝަނުން ވަކިވެވަޑައިގެން އާ ޕާޓީއެއް އުފައްދަވައިފަ އެވެ. މަހާތިރު އަދި ވަނީ ސަރުކާރާ ދެކޮޅަށް އިތުރު މުޒާހަރާތައް ބާއްވަވާނެ ކަމަށް އިންޒާރު ދެއްވައިފަ އެވެ.\nމުޒާހަރާ މެލޭޝިއާ ކޮރަޕްޝަން މަހާތިރު މުހައްމަދު ނަޖީބު ރައްޒާގް\nމިގައުމުގަ ރީންދޫ ޓީސާޓްލީމީހުން އަބަދަުވެސް އުޅެނީ މުޒާހަރާގަ ރީންދޫ ޓީސާޓް ބާލާތަނެއްނުފެނޭ ބޮސްވެއަބަދު އެހުންނަނީ ޔޫކޭހގަ އެކަންކޮއްލަކޮއްލާ\nތަފާތެއްނެތް، ހަމަ ދިވެހިރާއްޖެ.. ވެރިން މިތިބެނީ ހާދަވަރަކަށް ފައިސާއަށް ދަހިވެތިވެފައޭދޯ ..\nވެރިކަމުގައި ގިނަދުވަހު ހުރެވިއްޖެތަ؟ އެމީހަކު އަލުން ވެރިކަން ހޯދަން އުޅޭނެ. މަހާތީރާ މައުމޫނުވެސް އެ އުޅުއްވަނީ ހަމަ އެއްގޮތަކަށް.\nފަހުގެ މީހުންތައް ކާލެއްވެސް ގިނަ!\nރާއްޖޭގެ ހާލަތުވެސް އޮތީ ހަމަ ތިޔަގޮތަށް، އެކަމަކު ގައުމައްޓަކައި ރައީސް މައުމޫނުއަށް އެގޮތަށް މުޒާހަރާއަށް ނިކުމެ ރައްޔިތުންނާ އެއްކޮޅުގައި މުޒާހަރާ ކުރެވިދާނެތޯ ރައީސް ޔާމީނުއާއި ދެކޮޅަށް؟


Euro 2020 badhalu kulhuntherin ge landuthakun Italy quarter ah | Jazeera\tބަދަލު ކުޅުންތެރިންގެ ލަނޑުތަކުން އިޓަލީ ކުއާޓާއަށް - Jazeera\nޔޫރޯ 2020: ބަދަލު ކުޅުންތެރިންގެ ލަނޑުތަކުން އޮސްޓްރިއާ ބަލިކޮށް އިޓަލީ ކުއާޓާއަށް\nލީވާން އަލީ ނާސިރް June 27, 2021 615 views0\nޔޫރޯ 2020 ގައި އިޓަލީީގެ ކުޅުންތެރިން އުފާ ފާޅުކުރަނީ\nޔޫރޯ 2020 ގެ ގަދަ 16 ގައި 1-2 ގެ ނަތީޖާއަކުން އޮސްޓްރިއާ ބަލިކޮށް އިޓަލީ ކުއާޓާ ފައިނަލަށް ދަތުރު ކޮށްފިއެވެ.\nއިންގްލޭންޑްގެ ވެމްބްލީގައި ހޮނިހިރު ދުވަހުގެ ރޭ ކުޅުނު މެޗު ފެށިގެން ދެޓީމުގެ ފަރާތުންވެސް ފެނިގެންދިޔައީ ދާދި ހަމަހަމަ ކުޅުމެކެވެ. އެގޮތުން މެޗު ފެށިގެން ދެޓީމަށްވެސް ވަނީ ލަނޑު ޖެހުމަށް ފުރުސަތުތަކެއް ލިބި ބޭކާރުވެފައެވެ.\nފުރަތަމަ ހާފް ނިމުމުގެ ކުރިން އިޓަލީގެ އޮމޯބައިލް ފޮނުވާލި ހަމަލާ ގޯލު ދަނޑިއަށް އަމާޒުވިއިރު، އޮސްޓްރިއާއިން ވަނީ ޑިފެންސްކޮށް، އިޓަލީ ހިފަހައްޓާފައެވެ. މިއާއެކު، ފުރަތަމަ ހާފް ނިމުނީ 0-0 ގެ ނަތީޖާއިން ދެޓީމު އެއްވަރުވެގެންނެވެ.\nދެވަނަ ހާފް ފެށިގެންވެސް ދެޓީމުގެ ފަރާތުން ހަމަހަމަ ކުޅުމެއް ފެނިގެންދިޔައިރު، ދެޓީމުންވެސް ދިޔައީ އިދިކޮޅު ހާފަށް ބާރުބޮޑު ކުރަމުންނެވެ. އެގޮތުން ލީޑު ނެގުމަށް ހުސް ގިނަ ފުރުސަތު ދެޓީމުންވެސް ތަނަވަސް ކޮށްފައިވާއިރު، އެ ފުރުސަތުގެ ބޭނުން އެންމެ އެދެވޭ ގޮތެއްގައި ދެޓީމަށްވެސް ހިފޭ ގޮތް ވަނީ ނުވެފައެވެ.\nމި ހާފްގައިވެސް ދެޓީމަށް ނަތީޖާ ނެރެވިފައިނުވާތީ، މެޗުގައި ވަނީ ނަތީޖާ ނެރުމަށް 15 މިނެޓުގެ ދެ ހާފް ކުޅެފައެވެ. އެގޮތުން 15 މިނެޓުގެ ފުރަތަމަ ހާފް ފެށިގެން5ވަނަ މިނެޓުގައި ދެވަނަ ހާފް ނިމެނިކޮށް، ބަދަލު ކުޅުންތެރިޔެއްގެ ގޮތުގައި ކުޅެން އެރި ޗިއޭޒާ ވަނީ އިޓަލީއަށް ލީޑު ނަގައިދީފައެވެ.\nމި ލަނޑާއެކު، އިޓަލީން އެޓީމުގެ އެޓޭކްތައް އިތުރަށް ވަރުގަދަ ކޮށްފައިވާއިރު، އޮސްޓްރިއާގެ ގޯލަށް ނުރައްކާކޮށް ގިނަ ހަމަލާތަކެއް އެޓީމުން ވަނީ ފޮނުވާލާފައެވެ. އިޓަލީން ލީޑު ފުޅާކުރީ 105 ވަނަ މިނެޓުގައެވެ. މި ލަނޑު އެޓީމަށް ކާމިޔާބުކޮށްދިނީ ދެވަނަ ހާފްގައި ބަދަލު ކުޅުންތެރިޔެއްގެ ގޮތުގައި ކުޅެން އެރި، ޕެސިނާއެވެ.\nއޮސްޓްރިއާއިން ވަނީ މެޗުގެ 114 ވަނަ މިނެޓުގައި ލަނޑެއް ކާމިޔާބުކޮށް، ނަތީޖާގެ ފަރަގު ކުޑަކޮށްފައެވެ. އެޓީމުން އިޓަލީ ކޮޅަށް ކާމިޔާބުކުރި މި ލަނޑަކީ މިދިޔަ އަހަރު އޮކްޓޫބަރ 2020 ވަނަ އަހަރަށްފަހު އެޓީމު ކޮޅަށް ވަތް ހަމައެކަނި ލަނޑެވެ. އަދި މެޗު މިނެޓުގެ ގޮތުން ބަލާނަމަ، ރޮބާޓޯ މަންޗިނީގެ އިރުޝާދުގެ ދަށުން ކުޅެމުން އަންނަ އިޓަލީ ކޮޅަށް ލަނޑެއް ވަނީ 1،168 މިނެޓު ފަހުންކަން ފާހަގަކުރެވެއެވެ.\nލަނޑާއެކު، އޮސްޓްރިއާ އިން ކުރިޔަށް ޖެހި، އިޓަލީގެ ހާފަށް ބާރުބޮޑުކޮށް، މެޗުގެ ނަތީޖާ ހަމަހަމަ ކުރަން ގިނަ މަސައްކަތްތަކެއްވެސް އެޓީމުން ކޮށްފައިވެއެވެ. ނަމަވެސް އިޓަލީގެ ވަރުގަދަ ޑިފެންސްލައިން ދެވަނަ ފަހަރަށް ފޫއަޅުވާލައި، ނަތީޖާ ހަމަހަމަ ކުރުމަށް އޮސްޓްރިއާ ވަނީ ނުކުޅެދިފައެވެ.\nމި ނަތީޖާއާއެކު، ކުއާޓަރގައި އިޓަލީ ނިކުންނާނީ ގަދަ 16 ގައި ޕޯޗުގަލް އަދި ބެލްޖިއަމް ބައްދަލުކުރާ މެޗަށްފަހު، އެޓީމުން މޮޅުވާ ޓީމަކާއެކުގައެވެ.\nބަދަލު ކުޅުންތެރިންގެ ލަނޑުތަކުން އިޓަލީ ކުއާޓާއަށް


"World Expo" gai Raajje Thamseel Kurumuge Furusathu Dhivehinnah ވޯލްޑް އެކްސްޕޯ” ގައި ރާއްޖެ ތަމްސީލުކުރުމުގެ ފުރުސަތު ދިވެހިންނަށް – Huvadhoo News "World Expo" gai Raajje Thamseel Kurumuge Furusathu Dhivehinnah Huvadhoo News\nވޯލްޑް އެކްސްޕޯ” ގައި ރާއްޖެ ތަމްސީލުކުރުމުގެ ފުރުސަތު ދިވެހިންނަށް\nޔުނައިޓަޑް އަރަބް އެމިރޭޓްސްގެ ދުބާއީގައި ކޮންމެ ފަސް އަހަރަކުން އެއްފަހަރު ބާއްވާ “ވޯލްޑް އެކްސްޕޯ” ގައި ދިވެހިރާއްޖެ ތަމްސީލުކުރުމުގެ ފުރުސަތު ދިވެހިންނަށް ހުޅުވާލައިފިއެވެ.\n“އެކްސްޕޯ 2020” ގައި ރާއްޖެ ތަމްސީލުކޮށްދިނުމުގެ ގޮތުން މިނިސްޓްރީ އޮފް އިކޮނޮމިކް ޑިވެލޮޕްމަންޓާއި ނެޝަނަލް ސެންޓަރ ފޮ ދި އާޓްސް ގުޅިގެން ދިވެހި ފަންނާނުން ހޯދުމަށް މިވަނީ ހުޅުވާލާފައެވެ. މިއެކްސްޕޯގައި ބައިވެރިވާ ފަރާތްތަކަށް ކެއުމާއި ހުރުން އަދި އިތުރު ޚަރަދުތައް އިކޮނޮމިކްސް މިނިސްޓްރީން ހަމަޖައްސާނެކަމަށް ވަނީ އަންގާފައެވެ.\nހަމަސްދުވަހުގެ މުއްދަތަކަށް ދެމިގެންދާ މިއެކްސްޕޯ އޮންނާނީ، 1 އޮކްޓޫބަރު 2021 އިން 31 މާރިޗް 2022 ގެ ނިޔަލަށެވެ. މިއީ ދުނިޔޭގެ ފެންވަރުގައި ބާއްވާ އެންމެ މަޤުބޫލު އެއް އެކްސްޕޯއެވެ.\nމިއެކްސްޕޯގެ ތެރެއިން ބައިވެރިވުމަށް3ދާއިރާއަކުން ރާއްޖެއަށް ވަނީ ފުރުޞަތު ހުޅުވާލާފައެވެ. އެގޮތުން ރާއްޖެ ތަމްސީލުކުރެވޭނީ ދިވެހި ސަގާފީ ބޮޑުބެރު (ލަވައާއި ނެށުމާއި އެކު)، ދިވެހީންގެ މިއުޒިކީ އާލާތްތަކާއި އަޑުތަކާއި ޒަމާނީ މިއުޒިކް އެކުލެވޭގޮތަށް “ފިޔުޝަން މިޔުޒިކް”، އަދި ކުރެހުންތެރިންގެ ދާއިރާއެވެ.\nމި ދާއިރާތަކުން ޝައުގުވެރިވާ ފަރާތްތަކުން މިމަހުގެ 15 ވަނަ ދުވަހުގެ މެންދުރު 13:00 ގެ ކުރިން ރަޖިސްޓްރީވުމާއެކު ޕަރފޯމަންސް ވީޑިއޯ (އޮޑިޝަން ޕަރފޯމަންސް) ނުވަތަ ޕޯޓުފޯލިއޯ ހުށަހެޅުމަށް ނޭޝަނަލް ސެންޓަރ ފޮރ ދި އާޓްސް، އެން.ސީ.އޭއިން ވަނީ ހުޅުވާލާފައެވެ.\nއެން.ސީ.އޭއިންބުނާ ގޮތުގައި އެކްސްޕޯގައި ބައިވެރިވާނެ ޕަރފޯމިންގ އާޓިސްޓުން އިވެލުއޭޓްކުރުމުގައި ދިވެހި ސަގާފަތް ރަމްޒުކޮށްދޭ މިންވަރަށާއި، ހުށަހެޅުންތެރިކަމާއި ހުށަހެޅުމުގެ ފެންވަރާއި، ޕޯޓުފޯލިއޯއަށް ބަލާނެކަމަށް އެން.ސީ.އޭއިން ވިދާޅުވެއެވެ. އަދި ކުރެހުންތެރިން އިވެލުއޭޓް ކުރުމުގައި ދިވެހި ސަގާފަތާއި، ދިރިއުޅުން އަދި މާހައުލު ރަމްޒުކޮށްދީފައިވާ މިންވަރަށާއި، ކުރެހުމުގެ ފެންވަރުގެ އިތުރުން މަސައްކަތުގެ ތަޖުރިބާއަށްވެސް ބެލޭނެއެވެ.


އެމްޑީޕީގެ ކެމްޕެއިން ތަކެއްޗައް ގެއްލުން ދެމުންދާދިޔުން ކުއްވެރިކުރުން – Maldivian Democratic Party\n11 މާޗް 2014\nއެމްޑީޕީގެ ކެމްޕެއިން ތަކެއްޗައް ގެއްލުން ދެމުންދާދިޔުން ކުއްވެރިކުރުން\nމާޗް 22 ގައި ބޭއްވުމަށް އިލެކްޝަން ކޮމިޝަނުން ނިންމަވާފައިވާ 18 ވަނަ ރައްޔިތުންގެ މަޖިލިހުގެ އިންތިހާބުގައި މިޕާޓީގެ ކެނޑިޑޭޓުން ކެމްޕޭންކުރުމަށް ބޭނުންކުރަމުންދާ ތަކެއްޗައް ތަކުރާރުކޮށް ގެއްލުން ދެމުންދާދިޔުން މިޕާޓީން އެއްމެ ހަރުކަށި އިބާރާތުން ކުށްވެރިކުރަމެވެ.\nމި ޕާޓީގެ ފަރާތުން ހުޅުހެންވޭރު ދާއިރާއަށް ކުރިމަތިލައްވާފައިވާ މި ޕާޓީގެ ޗެއަރޕާސަން އަދި މިހާރުވެސް އެދާއިރާގެ މަޖްލިސް މެމްބަރ ރީކޯ މޫސާ މަނިކުގެ ކެމްޕޭން ބެނާތަކާއި ޕޯސްޓަރތަކަށް ރޭގެ ވަގުތެއްގައި ބަޔަކުވަނީ ވަރަށް ބޮޑަށް ގެއްލުންދީ ހަލާކު ކޮށްލާފައެވެ. މި ފިނޑި އަމަލު ހިންގާފައި މިވަނީ އެކި ގޮތްގޮތުން މި އިންތިހާބު ކިލަނބުކޮށް އިންތިހާބަށް ނުފޫޒު ފޯރުވުމަށާއި އިންތިހާބު ލަސްކުރުމަށް ސަރުކާރު ހިންގާ ކޯލިޝަންގައި ހިމެނޭ ފަރާތްތަކުން ފާޅުކަން ބޮޑުގޮތަކަށް މަސައްކަތް ފަށާއިފައިވާ ދަނޑިވަޅެއްގައެވެ. އަދި މިފަދަ އަމަލުތައް ހިންގަމުން މި ގެންދަނީ އިންސާފުވެރި އިންތިހާބެއް ބާއްވައިފި ނަމަ އެފަރާތްތައް ބޮޑު ބައްޔަކުން ބަލިވާނެކަން ޔަގީން ވާތީއެވެ.\nއެހެންކަމުން މި ޕާޓީގެ އެކި އެކި ކެނޑިޑޭޓުންގެ ކެމްޕެއިނަށް ހުރަސް އެޅުމުގެ ގޮތުން ކޯލިޝަނުގެ ބޭފުޅުން ހިންގަވަމުން އެގެންދަވާ ދަށުދަރަޖައިގެ އަމަލުތައް ތަކުރާރު ނުކުރުމަށް ގޮވާލަމެވެ. އަދި ނުފޫޒާއި ބިރުދެއްކުމުން އިންތިހާބު ހަރާބު ނުކުރުމަށް ދައުލަތުގެ އެއްމެހާ ފަރާތްތަކަށް ގޮވާލަމެވެ. އަދި މިފަދަ އަމަލުތައް ކުރުން ހުށްޓުވުމަށް ގާނޫނު އަސާސީން އެކަން މަތިކޮށްފައިވާ އެއްމެހާ ފަރާތްތަކަށް ގޮވާލަމެވެ.\nއަދި މި ފަދަ ދުއްތުރާތަކުން، އެމްޑީޕީން އިންސާފުވެރި އިންތިހާބެއް ބޭއްވުމަށް ކުރަމުންދާ މަސައްކަތައް ކުޑަވެސް ލޮޅުމެއް ނާއްނާނެވާހަކަ ދަންނަވަމެވެ.


Raees Yameen ah hukum ivvi gothaamedhu suvaalu kohfi\nސުޕްރީމް ކޯޓުގައި ރައީސް ޔާމީންގެ އިސްތިއުނާފް ބައްލަވާ ފަނޑީޔާރުންގެ ބެންޗް\nކުރީގެ ރައީސް އަބްދުﷲ ޔާމީންގެ މައްޗަށް ސާބިތުވެފައިވާ މަނީ ލޯންޑަރިން ކުރި ކަމުގެ ކުށާއި ގުޅިގެން ކްރިމިނަލް ކޯޓުން ހުކުމް އިއްވާފައިވާ ގޮތާއިމެދު ސުޕްރީމް ކޯޓުން ސުވާލު އުފައްދައިފި އެވެ.\nމި މައްސަލަ އިސްތިއުނާފް ކުރައްވަމުން ރައީސް ޔާމީންގެ ފަރާތްޕުޅުން ވަނީ 22 އިސްތިއުނާފީ ނުކުތާއެއް ހުށަހަޅާފަ އެވެ. އޭގެ ތެރޭގައި ރާއްޖޭގެ ލީގަލް ޓޭންޑާއަކީ ދިވެހި ރުފިޔާއަށްވީއިރު ޑޮލަރުން ޖޫރިމަނާކޮށްފައި ވަނީ ގާނޫނާ ހިލާފަށް ކަމަށް ބުނެ ނުކުތާއެއް ވަނީ ހުށަހަޅާފަ އެވެ.\nމި ނުކުތާއަށް ދައުލަތުގެ ފަރާތުން ސީނިއާ ޕަބްލިކް ޕްރޮސެކިއުޓާ އައިޝަތު މުހައްމަދު ރައްދު ދެއްވަމުން ވިދާޅުވެފައި ވަނީ މީހަކު ލޯންޑާކުރާ ފައިސާގެ ފަސް ގުނައަށްވުރެ އިތުރު ނުވާ އަދަދަކުން ކުށް ސާބުވެއްޖެ ނަމަ ޖޫރިމަނާ ކުރެވޭނެ ކަމަށް ގާނޫނުން ބާރު ދީފައިވާ ކަމަށެވެ. ލޯންޑާ ކުރި ފައިސާ އަކީ ޔޫއެސް ޑޮލަރަށް ވާއިރު ޑޮލަރުން ޖޫރިމަނާ ކުރުމަށް އެ ގާނޫނުން ހުރަސް ނާޅާ ކަމަށް ވަކީލް ވިދާޅުވި އެވެ.\nވަކީލް ވިދާޅުވީ ޔާމީނަށް އަދަބު ކަނޑައެޅުމުގައި ޖަލު ހުކުމަކަށް އެންމެ ދަށް މިންވަރު ކަނޑައަޅައި ދެއްވުމަށް ކްރިމިނަލް ކޯޓުގައި އެދިފައިވާނެ ކަމަށެވެ. އެގޮތަށް އެދުނީ ޔާމީންގެ މައްޗަށް މީގެ ކުރިން ކުށެއް ސާބިތު ވެފައި ނުވާތީ ކަމަށް ވިދާޅުވި އެވެ. އަދި ޖޫރިމަނާ ކަނޑައެޅުމުގައި އެންމެ މަތީ ގިންތިން ޖޫރިމަނާ ކުރުމަށް އެދުނީ، މުޅި މައްސަލަ ބިނާވެފައިވާ ފައިސާ އަކީ ދައުލަތަށް ލިބެން ޖެހޭ ފައިސާ ކަމަށް ވާތީ ކަމަށެވެ.\nރިޔާސަތުގައި އިންނެވި ފަނޑިޔާރު މަހާޒް އަލީ ޒާހިރު ވަނީ ދެ ފަހަރެއްގެ މަތިން އެ ހުކުމް ކަނޑައަޅާފައި ވަނީ ކޮންގޮތަކަށްތޯ ދައުލަތާ ސުވާލު ކުރައްވާފަ އެވެ. ދައުލަތުގެ ވަކީލް އެ ސުވާލަށް ޖަވާބު ދެއްވަމުން އިތުރަށް ވިދާޅުވެފައި ވަނީ އަދަބު ކަނޑައެޅުމަކީ ފަނޑިޔާރަށް ލިބިގެންވާ އިހުތިޔާރެއް ކަމަށެވެ.\n"ޖަލު އަދަބުގެ އެންމެ ދަށް މިންގަނޑު އިހުތިޔާރު ކުރުމަށް ފަހު، މި މައްސަލައިގައި މިއުޅެނީ އެއް މިލިއަން ޑޮލަރު. އެ ފައިސާ ފަސް ގުނަ ވެގެން ދިޔައީމަ މި ދަނީ ޖޫރިމަނާގެ އެންމެ މައްޗަށް. ކީއްވެގެންތޯ ޖަލު ހުކުމުގެ އެންމެ ދަށް އަދި ޖޫރިމަނާގެ އެންމެ މަތި، މީތި ޖަސްޓިފައި ނުވެގެން މިއުޅެނީ ކީއްވެގެންތޯ؟" ފަނޑިޔާރު މަހާޒު އެއްސެވި އެވެ.\nމި ސުވާލަށް ދެ ފަހަރެއްގެ މަތިން ދައުލަތުން ޖަވާބު ދިން ނަމަވެސް އަދިވެސް ސާފު ނުވާ ކަމަށް ރިޔާސަތުން ވަނީ ވިދާޅުވެފަ އެވެ. އެ ސުވާލުގެ ޖަވާބު އެރުވުމަށް ދެން އަންނަ އަޑުއެހުމުގައި ފުރުސަތު ދެއްވާނެ ކަމަށް ވެސް ފަނޑިޔާރު މަހާޒު ވަނީ ވިދާޅުވެފަ އެވެ.\nޝަރީއަތުގެ މިއަދުގެ އަޑުއެހުމުގައި ދައުލަތުގެ ފަރާތުން ގާތްގަނޑަކަށް 22 ނުކުތާއަށް ވަނީ ރައްދުދީ ނިންމާލައިފަ އެވެ. ވާހަކަ ނުދެކެވި އޮތީ ހަމައެކަނި ރިޔާސަތުން ކުރި ސުވާލަށެވެ.\nދައުލަތުގެ ފަރާތުން ރައްދު ދެއްވަމުން، ވަކީލް ވަނީ ޔާމީންގެ ފަރާތުން ހުށަހަޅާފައިވާ ގިނަ ނުކުތާތަކަށް ގާނޫނީ ގޮތުން ދޭނެ ރައްދެއް ނެތް ކަމަށް ވިދާޅުވެފަ އެވެ.\nރައީސް ޔާމީންގެ ފަރާތްޕުޅުން ފާހަގަކުރައްވާ އެއް ކަމަކީ ތަހުގީގު މަރުހަލާއިން ފެށިގެން ދައުވާ ކުރުމާ ހަމައަށްވެސް ތުހުމަތު ކުރާ ކުށް އެނގިފައި ނުވާ ކަމަށެވެ. ތަހުގީގުގައި ސުވާލުކޮށްފައު ވަނީ ކޮރަޕްޝަނާ ގުޅިގެން ކަމަށާއި ނަމަވެސް ދައުވާ އުފުލާފައި ވަނީ މަނީ ލޯންޑާ ކުރިކަމުގެ ތުހުމަތުގައި ކަމަށް ވަނީ ފާހަގަކުރައްވާފަ އެވެ.\nއެ ނުކުތާއަށް ރައްދު ދެއްވަމުން ދައުލަތުގެ ވަކީލް ވިދާޅުވެފައި ވަނީ ޔާމީނުގެ މައްޗަށް ކޮށްފައި ވަނީ މަނީ ލޯންޑަރިންގެ ތުހުމަތުކަން ގާނޫނީ އިންޒާރުގައި ވެސް އެނގެން އޮތް ކަމަށެވެ. އަދި މަނީ ލޯންޑަރިންއާ ގުޅޭ ތުހުމަތު ކުރާ ކަމަށް ޔާމީނުގެ ބަޔާނުންވެސް އެނގެން އޮތް ކަމަށެވެ.\nމީގެ އިތުރުން ބައެއް ހެކިވެރިން ދޮގު ހެކި ދީފައިވާކަމަށް ފާހަގަކުރާ ނުކުތާއަށް ރައްދު ދެއްވަމުން ދައުލަތުގެ ވަކީލް އައިޝަތު ވިދާޅުވެފައި ވަނީ އެމްއެމްޕީއާރްސީގެ ކުރީގެ އެމްޑީ އަބްދުﷲ ޒިޔަތު އަދި ކުރީގެ ނައިބު ރައީސް އަހުމަދު އަދީބު ހެކިބަސް ދީފައި ވަނީ އެމީހުންވެސް އެ ކުށުގައި ޝާމިލްވާ ކަމަށް ބުނެ އަމިއްލައަށް އިއުތިރާފްވެފައި ކަމަށެެވެ. އަދި މިހެކިތަކަށް ބާރުލިބޭ އިތުރު ހެކިތައް ހުރި ކަމަށް ވެސް ފާހަގަކުރެއްވި އެވެ.\nމި މައްސަލައިގައި ދެން އޮންނަ އަޑުއެހުމެއްގައި މިއަދު ދައުލަތުގެ ފަރާތުން ދީފައިވާ ރައްދުތަކަށް ރައީސް ޔާމީންގެ ފަރާތްޕުޅުން ރައްދު ދޭން ބޭނުންވާނަމަ އެ ފުރުސަތު ދެއްވާނެ ކަމަށް ފަނޑިޔާޒު މަހާޒު ވަނީ ވިދާޅުވެފަ އެވެ. އަދި އެވާހަކަތަކަށް ދައުލަތުން ރައްދު ދޭން ބޭނުންވާނަމަ އެ ފުރުސަތު ދިނުމަށްފަހު ދެން ފަނޑިޔާރުންގެ ސުވާލުތައް ކުރައްވާނެ ކަމަށް ވަނީ ވިދާޅުވެފަ އެވެ.\nމި މައްސަލައިގެ އަޑުއެހުމެއް ދެންް ބާއްވާނީ އަންނަ ހޯމަ ދުވަހުގެ 9:00 ގައެވެ.\nރައީސް އަބްދުﷲ ޔާމީން ސުޕްރީމް ކޯޓް ޕްރޮސެކިއުޓާ ޖެނެރަލްގެ އޮފީސް + ހިޔާނާތް ރައީސް ޔާމީންގެ ޝަރީއަތް\nޔާމީންގެ ފަރާތުން ވަކީލެއްގެ މައްސަލަ ސުޕްރީމް ކޯޓަށް\nޔާމީންގެ ފަހުބަސް: އިންސާފުން ގޮތް ނިންމައިދީ\nހުށަހެޅުންތަކަށް ގޮތް ނިންމުން މާދަމާ


Neymar ah Champions league ge thin match ge Suspension eh\nނޭމާއަށް ކުރިއަށް އޮތް ޗެމްޕިއަންސް ލީގްގެ ތިން މެޗްގެ ސަސްޕެންޝަނެއް\nފުޓްބޯޅަ ދުނިޔޭގައި ކުޅެވޭ އެންމެ ޝަރަފްވެރި ކްލަބް ލެވެލް މުބާރާތް ކަމުގައިވާ ޗެމްޕިއަންސް ލީގުގެ ދެން އޮތް ސީޒަނުގެ3މެޗްގައި ނޭމާއަށް ނުކުޅެވޭނެއެވެ. ތިން މެޗަށް ބްރަޒިލްގެ ތަރި ސަސްޕެންޑް ކޮށްފައިވާކަން ޔޫއޭފާއިން ވަނީ މިދިޔަ ބުދަދުވަހު ޔަގީން ކޮށްދީފައެވެ. މިއީ ނިމިދިޔަ ޗެމްޕިއަންސް ލީގުގައި ނޭމާ ބޭއަދަބީކޮށް ރެފްރީންނަށް ކުރި ތުހުމަތުތަކެއްގެ ސަބަބުން ޔޫއެފާއިން ދިން އަދަބެއްގެ ގޮތުން އެޅި ފިޔަވަޅެކެވެ.\nނޭމާ ކުޅެމުން އަންނަ ޓީމްކަމަށް ވާ ފްރާންސް ގެ ގަދަބާރު ޕެރިސް ސެއިންޓް ޖާރްމަން އަދި އިންގިރޭސި ޕްރިމިއަރ ލީގުގެ މެންޗެސްޓަރ ޔުނައިޓެޑް ކުއާޓަރ ފައިނަލްގައި ބައްދަލުކުރި މެޗް ގައި ނޭމާވަނީ އިދިކޮޅު ޓިމަށް މެޗްގެ ފަހުވަގުތު ކޮޅުގައި، ވާރް ޓެކްނޮލޮޖީގެ އެހީގައި ރެފްރީދިން ޕެނަލްޓީއަށް ވަރަށް ބޮޑަށް ފާޑުކިޔައި ނުރުހުން ފާޅުކޮށްފަ އެވެ. މެންޗެސްޓަރ ޔުނައިޓެޑް ގެ ރަޝްފޯޑް ކާމިޔާބު ކުރި މި ޕެނަލްޓީއާއެކު ޕީއެސްޖީ މެޗުން ބަލިވެ މުބާރާތުން ވަނީ ކަޓާފައެވެ.\nދުނިޔޭގެ އެންމެ އަގުބޮޑު ކުޅުންތެރިޔާގެ މަގާމުގައި ހުރި ނޭމާ ލިބިފައިވާ އަނިޔާއެއްގެ ސަބަބުން މި މެޗް ނުކުޅެއެވެ.\nބޭރުގައި މެޗެ ބަލަން ހުރުމަށްފަހު ނޭމާ ވަނި މެޗްގެ ފަހުން އޭނާގެ ރަސްމީ އިންސްޓަގްރާމް އެކައުންޓް މެދުވެރިކޮށް ރެފްރީންނަށް ނުރުހުން ފާޅުކޮށްފައެވެ. "މީ އަގު ވެއްޓި ލަދުގަންނަން ޖެހޭ ކަމެށް. އެމީހުން ގޮތް އެނިންމަނީ ފުޓްބޯޅަ ރަނގަޅަށް ނޭނގޭ4ރެފްރީން ޓީވީ ސްކްރީނަކުން ސްލޯމޯޝަން ވީޑިއޯއެއް ބަލައިގެން" ނޭމާ ލިޔެފައި ވެއެވެ.\n27 އަހަރުގެ ސްޓައިކަރ އަށް ވަނީ އަނިޔާގެ މައްސަލަތަކާ ހުރެ ގައުމީޓީމް ގަ އާއި ކްލަބް ގަ އެދެވޭ ކުޅުމެއް ދެއްކޭގޮތް ނުވެފަ އެވެ. ކްލަބް އަދި އޭނާގެ ފޭނުންވެސް ދަނީ މިކަމާ ނުރުހުމުގެ ޝުއޫރު ފާޅުކުރަމުންނެވެ. ބާސާ އިން އޯގަސްޓް 2017 ގައި ޕީ.އެސް.ޖީ އަށް ބަދަލުވުމަށް ފަހު ގިނަބަޔަކު އުންމީދު ކުރި ގޮތާ ހިލާފަށް ނޭމާއަށް ވަނީ ގިނަ އަނިޔާގެ މައްސަލަތަށް ކައިރިކައިރީ ދިމާވެ މޮޅުކުޅުމެއް ދައްކަން ނުކުޅެދިފަ އެވެ.\nނޭމާ އަށް ޕެރިސްގައި ބްރެޒިލްގެ އަންހެނެއް ރޭޕްކުރުމުގެ ތުހުމަތުގައި ބްރަޒިލްގެ ކެޕްޓަންކަން ގެއްލުނުއިރު، ރަނގަޅު ކުޅުމެއް ނުދެއްކި އެންމެ ޝަރަފްވެރި އިންޑިވިޑުއަލް އެވޯޑް ކަމަށްވާ ބެލޮންޑިއޯ ނޮމިނޭޝަން ލިސްޓްގެ ގަދަ ދިހައެއް ގައި ވެސް ނުހިމެނެއެވެ.\nއަލުން އެންބުރި ކުރީގެ ކްލަބް ބާސެލޯނާއަށް ބަދަލުވުމުގެ ވާހަކަތަށް ދެކެވެމުން އަންނަ އިރު ނޭމާ ޕީއެސްޖީ އަށް ބަދަލުވީ ރެކޯޑް އަދަދެއް ކަމުގައިވާ 222 މިލިއަން ޔޫރޯ އަށް2އަހަރު ދުވަހުގެ އެއްބަސް ވުމެއްގެ ދަށުންނެވެ.


FIFA World Cup: Croatia athun balive Argentina ah amilla baaru...\nކުޅިވަރު - ފީފާ ވާރލްޑް ކަޕް 2018\nވާރލްޑް ކަޕް: ކްރޮއޭޝިއާ އަތުން ބަލިވެ އާޖެންޓީނާގެ އަމިއްލަ ބާރު ގެއްލިއްޖެ\nއާޖެންޓީނާ އާއި ވާދަކޮށް ކްރޮއޭޝިއާ މޮޅުވީ 3-0 އިން\nމި މެޗުން މޮޅުވުމާއެކު ކްރޮއޭޝިއާއިން ވަނީ ދެވަނަ ބުރުގެ ޖާގައެއް ޔަގީންކޮށްފައި\nކ. މާލެ 22 ޖޫން 2018 | ހުކުރު 01:54 5,020\nކްރޮއޭޝިއާގެ ކެޕްޓަން ލޫކާ މޮޑްރިޗް ލަނޑު ޖެހުމަށްފަހު އުފާފާޅުކުރަނީ - މި މޮޅާއެކު ކްރޮއޭޝިއާއަށް ވަނީ ދެވަނަ ބުރުގެ ޖާގައެއް ލިބިފައި - ރާއްޖެ އެމްވީ\nފީފާ ވާރލްޑް ކަޕްގެ ގްރޫޕް ސްޓޭޖުގެ ދެވަނަ މެޗުގައި ކްރޮއޭޝިއާ އަތުން ބަލިވެ މުބާރާތުގައި އިތުރަށް ކުރިއަށް ދިޔުމުގެ އަމިއްލަ ބާރު އާޖެންޓީނާއަށް ގެއްލިއްޖެއެވެ.\nރަޝިއާގެ ނިޒްނީ ނޮވްގޮރޮޑްގައި ހުންނަ ނިޒްނީ ނޮވްގޮރޮޑް އެރީނާގައި ކުޅުނު މެޗު އާޖެންޓީނާ އާއި ވާދަކޮށް ކްރޮއޭޝިއާއިން ކާމިޔާބުކުރީ 3-0 ގެ ނަތީޖާއަކުންނެވެ. މިއީ މި ދެ ޓީމުގެ މެދުގައި ކުޅެވުނު ހަތަރުވަނަ މެޗަށްވާއިރު މިއީ 1998 ވަނަ އަހަރުގެ ވާރލްޑް ކަޕްގެ ފަހުން ވާރލްޑް ކަޕެއްގައި މި ދެ ޓީމު ކުޅުނު ފުރަތަމަ މެޗެވެ. އެ އަހަރުގެ ވާރލްޑް ކަޕްގައި ކުޅުނު މެޗު 1-0 އިން ކާމިޔާބުކުރީ އާޖެންޓީނާއެވެ.\nއާޖެންޓީނާގެ ފުރަތަމަ އެގާރައިން ތިން ބަދަލެއް ފެނިގެންދިޔައިރު އެންހެލް ޑިމާރިއާ އަދި މާކޯސް ރޯހޯގެ އިތުރުން ލޫކަސް ބިގްލިއާގެ ބަދަލުގައި މި މެޗުގައި ކުޅެން އަރުވާފައި ވަނީ މާކޯސް އަކޫނާ އަދި ގެބްރިއެލް މާކާޑޯގެ އިތުރުން އެންޒޯ ޕެރޭޒްއެވެ. މި މެޗަށް ކްރޮއޭޝިއާގެ ކޯޗު ވަނީ އެއް ބަދަލެއް ގެނެސްފައެވެ.\nފުރަތަމަ ހާފު ފެށިގެން އާޖެންޓީނާގެ ފަރާތުން ދަށް ކުޅުމެއް ފެނިގެންދިޔައިރު ކްރޮއޭޝިއާއިން ވަނީ ނުރައްކާތެރި ގިނަ ހަމަލާތަކެއް އުފައްދާފައެވެ. އެހެން ނަމަވެސް އެކުޅުންތެރިންނަށް މި ހަމަލާތަކުގެ ބޭނުން އެންމެ އެދެވޭ ގޮތުގައި ހިފިފައެއް ނުވެއެވެ.\nދެ ޓީމު އެއްވަރުވެއޮވެ ފުރަތަމަ ހާފު ނިމިގެންދިޔައިރު ދެވަނަ ހާފުގައި ވެސް އާޖެންޓީނާގެ ފަރާތުން ފެނުނީ ދަށް ކުޅުމެކެވެ. ވަކިން ހާއްސަކޮށް އެޓީމުގެ ޑިފެންޑަރުންނާއި ކީޕަރުގެ ފަރާތުން ގިނަ ގޮސްތަކެއް ހެދުނު މަންޒަރު ފެނިގެންދިޔައެވެ.\nކްރޮއޭޝިއާގެ ފުރަތަމަ ލަނޑު ވެސް މެޗުގެ 53 ވަނަ މިނެޓުގައި އެ ޓީމުން ޖެހީ އާޖެންޓީނާގެ ކީޕަރު ހެދި ބޮޑު ގޯހެއްގެ ފައިދާ ނަގައިގެންނެވެ. މި ލަނޑު އެޓީމަށް ޖަހައިދިނީ އެންޓެ ރެބިޗްއެވެ. މި ލަނޑަށްފަހު ވެސް ކްރޮއޭޝިއާއިން އުފައްދަމުންދިޔަ ހަމަލާތައް އިތުރުވިއިރު 80 ވަނަ މިނެޓުގައި އެޓީމުގެ ކެޕްޓަން ލޫކާ މޮޑްރިޗް ވަނީ ލަނޑެއް ޖަހާ ލީޑު ފުޅާކޮށްދީފައެވެ. މި މެޗުގައި ކްރޮއޭޝިއާއިން ޖެހި ތިންވަނަ ލަނޑު މެޗުގެ އިތުރު ވަގުތުގެ ތެރޭގައި ޖެހީ މުޅި މެޗުގައި ވެސް މޮޅު ކުޅުމެއް ދެއްކި އިވާން ރަކިޓިޗްއެވެ.\nމި މެޗުން މޮޅުވުމާއެކު ކްރޮއޭޝިއާއިން ވަނީ ދެވަނަ ބުރުގެ ޖާގައެއް ޔަގީންކޮށްފައެވެ. ހަމައެހެންމެ މުބާރާތުގައި އިތުރަށް ކުރިޔަށް ދިޔުމުގެ އަމިއްލަ ބާރު އާޖެންޓީނާއަށް ވަނީ ގެއްލިފައެވެ.\nމި މޮޅާއެކު ކްރޮއޭޝިއާއިން ވަނީ 1998 ވަނަ އަހަރުގެ ވާރލްޑް ކަޕްގެ ފަހުން ފުރަތަމަ ފަހަރަށް މިމުބާރާތުގެ ދެވަނަ ބުރުން ޖާގަ ހޯދާފައެވެ. މިއީ 1974 ވަނަ އަހަރުގެ ވާރލްޑް ކަޕްގެ ފަހުން ވާރލްޑް ކަޕެއްގެ ފުރަތަމަ ދެ މެޗުން އާޖެންޓީނާއަށް މޮޅެއް ނުލިބުނު ފުރަތަމަ ފަހަރެވެ.\nގްރޫޕް ފިޔަވަހީގެ އެންމެ ފަހު މެޗުގައި ނައިޖީރިއާ އާއި ދެކޮޅަށް އާޖެންޓީނާ ނުކުންނައިރު ކްރޮއޭޝިއާ ނުކުންނާނީ އައިސްލޭންޑާއި ދެކޮޅަށެވެ.\nއެންމެ ފަހުން އަޕްޑޭޓް ކުރީ:4ހަފްތާކުރިން | ރިވިއު ކުރީ: ޙުސައިން ޙަސަން


Hajj ge thafaathu manzaru: Thovaafu kuran ves dhurhurugai | Mihaaru\nގައިދުރުކަން ބަހައްޓައިގެން ހައްޖުވެރިން ތޮވާފުކުރަނީ: މިފަހަރުގެ ހައްޖު އަޅުކަމަށް ފުރުސަތު ދިނީ އެންމެ 10،000 މީހުންނަށް\nހައްޖުގެ ތަފާތު މަންޒަރު: ތޮވާފުކުރަން ވެސް ދުރުދުރުގައި\n29 ޖުލައި 2020 - 20:10 21 comments\nއާދައިގެ ހާލަތެއްގައި އިންސާނުން ތިބި ނަމަ މާތްވެގެންވާ ހަރަމްފުޅު މި ދުވަސްކޮޅު އޮންނާނީ ފުރިފަ އެވެ. އެކަމަކު މީގެ ކުރިން އިންސާނުންގެ ތެރެއިން ފެނިފައިނުވާ އާ ވައިރަހެއްގެ ނުރައްކަލުން ސަލާމަތްވާން އަޅާ ފިޔަވަޅުތަކާ ގުޅިގެން، މި އަހަރުގެ ހައްޖުގައި ހަރަމްފުޅު ވެސް ފެންނަނީ ފަޅުކޮށެވެ. އަދި ހައްޖުގެ އަޅުކަން ފުރިހަމަކުރާ މަދު ހައްޖުވެރިން ވެސް، އުޅެމުން އަންނަނީ، ސޯޝަލް ޑިސްޓެންސިންގަ އެވެ.\nމިދިއަ އަހަރު މުޅި ދުނިޔެ އިން 2.5 މިލިއަން މީހުން ހައްޖުގެ އަޅުކަން ފުރިހަމަކުރި އެވެ. އޭރު ކޮންމެ ވަގުތެއްގައި ވެސް، ހަރަމްފުޅު އޮންނަނީ ފުރިފަ އެވެ. ކޮވިޑް-19 ފަދަ ބައްޔެއްގެ ބިރެއް ނެތެވެ. އެކަމަކު މި އަހަރުގެ ހައްޖުގެ އަޅުކަމަށް ސައުދީ ސަރުކާރުން ފުރުސަތު ދިނީ، ސައުދީގައި ދިރިއުޅެމުން އަންނަ، އެންމެ 10،000 މީހުންނަށެވެ.\n"ސަލާމަތީ ގޮތުން ކުރިމަތިވެދާނެ ނުރައްކަލަކާ ބެހޭ އެއްވެސް ކަންބޮޑުވުމެއް މިފަހަރަކު ނެތް،" ސައުދީ އަރަބިއާގެ އާންމު ސިއްހަތާ ބެހޭ ޑިރެކްޓަރު ހާލިދު ބިން ގަރާރު އަލް ހަރުބީ، އަލް-ޖަޒީރާއަށް ވިދާޅުވި އެވެ.\nހައްޖުވެރިންނަށް މާސްކް އެޅުން މަޖުބޫރެވެ. ގައިދުރުކަން ބަހައްޓަން ޖެހެ އެވެ. ކޮންމެ ހައްޖުވެރިއެއްގެ އަތުގައި އިލެކްޓްރޯނިކް ބޭންޑެއް އަޅުވަ އެވެ. އޭގެ ސަބަބުން ހައްޖުވެރިންގެ ހަރަކާތްތައް، ރަސްމީ ފަރާތްތަކަށް ދެނެގަނެވެ އެވެ.\nހައްޖުވެރިންގެ ހުން ބަލަ އެވެ. އެމީހުންގެ ދަބަސްތައް ޑިސްއިންފެކްޓްކުރެ އެވެ. އަދި ހަރަމްފުޅު ސާފުކޮށް ޑިސްއިންފެކްޓް ކުރުމުގައި ވެސް މަސައްކަތްތެރިން އަވަދިނެތި އުޅެ އެވެ. އެކަމަކު އެއްވެސް ހައްޖުވެރިޔަކު ގެފުޅުގައި އަތްލުން، މިފަހަރު މަނަ އެވެ.\nކުރީ އަހަރުތަކާ ހިލާފަށް މި އަހަރުގެ ހައްޖު ކަވަރުކުރަން ބޭރުގެ މީޑިއާއަތަކަށް ހުއްދައެއް ނުދެ އެވެ.\nސައުދީ އަރަބިއްޔާ އަކީ މެދު އިރުމަތީގައި އެންމެ ބޮޑަށް ކޮވިޑް-19 ފެތުރިފައި އޮތް އެއް ގައުމެވެ. މިހާތަނަށް އެ ގައުމުން 270،000 އާ ގާތްކުރާ އަދަދަކަށް މީހުން ޕޮޒިޓިވް ވެއްޖެ އެވެ. އެހެންކަމުން ހަރަމްފުޅުގައި ރައްކާތެރިކަމުގެ ފިޔަވަޅުތައް ހުރީ ވަރަށް މަތީ ފެންވަރަކަށް އަޅައިފަ އެވެ.\nސިފަކުރަން ވެސް ނޭނގޭ އުފަލެއް\nހައްޖުގެ އަޅުކަމުގައި މިފަހަރު ބައިވެރިވާ 10،000 މީހުންގެ ތެރެއިން 70 ޕަސެންޓަކީ، ސައުދީގައި ދިރިއުޅެމުން އަންނަ އެހެން ގައުމުތަކުގެ ރައްޔިތުންނެވެ. އަނެއް 30 ޕަސެންޓަކީ ސައުދީ ރައްޔިތުންނެވެ.\nކޮވިޑް-19 ގެ ބިރުގައި ދުނިޔެ ހުއްޓުމަކަށް އައިސްފައިވާ ދަނޑިވަޅެއްގައި ހައްޖުގެ މާތް އަޅުކަމުގައި ބައިވެރިވުމަކީ، އެއް ބަޔަކު ދެކޭ ގޮތުގައި، ކުޑަ ނަސީބެއް ނޫނެވެ. އޭގެ ތެރެއިން އެއް ހައްޖުވެރިޔަކީ ޔޫއޭއީގެ ރައްޔިތެއް ކަމަށްވާ އަބްދުﷲ އަލް ކަތިރީ އެވެ.\n"އެތައް މިލިއަން މުސްލިމުންގެ ތެރެއިން އަހަންނަށް މި ރަހުމަތް ލިބިދާނެ ކަމަކަށް ހިއެއް ވެސް ނުކުރަން،" އަބްދުﷲ ބުންޏެވެ.\n"މިކަން ސިފަކުރާނެ ގޮތެއް ވެސް ނޭނގޭ، ހާއްސަކޮށް މިއީ އަހަރެންގެ ފުރަތަމަ ހައްޖަށް ވެސް ވުމާ އެކު."\nސައުދީ ސަރުކާރުން ހައްޖުވެރިން ހޮވީ، އެކަމަށް އޮންލައިންކޮށް ހުޅުވާލުމުން އެދުނު މީހުންގެ ތެރެއިންނެވެ. އެކަމަކު ހައްޖުގެ އަޅުކަމަށް އެދުނީ ކިތައް މީހުން ކަމެއް ސައުދީ ސަރުކާރަކުން ނުބުނެ އެވެ.


SunOnline: Aloe vera in heenukuraahaa gina faidhaa\nއަލޯވެރާއިން ހީނުކުރާހާ ގިނަ ފައިދާ\nމުޙައްމަދު ޝާނިފް 11 Sep 2021, 08:55\nއަލޯވެރާއަކީ ރާއްޖޭގެ އެކި ހިސާބުތަކުގައި ގޭތެރެ ރީތިކުރުމަށް ބޭނުންކުރާ ގަހެކެވެ. އަދި މިއީ ވަރަށް ގިނަ ސިއްހީ ފައިދާތަކެއް ވެސް ލިއްބިދޭ އެއްޗެކެވެ. ހަމައެހެންމެ، ގިނަ ސައިންޓިސްޓުން މި ގަސް ސިފަ ކުރައްވާފައިވަނީ "މިރަކަލް ޕްލާންޓް"އެއްގެ ގޮތުގައެވެ.\nއަލޯވެރާއަކީ ރީތިވާން ބޭނުންކުރާ ސާމާނެކެވެ. އެގޮތުން އެލޯވެރާއަކީ ބޮލުގައި ލާން ވަރަށް ރަނގަޅު އެއްޗެކެވެ. މިއީ ބޮލުގައި ހުންނަ އުކުނު ފިލުވައިދިނުމުގެ އިތުރުން އިސްތަށިގަނޑު ވަރުގަދަ ކޮށްދޭ އެއްޗެކެވެ. ބޮލުގައި އަލޯވެރާ ލާއިރު، ހަދަން ޖެހޭނެ ގޮތަކީ އެލޯވެރާ ފަތުގައި ހުންނަ ޖެލްތައް ސަމުސަލަކުން ކަހާފައި ތައްޓަކަށް އެޅުމަށްފަހު، ކާށި ތެލާއި އެއްކުރާނީއެވެ.\nމީގެ އިތުރުން، އަލޯވެރާ އަކީ އަވިން ސަލާމަތްވުމަށް ބޭނުންކުރެވޭނެ އެއްޗެކެވެ. އެގޮތުން އަލޯވެރާގައި ހުންނަ ޖެލްތައް ހަންގަނޑުގައި ހާކަން ވާނެއެވެ. ހަމައެހެންމެ އަލޯވެރާ އަކީ ވަރަށް ގިނަ ލޯޝަން އުފެއްދުމުގައި ބޭނުންކުރާ އެއްޗެކެވެ.\nއަލޯވެރާ އަކީ ވިޓަމިނާއި މިނަރަލް އެކުލެވިގެންވާ އެއްޗެއްގެ އިތުރުން ޖަރާސީމުތަކާ ދެކޮޅަށް މަސައްކަތް ކޮށްދޭ އެއްޗެކެވެ. އެގޮތުން މޫނުގައި އަދި ގައިގައި ނަގާފައި ހުންނަ ބިހިތައް ފިލުވައިދިނުމަށް މަސައްކަތް ކޮށްދެއެވެ. އަދި މިއީ އަނގަދޮވުމަށް ބޭނުންކުރެވޭ އެއްޗެކެވެ. އެގޮތުން އަނގައިގައި ހުންނަ ކޮބަޑި ނައްތާލުމަށް އަލޯވެރާ އެހީވެދެއެވެ.\nދުވަސް ފެށުމަށް ހޫނު ފެންތައްޓަކާއެކު ދޮންކެޔޮ!\nމި ތަކެތީގައި އަތްލުމަށްފަހު ކޮންމެހެން ވެސް އަތް ދޮންނާތި!


Kulhudhuffushi Online - Rajjey ge furathama Accelerator Program Ooredoo inn thaarafu kohfi\nޚަދީޖާ އާދަމް -7މަސް ކުރިން -5ޖުލައި 2018\nރާއްޖޭގެ ފުރަތަމަ އެކްސެލެރޭޓަރ ޕްރޮގްރާމް ކަމަށްވާ “ނިރު އެކްސެލެރޭޓަރ” އުރީދޫ އިން ތައާރަފްކޮށްފި އެވެ.\nމިއީ މުޖުތަމައުއަށް މަންފާކުރާ ތަފާތު އީޖާދީ ދިވެހި އުފެއްދުންތަކަށް، ރާއްޖެއިން އަދި ބައިނަލްއަޤްވާމީ މާކެޓުގައި ކުރިއެރުމުގެ ފުރުސަތުތައް ހޯދައިދިނުމުގެ މަޤްސަދުގައި އުރީދޫ އިން ތައާރަފުކުރި ޕްރޮގްރާމެކެވެ.\nނިރު އަކީ، ބޭނުންވާ ރިސޯސްތަކާއި ތަޖުރިބާކާރު މެންޓަރުންގެ އެހީގައި، ދެމެހެއްޓެނިވި ގޮތެއްގައި ކާމިޔާބު ވިޔަފާރިއެއް ފަށައިގަތުމަށް ވަރަށް އެދެވިގެންވާ ޕްލެޓްފޯމެކެވެ.\nމިގޮތުން، އެކްސެލެރޭޓަރ އަށް ހޮވާލެވޭ ޓީމް ތަކަށް ސީޑް ފަންޑިންގް، 12 ހަފްތާގެ އިންޓެންސިވް މެންޓަރޝިޕް ޕްރޮގްރާމެއް، މަސައްކަތް ކުރާނެ ކޯ-ވަރކިންގ ސްޕޭސް، ވިޔަފާރި ބިނާކުރުމަށް ޑިޖިޓަލް ޓޫލްތައް އަދި އެކްސްޕަރޓުންގެ ފަރާތުން ޓެކްނިކަލް ސަޕޯޓު ފޯރުކޮށްދެވޭނެއެވެ.\nހަމައެއާއި އެކު ޓްރެއިނިގް ޕްރޮގްރާމް ނިމުމަކަށް އައުމުން، އިތުރު އިންވެސްޓްމަންޓް ފުރުސަތުތަކަށް ޕިޗްކުރުމުގެ ފުރުސަތުވެސް ލިބިގެންދާނެއެވެ. އަދި، ނިރު އެކްސެލެރޭޓަރ ފުރިހަމަކުރުމަށް ފަހުވެސް، ދިގުމުއްދަތަށް ދެމިގެންދާނެ މުހިންމު ފައިދާތަކާއި ޕާޓްނަރޝިޕް ފުރުސަތުތައް ބައިވެރިންނަށް ލިބިގެންދާނެއެވެ.\nނިރު އެކްސެލޭޓަރގައި ބައިވެރިވުމުގެ ފުރަތަމަ ފިޔަވައްސަކީ، ކުރިއަށްއޮތް އޮގަސްޓް މަހުގައި ބޭއްވޭ ހެކަތޮން އެވެ. މިގޮތުން، މި ހެކަތޮން މެދުވެރިކޮށް ބައިވެރިންނަށް ހިޔާލު ފަރުމާކުރުމަށާއި، ވިޔަފާރީގެ ބިންގާތަކާއި، ބޭސިކް ޕްރޮޓޯޓައިޕް އެއް ބިނާކުރާނެ ޑިޖިޓަލް ޓޫލްތައް ފޯރުކޮށްދެވޭނެއެވެ. އަދި ހެކަތޯންގައި ހުށައެޅޭ ކޮންސެޕްޓު ތަކުގެ ތެރެއިން ހޮވާލެވޭ އެންމެ ރަނގަޅު ހިޔާލުތައް އެކްސެލެރޭޓަރގައި ބައިވެރިކުރެވޭނެއެވެ.\nމުޖުތަމައު އަށް ފައިދާކުރާނެ އީޖާދީ ހިޔާލަކާއި އެކު ކޮންމެ ބޭފުޅަކަށްވެސް ނިރު އެކްސެލެރޭޓަރ ޕްރޮގްރާމްގައި ބައިވެރިވުމުގެ ފުރުސަތު ވަނީ ހުޅުވާލެވިފައެވެ. މިގޮތުން، މި ހިޔާލުތަކަކީ ތިރީގައި މިދެންނެވޭ ޝަރުތުތައް ފުރިހަމަ ވެފައިވާ ހިޔާލަކަށް ވާންޖެހޭނެއެވެ:\n•\tނިރު އެކެސެލްރޭޓަރގެ ހަތަރު އިޖްތިމާއީ ޝިޢާރުތަކުން، މަދުވެގެން އެއް ޝިޔާރަކާއި ގުޅުންހުރުން\n•\tބައިނަލްއަގްވާމީ މާކެޓުގައި ބޭނުންކުރެވޭފަދަ ކޮންސެޕްޓަކަށްވުން\n•\tޓެކްނޮލޮޖީ އަދި އިންޓަނެޓް މެދުވެރިކޮށް، ޑިސްޓްރިބިއުޓް ކުރެވޭ ޚިދުމަތަކަށްވުން\n•\tކެޕިޓަލް އެފިޝަންޓް ވުމާއި އެކު، ލިބިގެންދާ ސީޑް ފަންޑިންގ މެދުވެރިކޮށް ޕްރޮޓޯޓައިޕެއް ބިނާކުރެވޭނެ ޕްރޮޑަކްޓަކަށް ވުން\n•\tޓީމުގައި ބިޒްނަސް، ޓެކްނޮލޮޖީ އަދި ޑިޒައިން އަށް އަހުލުވެރި ބޭފުޅުން ތިބުން އެދެވިގެންވޭ\nއެކްސެލެރޭޓަރގައި ބައިވެރިވާ ޓީމުގެ އިސްކޮށް މަސައްކަތް ކުރާ ބޭފުޅުންނަކީ، 12 ހަފްތާގެ އެކްސެލެރޭޝަން ވަރކްޝޮޕްގައި ފުލްޓައިމްކޮށް ބައިވެރިވެވޭނެ ބޭފުޅުންނަށް ވާންޖެހޭނެއެވެ.\nނިރު އެކްސެލެރޭޓަރ ގައި ބައިވެރިވުމަށް، ނުވަތަ ޕްރޮގްރާމާއި ބެހޭގޮތުން އިތުރު މައުލޫމާތު ހޯއްދެވުމަށް، www.ooredoo.mv/niru އަށް ޒިޔާރަތް ކުރަށްވާށެވެ.\n"ސަންޖޫ" އަށް ފަސް ދުވަސްތެރޭ 167 ކަރޯޑް ރުޕީސް


Ameeth aai Ablho Gaddhoo in hayyaru koffi | Mihaaru\nޚަބަރު / ގދ. ގައްދޫ\nއަމީތާއި އަބުޅޯ ގައްދޫން ހައްޔަރުކޮށްފި\nމެމްބަރު އަމީތާއި އަބުޅޯ ހައްޔަރުކޮށްގެން ފުލުހުން ގެންދަނީ.--\n07 އޯގަސްޓް 2018 - 16:51\nރިޔާސީ އިންތިޚާބުގެ ކެމްޕެއިނަށް ގދ. ގައްދު އަށް ވަޑައިގެން އުޅުއްވަނިކޮށް، ރައްޔިތުންގެ މަޖިލީހުގެ މަޑުއްވަރީ ދާއިރާގެ މެމްބަރު މުހައްމަދު އަމީތާއި ތިނަދޫ ދެކުނު ދާއިރާގެ މެމްބަރު އަބްދުﷲ އަހުމަދު (އަބުޅޯ) މިއަދު ހައްޔަރުކޮށްފި އެވެ.\nފުލުހުންގެ މީޑިއާ އޮފިޝަލަކު ވިދާޅުވީ އަމީތާއި އަބުޅޯ ހައްޔަރުކުރީ ގައްދޫގައި ފުލުހުން ހިންގި އޮޕަރޭޝަނަކަށް ހުރަސް އަޅަން މަސައްކަތްކުރި ކަމުގެ ތުހުމަތުގައި ކަމަށެވެ. ނަމަވެސް އިތުރު މައުލޫމާތެއް ނުދެ އެވެ.\nއެ ރަށު ކައުންސިލްގެ މެމްބަރަކު ވިދާޅުވި ގޮތުގައި އެ ދެ ބޭފުޅުން ހައްޔަރުކުރީ ދޮރުން ދޮރަށް ކެމްޕެއިންގައި އުޅުއްވަނިކޮށެވެ. ހަމަނުޖެހުމެއް ހިންގަން އެ ދެ ބޭފުޅުން އެއްވެސް މަސައްކަތެއް ނުކުރައްވާ ކަމަށް ވެސް ކައުންސިލް މެމްބަރަކު ވިދާޅުވި އެވެ.\n"މަގުމަތީގައި ތިއްބައި ފުލުހުން އެ ދެ ބޭފުޅުން ހައްޔަރުކުރީ. ރޭގައި އެ ދެ ބޭފުޅުން ވަޑައިގެންނެވީ ކެމްޕެއިނަށް. އިދިކޮޅު ކޯލިޝަންގެ ހަރުގޭގައި ބައްދަލުވުމެއް ބޭއްވުމަށް ފަހު މިއަދު ޑޯޓުޑޯ ފެއްޓެވީ،" ކައުންސިލް މެމްބަރު ވިދާޅުވި އެވެ.\nއިދިިކޮޅު ކޯލިޝަންގެ ދެ މެމްބަރު ހައްޔަރުކުރި އިރު، ހުވަދު އަތޮޅަށް ކުރައްވާ ރަސްމީ ދަތުރުފުޅެއްގައި ރައީސް އަބްދުﷲ ޔާމީން ވަނީ މިއަދު ހަވީރު ގައްދު އަށް ވަޑައިގަންނަވަން ނިންމަވައިފަ އެެވެ.\nފުލުހުން އިދިކޮޅު ފަރާތްތައް ގދ. ގައްދޫ އަބްދުﷲ އަހުމަދު މެމްބަރު މުހައްމަދު އަމީތު\n10 ކޮމެންޓް, 61 ރިއެކްޝަންސް\nއަމީތަކީ ގައްދޫ މީހެއް... އެރަށުން ހައްޔަރުކޮށްގެން ބީރައްޓެހި ރަށަކަށް ގެންގޮސް ބުނީ ތިހިރީ ދޫކޮށްލާފައޭ........ މާރސްއަށް ގެންގޮއްސަ ދޫކޮށްލި ނަމ.....\nއަޅޭ ތިކަމާ އެންމެދެރަވާނީ ދޮންތި. ގަވާއިދާ ޚިލާފުވާ މީހުން ހައްޔަރުކުރެވޭނެ.\nހައްޔަރު ކޮއްގެންވެސް ބޭތިއްބޭނެ ދުވަސް ﷲގެ ވާގިފުޅާއި އެކު ނިމެން ގާތް ވެއްޖެ. ހަމަ އެއްލަކިން ނިންމާނީ. ކުލިބަލަން ތަމެން ތިބޭތި.\nމިދެމީހުން ކޮން ސަކަރާތެއް ޖަހަންތޯމިއުޅުއްވަނީ މި2މީހުންނޫނީ މީހަކުނެތީތޯ މިގައުމުގަ ކާކުތޯ ބުނީ މިއީ2މަޖިލީސްމެމްބަރުންނޭ.. އަދި މަޖިލީސްމެމްބަރުންނޭ ބުންޏަސް މިދެމީހުންނަށް މަޖިލީހުން މުސާރަދެތޯ\nދެން ގާނޫނާއި ޚިލާފު ވީމާ ހައްޔަރު ކުރާނެ ދެއްތޯ\nގާނޫނޭ.!!! ގާނޫނު ބުނާގޮތަށް ކަންކުރަން ވެއްޖެނަމަ ދަރުބާރުގަ ނުތިބޭނެ މިހާރު އެކަކުވެސް.ހުރިހާ މީހުން ތިބޭނީ ޖަލުގަ.އަދި ވެސް ގާނޫނެ ކޮމާންޑޭ ކިޔާތި.ލަދު ކޮބާ؟؟ ވ.ވެދުން\nގޮތް ހުސްވަުންދާވަރަކަށް ކޮސް ގޮވުމާ ކޮސް ކަންކަން ކުރުން ގިނަވާނެ. ދެނަހުރިކަމަށް ނެހެދިއްޔާ ރަނގަޅުވާނީ.\nޜައިސް ރަށުން ފުރާއިރަށް ދޫކޮށްލާނެ


EURO 2020: (Group E) Sweden - Poland\nޔޫރޯ 2020: (ގުރޫޕް އީ) ސްވިޑެން – ޕޮލެންޑް\nޝާއިޢުކުރީ: ޙަންނާން ޖޫން 23, 2021, 12:45\nޔޫރޯ ފުޓުބޯޅަ މުބާރާތުގައި މިރޭ ކުޅޭނީ ގުރޫޕް ސްޓޭޖުގެ އެންމެ ފަހު މެޗުތަކެވެ. އެގޮތުން މިރޭ ގުރޫޕް ޑީގެ މެޗުތަކާއި ގުރޫޕް އެފްގެ މެޗުތައް ކުޅޭނެއެވެ. ގުރޫޕް ޑީގެ ދެމެޗު ވެސް ކުޅޭނީ އެއް ވަގުތެއްގައެވެ. އެގޮތުން ގުރޫޕް ޑީގެ މެޗުތައް މިރޭ ކުޅޭނީ ރާއްޖޭ ގަޑިން9ޖަހާއިރުގައެވެ.\nމިރޭ ސްވިޑެން އަދި ޕޮލެންޑް ބައްދަލުކުރާއިރު، މި ދެ ޓީމަށްވެސް ދެވަނަބުރުގެ ފުރުސަތު އެބައޮތެވެ. އެހެން ކަމުން މިރޭގެ މި މެޗަކީ ދެޓީމަށްވެސް މުހިންމު މެޗެކެވެ. ގްރޫޕުގައި މި ދެ ޓީމު މިހާތަނަށް ކުޅުނު ދެ މެޗަށް ބަލާއިރު ސްވިޑެން ކުޅުނު ދެމެޗުގެ ތެރެއިން އެއް މެޗުން މޮޅުވެފައިވާއިރު، އަނެއް މެޗުން ވަނީ އެއްވަރުވެފައެވެ. އެހެން ކަމުން އެޓީމަށް ވަނީ ހަތަރު ޕޮއިންޓް ލިބިފައެވެ. ޕޮލެންޑް އެޓީމުން ކުޅުނުދެމެޗުގެ ތެރެއިން އެއްމެޗުން ބަލިވިއިރު، އެއް މެޗުން ވަނީ އެއްވަރުވެފައެވެ. އެޓީމަށް ލިބިފައިވަނީ އެންމެ ޕޮއިންޓެކެވެ. އެހެންކަމުން މިރޭގެ މެޗުން މޮޅެއް ހޯދުން ޕޮލެންޑަށް މަޖުބޫރެވެ.\nމި މެޗުގެ ހާލަތަށް ބަލާއިރު، ސްވިޑުން އަށް ޕޮލެންޑް މެޗް އެއްވަރުކޮށްލައިގެންވެސް ގުރޫޕުގެ އެއްވަނަ ނުވަތަ ދެވަނައިގައި އޮވެ ދެވަނަ ބުރަށް ދެވޭނެއެވެ. އަދި ސްވިޑުން ބަލިވި ނަމަވެސް 1-0 ގެ ނަތީޖާއިން ފިޔަވައި އެއްގޯލު ތަފާތެއް އަންނަ އެހެން ނަތީޖާއަކުން ބަލިވެ ގްރޫޕުގެ އަނެއް މެޗު އެއްވަރުވެގެން ނިމިއްޖެނަމަ ސްވިޑުން ކޮލިފައިވާނެއެވެ.\nސްވިޑުން އިން ޕޮލެންޑް ބަލިކޮށްފިނަމަ ނުވަތަ ދެމެޗުވެސް އެއްވަރުވެއްޖެނަމަ ސްވިޑުން އަށް ގްރޫޕުގެ އެއްވަނަ ލިބޭނެއެވެ. ސްވިޑުން އަށް މިހާރުވެސް ހަތަރު ޕޮއިންޓް ލިބިފައިވުމާއެކު ތިންވަނައިގައި އޮވެގެންވެސް ދެވަނަ ބުރަށް ދެވުމުގެ ފުރުސަތު އެޓީމަށް ވަރަށް ބޮޑެވެ.\nމި ގްރޫޕުގެ އެއްވަނައިގައި ހަތަރު ޕޮއިންޓާއެކު އޮތީ ސްވިޑެން އެވެ. މި ގުރޫޕުގެ ދެވަނަ ލިބެނީ ސްލޮވާކިއާއަށެވެ. އެޓީމު ދެވަނާގައި އޮތީ ދެމެޗުން ލިބުނު ތިން ޕޮއިންޓާއި އެކުގައެވެ. ގުރޫޕުގެ ތިން ވަނަ ލިބެނީ ސްޕެއިން އަށެވެ. ސްޕެއިން އަށް މި ގުރޫޕުގެ ތިންވަނަ ލިބެނީ ކުޅުނު ދެމެޗުން ލިބުނު ދެ ޕޮއިންޓާއި އެކުގައެވެ. މި ގުރޫޕުގެ އެންމެ ފުލުގައި ކުޅުނު ދެމެޗުން ލިބުނު އެއް ޕޮއިންޓާއި އެކު އޮތީ ޕޮލެންޑްއެވެ. އެހެން ކަމުން މިރޭގެ މި މެޗަކީ ދެވަނަ ބުރަށް ދިއުމަށް ދެ ޓީމަށްވެސް މުހިއްމު މެޗެކެވެ.\nސްވިޑެން އަދި ޕޮލެންޑްގެ ތާރީޚީ ބައްދަލުކުރުންތައް\nސްވިޑެން އަދި ޕޯލެންޑް މިހާތަނަށް 24 ފަހަރު ވަނީ ބައްދަލުކޮށްފައެވެ. އޭގެތެރެއިން ސްވިޑެން 14 ފަހަރު މޮޅުވެފައިވާއިރު، ޕޮލެންޑް މޮޅުވެފައިވަނީ ހަތް ފަހަރުގައެވެ. އެއްވަރުވެފައިވަނީ ހަތަރު ފަހަރުއެވެ. މި ދެޓީމު އެންމެ ފަހުން ބައްދަލުކޮށްފައިވަނީ 2004 ވަނަ އަހަރު އެކުވެރިކަމުގެ މެޗެއްގައެވެ. އެ މެޗުން 1-3 ގެ ނަތީޖާއަކުން މޮޅުވެފައިވަނީ ސްވިޑެންއެވެ.


Goas vanee ZINEY kureema eve. Sababuthah OK eve. | #Dhiislam\nގޯސްވަނީ ޒިނޭ ކުރީމައެވެ. ސަބަބުތައް އޯކޭއެވެ.\n11 months ago |0comment| March 1, 2017\nޤައުމުގެ ޙާލަތު އެނގޭ މީހަކަށް މިޤައުމުގައި ޒިނޭގެ ނުބައި ޢަމަލު ޢާއްމުވެފައިވާ މިންވަރަކީ ސިއްރުވެގެންވާ ކަމެއް ނޫނެވެ. މިއީ މިއަދު އަޅުގަނޑުމެންގެ ތެރޭގައި އާދައިގެ ކަމެއް ކަމަށް ދެކެވޭ ވަރަށް ޢާއްމުވެ ފެތުރިފައިވާ ނުބައި ފާފައެކެވެ. ނަމަވެސް، ޚާއްޞަ ގޮތެއްގައި ޒުވާނުންގެ ތެރޭގައި މިމައްސަލަ ފެތުރެން ދިމާވި ސަބަބުތައް ދިރާސާކޮށްލުން މުޙިއްމެވެ. އެހެން ނޫން ނަމަ، އެފާފައަށް އަރައިގަނެވޭ ޒުވާނާއަށް އެކަނި އެއްޗެހިކިޔާފައި މިކަން ނިންމާލެވޭކަށް ނެތެވެ. މައްސަލައަކީ މުޅި މުޖްތަމަޢުގެވެސް މައްސަލައެކެވެ.\nޒިނޭ ފެތުރުމުގެ އެންމެ މުޙިއްމު ސަބަބުތަކުގެ ތެރޭގައި ވަރަށް ބޮޑު ރޯލެއް އަޅުގަނޑުމެންގެ މުޖްތަމަޢުގެ “ޖަމާޢީ ސިކުނޑި” އެބަ އަދާކުރެއެވެ. އަޅުގަނޑުމެންގެ މުޖްތަމަޢުގެ ވިސްނުން ހުންނަ ގޮތް އެއީ ޒިނޭ މިވަރަށް ޢާއްމުވުމުގެ ސަބަބެކެވެ. ޒިނޭއަކީ ހުރެފައި ކުރެވޭ ފާފައެއް ނޫނެވެ. އެއީ، އެތައް ސަބަބުތަކެއްގެ ތެރެއިން އެތައް ހައްދުތަކެއް ފަހަނަ އަޅާ ދިޔުމަށްފަހު އެންމެ ފަހުން ނިކުންނަ ނަތީޖާއެވެ. އަޅުގަނޑުމެންގެ މުޖްތަމަޢުގައި މިއަދު ނުރުހުމުގެ ލޮލުން ބަލައިލެވެނީ އެންމެ ފަހު ނަތީޖާ ކަމުގައިވާ ޒިނޭއަށް އަރައިގަނެވުނީމަ އެކަންޏެވެ. އޭގެ ކުރިން އެއަށް މަގުފައިކުރުވާ ހުރިހާ ކަމަކީ މުޖްތަމަޢުގައި އާދައިގެ، އެއްވެސް މައްސަލައެއް ނެތް، ނުވަތަ ބައެއް ފަހަރަށް ތަރުހީބުވެސް ދެވޭ ކަންކަމެވެ. އަޅުގަނޑުމެންގެ ތެރޭގައި މިއަދު ކައިވެނީގެ ކުރިން ލޯބިވެރިންގެ ގޮތުގައި ބިޓުން/ބާއީން/ބޯއީފްރެންޑުން/ގާރލްފްރެންޑުން ގެންގުޅުން އެއީ މައްސަލައެއް ނޫނެވެ. އަދި ކިއެއް، ތަރުހީބުވެސް ލިބޭ ކަމެކެވެ. ހިލޭ އަންހެނުންނާއި ފިރިހެނުން އެކަހެރިކޮށް ބައްދަލުކުރުން އެއީ މިއަދުގެ މުޖްތަމަޢުގައި ނުރުހުމުގެ ނަޒަރުން ބެލޭ ކަންކަމެއް ނޫނެވެ. އިދިކޮޅު ޖިންސުގެ ހިލޭ މީހުން ގައިގައި ބީހުން އެއީ މިއަދު އައިބު ކަމެއް ނޫނެވެ. އެކަމަކު ފާފަ އަކަށް ވަނީ، މިހުރިހާ ކަމެއްގެ ތެރޭގައި ޣަރަޤުވެފައި ތިއްބާ މީގެ ނަތީޖާ “ޒިނޭ” ގެ ގޮތުގައި ނިކުމެގެން އައީމަ އެކަނިތޯއެވެ؟\nއެހެންކަމުން ޒިނޭގެ ފާފަ ހުއްޓުވޭނީ އޭގެ ސަބަބުތައްވެސް އެއީ ފާފަކަމުގައި ޤަބޫލުކުރެވިގެންނެވެ. ކީރިތި ޤުރުއާނުގައި “ޒިނޭ ނުކުރާށޭ” ވަޙީކުރައްވާފައެއް ނެތެވެ. ﷲ ސުބުޙާނަހޫ ވަތަޢާލާ އަމުރު ކުރައްވާފައިވަނީ ޒިނޭއަށް މަގުފަހިވާ ކަންކަމުން ދުރުވުމަށެވެ.\nއަލްއިސްރާ ސޫރަތުގެ 32 ވަނަ އާޔަތުގައި ﷲ ވަޙީކުރައްވާފައިވާ ބަސްފުޅުގައިވަނީ،\n“وَلاَ تَقْرَبُواْ الزِّنَى إِنَّهُ كَانَ فَاحِشَةً وَسَاء سَبِيلاً”\n“އަދި ތިޔަބައިމީހުން ޒިނޭއާ ގާތްނުވާށެވެ! ހަމަކަށަވަރުން، އެއީ ހުތުރުކަން ބޮޑުވެގެންވާ ފާފައެއް ކަމުގައިވިއެވެ. އަދި މަގެއްގެ ގޮތުން އެކަންތައް ހާދަހާ ނުބައިވެގެންވެއެވެ.”\nއެހެންކަމުން، މުޖްތަމަޢުގެ ގިނަ ބައެއްގެ ވިސްނުމުގައި ޒިނޭއަށް މަގުފަހިވާ ކަންކަމާމެދު ނުރުހުމުގެ ލޮލުން ނުބެލެވޭހާ ހިނދަކު މި ފާފައަކީ ފެތުރިގެން ދާނެ ފާފައެކެވެ. އެގޮތުން ޒިނޭއަށް ހުޅުވޭ ބައެއް ދޮރުތަކާއި އަޅުގަނޑުމެންގެ ޤައުމުގެ ވިސްނުން އެކަންކަމާމެދު ހުރި ނެތްގޮތަށް ބަލާލުން މުޙިއްމެވެ.\nނިވާކަން ކުޑަ ހެދުން ލުން\nދިވެހިރާއްޖޭގައި ތަނަވަސްކަން އޮތް ވަަރަކުން އަންހެނުން ނިވާވެގެން އުޅުމަކީ ހޭލުންތެރިކަން އޮތް މިންވަރަކުން އަބަދުވެސް މީހުން ކޮށްފައިވާ ކަމެކެވެ. ޒަމާންތައް ދައުރުވަމުން ދިޔުމުގައި ނިވާވެގަތުމުގައި ދޫދެވިފައިވާ ދުވަސްވަރުތަކެއް ދިޔަނަމަވެސް ޒަމާނުއްސުރެ ދިވެހިންގެ ތެރޭގައި ނިވާވުމުގެ މައްސަލައަކީ އަންހެނާގެ ޤަދަރުވެރިކަމާ ގުޅިފައިވާ މައްސަލައެކެވެ. ޤަދަރުވެރި އަންހެނުން މުޅި ހަށިގަނޑު ނިވާކުރުމާއި، ގެއިން ބޭރަށް ނިކުންނަމުން ބޯ ނިވާކުރުމާއި، ފުރާވަރަށް އެރުމުން ލިބާސް ލައްވާ އައުރަ ނިވާކުރުވުމަކީ ފަހަކާ ޖެހެންދެންވެސް އާދަކާދައެއްގެ ގޮތުގައި ކާބަފައިންގެ ފަރާތުން ވާރުތަ ވެފައިވާ އާދަތަކެކެވެ.\nދީނީ ހޭލުންތެރިކަން އެހާ ފުޅާކޮށް ފެތުރިފައި ނެތްއިރުވެސް، އަންހެނުންގެ ހަށިގަނޑުގެ ބޮޑުބައެއް ނިވާކުރުމަކީ މިމުޖްތަމަޢުގެ އާދަކާދައެވެ. ނަމަވެސް ބޭރުގެ ނުފޫޒުތަކާއެކު، މިއަދު މަޑުމަޑުން ހެދުމުގެ ދިގުމިން ކުރުވެ، އަތްކުރީގެ ދިގުމިން ކުރުވެ، ހަރުވާޅުގެ ދިގުމިން ކުރުވެ، ކަރުވަޅު ބޮޑުވެ، ފޮތީގެ ބޯމިން ތުނިވެ، އިޖްތިމާޢީ މިންގަނޑުތަކަށް ނުފެތޭ ހެދުންތައް މަގުތައް މަތިން ފެނުން ޢާއްމުވެއްޖެއެވެ. މިއީ މިއަދު އާދައިގެ ކަމެކެވެ. ގޯސް ވަނީ ޒިނޭކުރީމަދޯއެވެ. ސަަބަބު އޮތީ އޮތްގޮތަށެވެ.\nފާޙިޝް ކަންކަމަށް ހިތްވަރުދޭ ފިލްމުތަކާއި ޑްރާމާ ސީރީސްތައް\nބަވަނަ ވެފައިވާ އަދުގެ ދުނިޔޭގައި ބޭރުގެ ޘަޤާފަތްތައް އަޅުގަނޑުމެންގެ ގޭތަކުގެ ކޮޓަރިތަކަށާއި ކުޑަކުދިންނުން ފަށައިގެން ބޮޑެތި މީހުންގެ ފޯނުތަކާއި ޓެބްތަކާ ހިސާބަށް އަތުވެއްޖެއެވެ. މީގެ ތެރެއިން ރަނގަޅު ކަންކަން ބަލައިނުގަންނަންވީ ވާހަކައެއް ނޫނެވެ. ނަމަވެސް، މީގެ ތެރެއިންވެސް އެންމެ ފާހިޝްކަން ބޮޑު ޕްރޮގްރާމްތަކަކީ މިއަދު އަޅުގަނޑުމެންގެ ތެރޭގައި އެންމެ މަޤްބޫލު އަދި މަޝްހޫރު ޕްރޮގްރާމްތަކަށް ވެއްޖެއެވެ. ރީތި ނަންނަމުގައި އޮރިޔާން ފިލްމުތަކާއި ޑްރާމާތައް އަޅުގަނޑުމެންގެ ތެރޭގައި މަޝްހޫރުކޮށް އިސްތިހާރުކޮށް އެކަމާމެދު ފަޚުރުވެރިވެ ފާޅުގައި އެއޮތް އެ ފާހިޝް ޢަމަލުތައް ފަތުރަނީއެވެ. މިހުރިހާ ކަމެއް ފާޅުގައި ކުރަމުން ދާއިރު، އެކަމާ ކަންބޮޑުވާ މީހަކު މަދެވެ. މިކަންކަމުގެ ސަބަބުން މުޖްތަމަޢުގެ އަޚްލާޤީ މިންގަނޑު ދުވަހެއް ދުވަހަކަށް ދަށަށްގޮސް ފާހިޝްޢަމަލުތައް ފެތުރުމުގެ ސަބަބަކަށް މިކަން ވަނީއެވެ. ޒިނޭއާއި ފާހިޝް ޢަމަލުތައް އެއީ ރީތި މޮޅު ކަންކަންކަމުގައި ޒުވާނުންނަށް ދެކެވެނީ މިފަދައިން އެފަދަ ކަންކަން ޢާއްމުވެފައިވީމައެވެ. ނަމަވެސް އެފަދަކަންކަން ފަރުދީ އަދި ޖަމާޢީ ފެންވަރުގައިވެސް ދަނީ ޕްރޮމޯޓްކުރެވެމުންނެވެ. ގޯސް ވަނީ ޒިނޭ ކުރީމަދޯއެވެ. ސަބަބު އޮތް ގޮތަށް އޮތީއެވެ.\nފާޙިޝް ޢަމަލުތައް އިސްތިހާރުކޮށް ޢާއްމުކުރުން\nއިޖްތިމާޢީ ވިއުގައިގެ މައްޗަށް މިހާބޮޑަށް ބުރަވެފައިވާ ޒަމާނެއްގައި ރަނގަޅު ކަމެއް ވިޔަސް ގޯސްކަމެއް ވިޔަސް އެންމެ ފުރަތަމަ އެ އަޕްލޯޑްކޮށްލެވެނީ އެންމެންގެ ހޮޅުއަށިތަކަށެވެ. އެހިސާބުން އެވީ އެފެތުރުމުގެ މަޅީގައި އެންމެން ޖެހޭށެވެ. މީހުންކުރާ ގޯސް ޢަމަލުތައް އެއީ އެންމެންގެ ތެރޭގައި ފަތުރަން ޖެހޭ ކަންކަމެއް ނޫނެވެ. އެފަތުރާ މީހުންނަށް އެފެތުރި އެއްޗެއްގެ ސަބަބުން ނުކުމެގެންދާ ނުބައި ޢަމަލުތަކުގެ ސަޒާ އުފުއްލަން ޖެހޭނެކަން ނޭނގެނީބާއެވެ؟ ނުވަތަ މޮޅުކަމަކަށް ހަދައިގެން ތިމާގެވެސް އާޚިރަތް ބަރުބާދުކޮށްލަނީ ހެއްޔެވެ؟ އެތަކެތި ޢާއްމުކުރާ މީހުންގެ ތެރޭގައި، އެއަށް ކޮމެންޓްކޮށް، ޝެއަރ ކޮށްލާ ކުއްޖާވެސްނުހިމެނި ނުދާނެކަމީ ޝައްކެއް އޮތް ކަމެއް ނޫނެވެ.\nމިމައްސަލާގައި އައްޝައިޚް ޢަބްދުއްރަޙީމް މުޙައްމަދު ވިދާޅުވަނީ، “(ފާޙިޝް މަންޒަރު އެކުލެވޭ ވީޑިއޯ ފަދަ ތަކެތި) ޝެއަރ ކުރުމާއި، ލައިކު ދިނުމާއި، ބެލުމާއި، އެފަދަ އެއްޗެހި ހުންނަ ގުރޫޕްތަކާއި ޕޭޖްތަކަށް ވަނުމަކީ ވެސް ހުއްދަ ކަމެއް ނޫން. ސަބަބަކީ، އެކަމުގެ ސަބަބުން ނުބައި ކަމަކަށް ހިތްވަރު ދެވި އޭގެ ސަބަބުން އެތައް ބަޔަކު ނުބައި ކަމަކަށް ވެއްޓޭތީ. ޙަދީޘްގައި އޮންނަނީ ނުބައި ކަމަކަށް މަގު ދެއްކި މީހާއަށް އެކަން ކުރާ އެންމެންގެ ފާފަ ލިޔެވޭނެކަމަށް” ކަަމަށެވެ.\nއެހެންކަމުން، ދެންވެސް ފާޙިޝް އެއްޗެއް ފެންނަ އިރަށް އެވީ ޕްރިންސެން ސަންގުމަރުމަރާއި، މޯޑް ޑި ކްރިސްޓިއާނޯ އަށް އެއެއް ޓެގްކޮށްފައި “މިއޮތް އެއްޗެއް ބަލާލަބާލާށޭ” ބުނަން ހެއްޔެވެ؟ ނުވަތަ އަމިއްލަ “ވޯލް”އަށް ޝެއަރ ކޮށްފައި، “މިހާރު ކުދިން އުޅޭ ގޮތެއް ދޯއޭ” ބުނެ އެންމެންނަށް އެއެއްޗެއް ދައްކަން ހެއްޔެވެ؟ ބަލަ، މިކުރެވޭ ކަމަކުން ޙަޤީޤަތުގައި ތިމާ މިވީ އެޕްރޮމޯޓްކޮށްދޭން އުޅޭ މީހަކަށް ނޫން ދެން ކާކަށް ހެއްޔެވެ؟ ނުބައި ކަމަކަށް މަގުފަހިކޮށްދޭ މީހަކަށް ތިމާ ނުވާށެވެ. ތިމާ ޝެއަރ ކުރި ވީޑިއޯ ބަލައިގެން އެހެން މީހަކު ޙަރާމްކަމަކަށް އަރައިގަނެފިނަމަ، އޭގެ ފާފަ ތިމާއަށް އުފުލަން ނުޖެހިނުދާނެކަމީ ޝައްކެއް އޮތްކަމެއް ނޫނެވެ.\nއެހެންކަމުން ފާޙިޝް ޢަމަލުތައް ނުފަތުރާށެވެ. އެހެނެއްކަމަކު މުޖްތަމަޢުގެ އެންމެނަށް ނުރައްކަލަކަށް ވެފައިވާ ކަމަކާމެދު އިންޒާރުގެ ބަހެއް ނުބުނާށެކޭ ނޫނެވެ. ފެންނަ ކޮންމެ ނުބައެއް އެއީ މަޖަލަކަށް ނުހަދާށެވެ. އޭގެ ނަތީޖާ މުޖްތަމަޢުން މިފެންނަނީ އެވެ. ގޯސް ވަނީ ޒިނޭ ކުރީމަދޯއެވެ. ސަބަބު އޯކޭދޯއެވެ.\nހިލޭއަންހެނުންނާއި ސަލާމްކުރުމާއި ގައިގައި ބީހުން\nއެއްފަހަރަކު ޓީޗަރަކު ކިޔާދެއްވި ވާހަކައެކެވެ. ސްކޫލު ގޯތި ތެރޭގައި ހުރި ބެންޗެއްގައި ފުރާވަރުގެ އަންހެން އަދި ފިރިހެން ކުދިންކޮޅެއް “ގުރޫޕް ސްޓަޑީޒް” ހަދަން ތިއްބެވެ. މިހެން ތިބެފައި އިރުކޮޅަކުން އަންހެން ކުއްޖަކު ހަޅޭލަވަން ހެދީމާ އެދިމާއަށް ބަލާލިއިރު ކަމަކު ދާކަށް ނެތެވެ. އެތާނގައި ހުރި ފިރިހެން ކުއްޖަކު މިހުރީ އެތަނުން އަންހެން ކުއްޖެއްގެ ގައިގައި އޮޅުލައިގަނެވިގެން އޭނަ އަތުގައި އޮތް އެއްޗެއް އަތުލަން “ގައި މައްޗަށް” އަރައެވެ. ޓީޗަރު ގާތްވެލާފައި ކަންތައް ވެގެން އުޅޭ ގޮތް ބެލިއިރު އަންހެން ކުއްޖާވެސް މި ހަޅޭލަވަނީކީ އޭނާގެ ހަށިގަނޑުުގައި ފިރިހެން ކުއްޖާ “ބީހިގެނެއް” ނޫނެވެ. އެއެއްޗެއް އަތުލަން ހެދީމާ މަޖާވެގެންނެވެ. މިއީ މިއަދު މުޖްތަމަޢުގެ އިޖްތިމާޢި ފޭރާން ހަޑިވެފައިވާ ހާލަތު ދައްކުވައިދޭ އެންމެ މަންޒަރެކެވެ.\nމިއަދު ހިލޭ އަންހެނެއް ގައިގައި އަތްލުން ކީއްތޯއެވެ، އެއަށްވުތެ ލަދުވެތި މިންވަރަށް އެކުވެއުޅުންވެސް ވެފައިވަނީ އާދައިގެ ކަމަކަށެވެ. ނަމަވެސް ނަބަވީ އިރުޝާދަށް ތަބާވާ ބަޔަކު ނަމަ އަންނަނިވި ޙަދީޘް އެނގުމަށްފަހުވެސް އެފަދަ މަންޒަރުތަކަކީ “އެހާވަރު ކަމެއް ނޫނޭ” ބުނެ ނިންމާލެވޭނެތޯއެވެ.\n(لَأَنْ يُطْعَنَ فِي رَأْسِ أَحَدِكُمْ بِمِخْيَطٍ مِنْ حَدِيدٍ خَيْرٌ لَهُ مِنْ أَنْ يَمَسَّ امْرَأَةً لَا تَحِلُّ لَهُ) رواه الطبراني في المعجم الكبير: 486 و صححه الألباني.\nމާނާއީ: “އެމީހަކަށް ހުއްދަނުވާ (ހިލޭ) އަންހެއްނެއްގެ ގައިގައި އަތްލުމަށްވުރެ، އެމީހެއްގެ ބޮލަށް ދަގަނޑު ތިނޯހެއް ހެރުން މާ ހެޔޮކަން ބޮޑެވެ.”\nނަމަވެސް މިއަދު ގޯސްވަނީ ސަލާމްކުރުމަށްޓަކާވެސް އިދިކޮޅު ޖިންސުގެ މީހެއްގެ އަތުގައި ނުހިފަން ހުންނަ ކުއްޖާއެވެ. ނަމަވެސް، ދީނުގައި ވަނީ އެހާ ބޮޑަށް ބާރު އަޅާފައިވާ ސަލާމް ފެތުރުމުގައިވެސް ހިލޭ ފިރިހެނުން ހިލޭ އަންހެނުންނާ ސަލާމްކުރުން މަނާ ކުރައްވާފައެވެ. ސަލާމްކުރުމުގައި އަތާއަތް ބީއްސުން މަނާވީއިރު، ދެޖިންސު ދެމެދުން މިއަދު މިފެންނަ މަންޒަރުތައް އޯކޭ ވާނީ ކޮންގޮތަކުންތޯއެވެ؟ ގޯސްވަނީ ޒިނޭކުރީމައެވެ. އޭގެ ސަބަބުތައް ހަމަ އޯކޭއެވެ.\nދެޖިންސުގެ މަސްހުނިވުމާއި، އެކަހެރިކޮށް ބައްދަލުކުރުން\nދެޖިންސުގެ މެމްބަރުނެގެ މެދުގައި މުޅިން ވަކިކޮށް އެކަހެރިކޮށްލާ ފާރެއް ރާނާ ވާހަަކައެއް ނޫނެވެ. ނަމަވެސް، އިޙްތިރާމާއި ޤަދަރާއި ކަރާމާތުގެ ފާރެއް މެދުވެރިވެގެން ނޫނީ ދެޖިންސުގެ ދެމެދުގައި ގުޅުންތަކެއް ޢާއްމުވެގެން ދިޔުމަކީ މުޖްތަމަޢުގެ އަޚްލާޤަށް އޭގެ ނުބައި އަސަރު ކުރާނެކަމެކެވެ. ފިރިހެނުންގެ ނުބައި ބެލުންތަކުން އަންހެން ކަނބަލުން “ނިވާވެގެން” ތިބުމަށާއި، ފިރިހެނުންވެސް “ބެލުންތިރިކޮށްގެން” އުޅުމަށް ދީނުގައި އިރުޝާދު ދެއްވާފައިވެއެވެ. އެއީ މިދެޖިންސުގެ ދެމެދުގައި ކަރާމާތްތެރިކަމާއެކު މުޢާމަލާތްތައް ކުރުމަށެވެ. ނަމަވެސް މިއަދު މުޖްތަމަޢުގައި މިފަދަ ގުޅުންތައް ބޭއްވުމުގައި އެއްވެސް ހައްދެއް، ހަމައެއް ލަމައެއް، އުސޫލެއް ނެތެވެ. ނަތީޖާއަކަށް ވެފައިވަނީ ދެޖިންސުގެ ދެމެދުގައި މަސްހުނިވުމާއި، އެކަހެރިކޮށް ބައްދަލުކުރުމުގެ ތެރެއިން ނުބައި އަޑުތައް އަރައިގެން އައުމެވެ.\n“(ދެޖިންސުގެ ދެމެދުގައި) ޓޯކުކުރުމަކީ މައްސަލައެއް ނޫން. ޖެނެރަލް ރޫލިންގ މިބުނީ.” އައްޝައިޚް ޢަލީ ނިޝާމް މިމައްސަލާގައި ވާހަކަދައްކަވަމުން ވިދާޅުވިއެވެ. “(އެހެނަސް) ދެޖިންސު މަސްހުނިކޮށް އަބަދު އުޅޭކަމުގައި ވާނަމަ އޭގެ ސަބަބުން އުފެދިގެން ނުވާ ފަދަ ގާތް ގުޅުންތަކެއް އުފެދޭނެ. އެގުޅުންތަކަކީ ދީނުގައި ހުއްދަ ނުކުރާ ގުޅުންތަކަކަށް ވުމަކީ ގާތް ގޮތެއް. އަދި އޭގެ ސަބަބުން އެކަހެރިކޮށް ބައްދަލުކުރެވުމަކީ ވާނެ ގޮތް. އެކަހެރިކޮަށް ބައްދަލުކުރުމަކީ ހަމަ ޝައިޠާނާ އެމީހުންގެ ބޮލަށް ސަވާރު ވާނެ އެންމެ ފަސޭހައިން އޮތް ގޮތް. އޭގެ ސަބަބުން ނިކުންނަ ނަތީޖާ އެއް ގޮތަކަށްވެސް ރަނގަޅެއް ނުވާނެ.”\nޖަމާޢީ ސިކުނޑިން ބަދަލުކުރަންވީ ކޮން ފިކުރެއް؟\nޒިނޭއަށް މަގުފަހިވާ ހުރިހާ ދޮރެއް ދީނުގައި ބަންދުކުރައްވާފައިވާ އިރު، އެފާފައަށް މުޖްތަމަޢުގެ މިހާ ގިނަ ބަޔަކު އަރައިގަތުން ޢާއްމުވެފައިވަނީ މިދޮރުތައް މިއަދު ހާމައަށް ހުޅުވާލާފައިވާތީ ނޫން ހެއްޔެވެ؟ އަޅުގަނޑުމެން ޤަބޫލުކުރަންވީ ޒިނޭ ޙަރާމްވާ ފަދައިން ޒިނޭއަށް މަގުފަހިވާ އެންމެހާ ދޮރުތަކެއްވެސް އެއީ ޙަރާމްކަންކަން ގޮތުގައެވެ.\nއައްޝައިޚް މުޙައްމަދު ޝާފިޢު ވިދާޅުވަނީ، “އިސްލާމީ ޝަރީޢަތުގައި ޒިނޭ ޙަރާމްކުރައްވާފައިވަނީ ޒިނޭއަށް މަގުފަހިކުރާ ހުރިހާ މަގެއް ބަންދުކުރައްވާފައި. އޭގެ އެންމެ ދޮރެއް ހުޅުވިޔަސް ޒިނޭއާ ހަމައަށް ދާނެ.”\nނަމަވެސް މިއަދު މިމުޖްތަމަޢުގައި ގޯސްވަނީ ޒިނޭ ކުރީމަ އެކަމެވެ. އޭގެ ދޮރުތައް މަނާކުރުމަކީ މާހަރުކަށި ވިސްނުމެއް ކަމަށް ގިނަ ބަޔަކު ދެކެއެވެ.\nނަމަވެސް ވިސްނަވާށެވެ. ބެލުންތިރިކުރާ، ހިލޭ އަންހެނުންގެ ތެރެއަށް ވަދެ މަސްހުނިވެ ނޫޅޭ، ހިލޭ އަންހެނުން ގައިގައި ނުބީހޭ، ޢިއްފަތްތެރި ޒުވާން ފިރިހެން ކުއްޖަކާއި، ފުރިހަމަ މާނާގައި ޢައުރަ ނިވާކޮށް ޙިޖާބު ވެގެން ހުންނަ، އުޅުމުގައި ލަދުވެތި، ފިރިހެނުންނާއި ގައިގޯޅިވެ ނޫޅޭ، ސަލާމްކުރުމުގެ ގޮތުންވެސް ހިލޭ ފިރިހެނެއް ގައިގައި ބީހި ނޫޅޭ، ޢިއްފަތްތެރި އަންހެންކުއްޖަކާ ޒިނޭގެ ފާފައަށް އަރައިގަަންނާނެ ގޮތެއް އޮވެދާނެ ހެއްޔެވެ؟ މުޖްތަމަޢުގައި މިފަދަ އިސްލާމީ އުޞޫލުތަކަށް ފުރިހަމަ މާނާގައި ތަބާވާ އަންހެނުންނާއި ފިރިހެނުން ގިނަވީމާ، ޒިނޭގެ ފާފަ މަދުވާނެއެވެ. ނަމަވެސް، މިއަދު އެންމެންނަށްވެސް ގޯސްވަނީ ޒިނޭއެވެ. އެއަށް މަގުފަހި ކުރުވާ ދޮރުތަކާއި ސަބަބުތައް އޯކޭއެެވެ. މިވިސްނުން ބަދަލުކުރަމާތޯއެވެ!


ޖަސްޓިން ބީބާ، “ބުރުގާ”އެއް އަޅައިގެން ލަވަކިޔަން އެރުމުން ފާޑުކިޔުން – Haftha\nޖަސްޓިން ބީބާ، “ބުރުގާ”އެއް އަޅައިގެން ލަވަކިޔަން އެރުމުން ފާޑުކިޔުން\nލަވަކިޔުންތެރިޔާ ޖަސްޓިން ބީބާ “ބުރުގާ” އެއް އަޅައިގެން ސްޓޭޖަށް އެރުމުން ސަޕޯޓަރުންގެ ފާޑުކިޔުން އަމާޒުވެއްޖެ އެވެ.\nމިދިޔަ ހޯމަ ދުވަހު ޔޫޓާގައި އޮތް ޝޯއެއްގައި ޖަސްޓިން ސްޓޭޖަށް އެރީ ބޮލުގައި ހެޑް ސްކާފެއް އަޅައިގެންނެވެ. އެެ ސްކާފް އަޅައިގެން ހުރި ގޮތުން ވައްތަރީ ބުރުގާ އަޅައިގެން ހުރިހެންނެވެ. އެކަމާ ގުޅިގެން އޭނާއަށް ސަޕޯޓު ކުރާ މީހުންނާއި “ހޭޓާސް”ގެ ފާޑުކިޔުންވެސް ވަނީ އަމާޒުވެފަ އެވެ.\nބައެއް ސަޕޯޓަރުން ބުނާ ގޮތުން، އެ ސްކާފް އަޅައިގެން އޭނާ ސްޓޭޖަށް އެރުމުން ދޭހަ ވަނީ އޭނާ މުސްލިމުންނަށް އިހުތިރާމް ނުކުރާ ކަމެވެ. އަދި އޭނާ އިސްލާމް ދީނަށް ހަޖޫ ޖެހީ ކަމަށްވެސް ބައެއް މީހުން ވަނީ ބުނެފަ އެވެ.\nނަމަވެސް ބައެއް މީހުން ބުނަނީ ޖަސްޓިން ސްކާފެއް އަޅައިގެން ހުރި ގޮތުން ބޮޑަށް ވައްތަރީ ރަޝިއާގެ ދުވަސްވީ އަންހެނުން ބޮލުގައި ސްކާފެއް އަޅާ ގޮތާ ކަމަށެވެ. އެމީހުން އެ ސްކާފަށް ކިޔާ އުޅެނީ ބަބުޝްކާ ނުވަތަ ބަބުޝްކަސް އެވެ.\nޖަސްޓިން ސްކާފް އެޅުމުން، އެކަން ކަމުދިޔަ މީހުންނަށްވުރެ ގިނައީ އެކަމާ މެދި ހިތްހަމަނުޖެހުނު މީހުންނެވެ، އަދި އޭނާ އެކަމަށް މައާފަށް އެދެން ޖެހޭނެ ކަމަށް ގިނަ މީހުން ދަނީ ބުނަމުންނެވެ.


League Champion kan hoadhai Juventus ah bodu record eh\nއިޓާލިއަން ސޭރިއާ ނުވަތަ އިޓަލިއަން ލީގްގެ ޗެމްޕިއަންކަން ޖެހިޖެހިގެން އަށް ވަނަ ފަހަރަށް ހޯދައި، އިޓަލީގެ ގަދަ ބާރު ޔުވެންޓަސްއިން ތާރީހީ ބޮޑު ރެކޯޑެއް ގާއިމު ކޮށްފި އެވެ.\nއިޓާލިއަން ލީގްގެ އެންމެ ކާމިޔާބު ޓީމު، ޔުވެންޓަސްއިން ލީގް ޗެމްޕިއަންކަން ކަށަވަރު ކުރީ ރޭ ފިއޮރެންޓީނާގެ މައްޗަށް 2-1 ން ހޯދި މޮޅާއެކު އެވެ. މިއީ އިޓާލިއަން ލީގްގެ ޗެމްޕިއަންކަން ޔުވެންޓަސް ހޯދި 37 ވަނަ ފަހަރެވެ.\nޖެހިޖެހިގެން އަށް ވަނަ ފަހަރަށް، ލީގް ޗެމްޕިއަންކަން ހޯދައި ޔުވެންޓަސް މިވަނީ ދުނިޔޭގެ ފުޓްބޯޅައިގައި ބޮޑު ރެކޯޑެއް ގާއިމު ކޮށްފަ އެވެ. ދުނިޔޭގެ އެންމެ ބޮޑު ފަސް ލީގްގެ ތެރެއިން ލީގެއްގެ ޓީމަކަށް، އެ ލީގްގެ ޗެމްޕިއަންކަން ޖެހިޖެހިގެން އަށް ވަނަ ފަހަރަށް ހޯދުނީ ހަމައެކަނި ޔުވެންޓަސް އަށެވެ. ދުނިޔެގޭ އެންމެ ބޮޑު ފަސް ލީގަކީ، ސޭރިއާ، ސްޕެނިޝް ލަލީގާ، ފްރާންސްގެ ލީގް އެކެއް، ޖަރުމަން ބުންޑެސް ލީގާ އަދި އިނގިރޭސި ވިލާތުގެ ޕްރިމިއާ ލީގެވެ.\nރޭ ގެ މެޗު، ޔުވެންޓަސް ކާމިޔާބު ކުރީ، ފިއޮރެންޓީނާއިން ލީޑް ނަގާފައި އޮއްވާ، ފަހަތުން އަރައި ކާމިޔާބު ކުރި ދެ ލަނޑުންނެވެ. ޗެމްޕިއަންސް ލީގްގެ ކްއާޓާ ފައިނަލުގައި ހޮލެންޑްގެ އަޔެކްސް އަތުން ބަލިވެ ހިތްދަތި ގޮތަކަށް މުބާރާތުން ވަކިވާން ޖެހުމުން ޔުވެންޓަސްގެ ކުޅުންތެރިންނަށް މާޔޫސްކަން ކުރިމަތިވި އެވެ. މިއީ އޭގެ ފަހުން އެ ޓީމު ކުޅުނު ފުރަތަމަ މެޗެވެ.\nމެޗު ފެށިގެން ހަ ވަނަ މިނެޓްގައި، ފިއޮރެންޓީނޯގެ ލަނޑު ކާމިޔާބު ކުރީ ނިކޮލާ މިލޮންކޮވިޗް އެވެ. އޭގެ 30 މިނެޓް ފަހުން އެލެކްސް ސެންޑްރޯ ވަނީ ޔުވެންޓަސްއަށް ނަތިޖާ ހަމަހަމަ ކޮށްދީފަ އެވެ. ޔުވެންޓަސްގެ ދެ ވަނަ ލަނޑަކީ ކްރިސްޓިއާނޯ ރޮނާލްޑޯ ނެގި ހުރަހެއް ފިއޮރެންޓީނާގެ ޖާމަން ޕެޒެއްޔާގެ ފައިގައި ޖެހިފައި ބައިކޮޅަށް ވަން ލަނޑެކެވެ.\nއިއްޔަ އަކީ، ޔުވެންޓަސްއަށް ވަރަށް ހާއްސަ ދުވަހެކެވެ. އެ ކުލަބުގެ އަންހެން ޓީމުވެސް ވަނީ އިއްޔަ އިޓާލީގެ އަންހެން ލީގް ޗެމްޕިއަންކަން ޖެހިޖެހިގެން ދެ ވަނަ ފަހަރަށް ހޯދާފަ އެވެ.\nޔުވެންޓަސްގެ ކާމިޔާބާއެކު، އެންމެ ހާއްސަ ކާމިޔާބެއް ލިބުނީ ޓީމުގެ ތަރި ރޮނާލްޑޯ އަށެވެ. އޭނާގެ މި ކާމިޔާބާއެކު އޭނާ ވެފައި ވަނީ ޕްރިމިއާ ލީގާއި ސްޕެނިޝް ލީގް އަދި އިޓާލިއަން ލީގް ހޯދި ހަމައެކަނި ކުޅުންތެރިޔާ އަށެވެ.\nރޮނާލްޑޯ ބުނީ، އިޓަލީިގެ ފުރަތަމަ ސީޒަންގައި ލީގް ޗެމްޕިއަންކަން ލިބުމަކީ ވަރަށް ހާއްސަ އުފަލެއް ކަމަށާއި އަންނަ ސީޒންގައި އެއަށްވުރެ ބޮޑެތި ކާމިޔާބުތަކެއް ހޯދުމަށް އުންމިދު ކުރާ ކަމަށެވެ.


Huvadhu Atoll Uthuruburi Atoll Council – މޯލްޑިވްސް ޕޮލިސް ސަރވިސް އާއި އަތޮޅުކައުންސިލް ގުޅިގެން ” ނެވިމީހާ ” މި ނަމުގައި ޕްރޮގްރާމެއް ހިންގައިފި\nމޯލްޑިވްސް ޕޮލިސް ސަރވިސް އާއި އަތޮޅުކައުންސިލް ގުޅިގެން ” ނެވިމީހާ ” މި ނަމުގައި ޕްރޮގްރާމެއް ހިންގައިފި\nކަނޑުމަތީގެ ސަލާމަތާއި ރައްކާތެރިކަމަށްޓަކައި އަޅަންޖެހޭ ފިޔަވަޅުތަކާއި ، ހެދިފައިވާ ގާނޫނާއި ގަވައިދުތަކަށް ހޭލުންތެރިކުރުމަށްޓަކައި ގއ. ވިލިނގިލީގެ އޮޑިދޯނި ފަހަރުގެ ކެޔޮޅުންނަށް އަމާޒްކޮށްގެން މޯލްޑިވްސް ޕޮލިސްސަރވިސް އާއި ގއ. އަތޮޅުކައުންސިލް އިދާރާއާއި ގުޅިގެން ” ނެވިމީހާ ” ގެ ނަމުގައި މައުލޫމާތު ދިނުމުގެ ޚާއްޞަ ސެޝަންތަކެއް 20 އެޕްރީލް 2017 ގައި ގއ. އަތޮޅުކައުންސިލް އިދާރާގައި ހިންގައިފިއެވެ.\nމި ޕޮރްގްރާމްގައި ބައިވެރިންނަށް މައުލޫމާތު ދެއްވީ މޯލްޑިވްސް ޕޮލިސް ސަރވިސްގެ މެރިން ޕޮލިސްގެ އިސްބޭފުޅުންނާއި މޯލްޑިވްސް ޓްރާންސްޕޯޓް އޮތޯރިޓީގެ ކަމާއިބެހޭ ތަޖުރިބާ ލިބިވަޑައިގެންފައިވާ ބޭފުޅުންނެވެ.\n2 ދުވަހުގެ މުއްދަތަށް ހިންގެވި މި ޕޮރްގްރާމުގައި ގއ. ވިލިނގިލީގެ މަސްދޯނި ފަހަރާއި ލޯންޗްތައް ދުއްވާ ކެޕްޓަނުންގެ އިތުރަށް ކޫއްޑޫ ފިޝަރީޒް މޯލްޑިވްސްގައި މަސައްކަތްކުރައްވާ ބައެއް ކެޕްޓަނުންވެސް ބައިވެރިވެލައްވާފައި ވެއެވެ.


Male' kudhinnah Male' schoolge insaafu\nމާލޭ ކުދިންނަށް މާލޭ ސްކޫލްގެ އިންސާފު\nއިސްކަންދަރު ސުކޫލަކީ ޕްރައިމަކީ ސްކޫލުތަކުގެ ތެރެއިން އެންމެ ދުވަސްވީ އެއް ސްކޫލް\nސްކޫލާއި ކްލާސް ރޫމާއި ޓީޗަރުންގެ ކިޔަވައި ދިނުމުގައި ވެސް ފެންވަރު ރަނގަޅު ސްކޫލުތަކަށް ކުދިން ވައްދަން އެންމެން ވެސް ބޭނުންވެ އެވެ. މިހާތަނަށް އެކަމަށް އޮތް ހައްލަަކީ ހުރި ތާކުން މާލެ އައުމެވެ. ކޮންމެ މީހަކުވެސް އެމީހެއްގެ ކިޔަވައިދޭން މާލެ އަންނަނީ އެވެ. އަދި އަތޮޅުތައް ނޫނީ ރާއްޖޭގެ އެތެރެ އާއި މާލޭގައި ތަައުލީމީ ނިޒާމުގެ ތަފާތު ކުރުންތަކެއް ހުންނަ ކަމަށް ބުނާ ބުނުމަކީ އެތައް އަހަރުތަކެއް ވަންދެންް ދެކެވޭ ހަގީގަތެއް ވެސް އޮންނަ ވާހަކަ އެކެވެ. އެކަން މިހާރު މިއޮތީ ކަރުދާހަށް ތިރިވެފަ އެވެ.\nމިދިޔަ މަހުގެ 26 ވަނަ ދުވަހު އެޑިއުކޭޝަންގެ ސްޓޭޓް މިނިސްޓަރު ފާތުމަތު ނަސީރު ސޮއިކުރައްވާ ސްކޫލުތަކަށް ފޮނުވާފައިވާ ސާކިއުލާގައި ވާ ގޮތުގައި މާލޭގެ ސްކޫލުތަކުން ޖާގަ ދިނުމުގައި އެންމެ ފުރަތަމަ ބަލަންޖެހޭނީ މާލެއަށް ރަށްވެހިވެފައިވާ ދަރިވަރުންގެ ދާއިމީ އެޑްރެހަށެވެ. ދެން އިސްކަން ދޭންޖެހޭނީ އެ ސްކޫލެއްގެ ސަރަހައްދުގައި ދިރިއުޅޭ މާލޭގައި ރަށްވެހިވެފައިވާ ދަރިވަރުންނަށެވެ.\nމާލޭގައި ދެވަނައަށް، އިސްކަންދެނީ އެ ސުކޫލެއްގައި ކިޔަވާ ދަރިވަރުންގެ އެއްބަނޑު އެއްބަފާ ނުވަތަ އެއްބަފާ ނުވަތަ އެންބަނޑު ދަރިވަރުންނަށެވެ. ތިން ވަނައަށް ސްކޫލުތަކުގެ ދާއިމީ ޓީޗަރުންގެ ދަރިންނާއި އެ ސުކޫލްގެ ދަރިވަރުންގެ ބެލުމުގެ ދަށުގައި ތިބޭ ކުދިންނަށެވެ. އެ ކަން ކަމަށް ބަލައި ޖާގަތައް ހަމަޖެއްސުމަށްފަހު، ބާކީހުރި ޖާގަތަކަށް އެޑްރެހަށް ބެލުމަށްފަަހު ޖާގަ ދޭނީ މިނިސްޓްރީން ޖާގަ ކަނޑައަޅާ ގޮތެއްގެ މަތީންނެވެ.\nއެ ސާކިއުލާ ނެރުމާއެކު "މާލެ މީހުން ރާއްޖެތެރޭ މީހުން" ގެ ބަހުސް އަނެއްކާވެސް ވަނީ ފަށާފަ އެވެ. މާލެ މީހުންނަށް އަަނެއްކާވެސް އިސްކަން ދެނީ އެވެ. އެތައް ދުވަހެއް ވަންދެން މާލޭގައި އުޅެމުން އައި އެހެން އަތޮޅުތަކުގެ ރަށްރަށުގެ މީހުންގެ ހައްގުތަކަށް އަރައިގަތީ ކަމަށް މި މައްސަލަ ފެންމަތިވުމާއެކު ބައެއް ފަރާތްތަކުން ދަަނީ ބުނަމުންނެވެ. އަދި ބައެއް ފަރާތްތަކުން މުޅި ސަރުކާރާއި އެޑިއުކޭޝަނާ މެދު ވަނީ ހިތްހަމަ ނުޖެހިފަ އެވެ.\nމައްސަލަ ބޮޑުވެ އެޑިއުކޭޝަން މިނިސްޓްރީން ރޭ ނެރެނު ބަޔާނެއްގައި ބުނެފަައިވާ ގޮތުގައި ދުވަސްވީ އުސޫލު ބަދަލުކޮށް އާ ނިންމުން ގެނައީ އެ ސްކޫލު ހިމެނޭ ސަރަހައްދު ގައި އުޅޭ ވީހާ ވެސް ގިނަ ދަރިވަރުންނަށް އަންނަ އަހަރު ފުރުސަތު ދިނުމުގެ ގޮތުންނެވެ. އާ އެ އުުސޫލުގެ ދަށުން އެ ދަރިވަރަކު ދިރިއުޅޭ ސަރަހައްދުގައި ހިމެނޭ ސްކޫލަކުން ޖާގަ ލިބުމުުގެ ފުރުސަތު ކަށަވަރު ވާނެ އެވެ.\nސްކޫލް ދަަރިވަރުންތަކެއް ހަފްލާއެއްގައި\nއެޑިއުކޭޝަން މިނިސްޓްރީގެ ޕާމަނަންޓް ސެކެޓްރީ އަހުމަދު އަލީ ވިދާޅުވި ގޮތުގައި އަލަށް ގެނައި އުސޫލަކީ އަލަށް ވަންނަ ކުދިންނަށް ޖާގަ ހޯދުމަށް ދިމާވާ ދަތިތަކަށް ދެމެހެއްޓެނިވި ގޮތެއްގައި ދެވެން އޮތް ހައްލެވެ. ލޮޖިކަލީ ވިސްނާލި ކަމުގައި ވިޔަސް އެންމެ ފުރަތަމައިނުން ވެސް އެކަން ހިނގަން ޖެހޭނީ އެގޮތަށެވެ.\nއޭނާ ވިދާޅުވާ ގޮތުގައި މީގެ ސަބަބުން ގްރޭޑް އެކަކަށް ވަންނަ ކުދިންގެ އަދަދު ގިނަވެ އެއް ސްކޫލަކަށް ވަންނަން އެތައް ބައެއް ކިޔޫ ހެދުމުގެ ބަދަލުގައި ސިސްޓަމެޓިކްކޮށް ބެލެހެއްޓިގެން ދާނެ އެވެ. އެ ނިންމުމަކީ ވަކި ބަޔަކަށް ފައިދާ ވާނެ ގޮޮތެއް ހޯދަން ނިންމި ނިންމުމެއް ނޫނެވެ،\n"އެކަކަށް ވައްދަން އެދޭ ކުދިންގެ އަަދަދު ވަރަށް ގިނަ. ސްކޫލުގައި ޖާގަ ހުރި މިންވަރަކަށް މި އޮންނަނީ ލިމިޓެއް ކަނޑައަޅާފަ. އެ ލިމިޓަށް ވުރެ އިތުރު ކުރަން ހުރިހާ އެޕްލިކޭޝަނެއް ބަލައިގަނެ ޖާގަ ދޭން ޖެހޭ ނަމަ އިތުރު ކްލާސްބަރި އެއް އެޅުމަކީ ސަސްޓެއިނަބަލް ކޮށް އެކަން ކުރުމުގެ ހައްލެއް ނޫން. އެހެންވީމަ ގަވައިދަށް ފެއްތޭ ގޮތަށް އެކަން ކުރުމަށް އަދި ސަސްޓެއިނަބަލް ކޮށް އެކަން ކުރާނެ ގޮތެއް އެޑިއުކޭޝަނުން މި ނިންމީ. އެއްވެސް ހާލެއްގަ ތަފާތު ކުރުމެއް ގެންނާކަށް ނޫން"\nޕީއެސް ވިދާޅުވި ގޮތުގައި ތައުލީމީ ނިޒާމުގެ ތެރެއިން ގެނައި މި ބަދަލަކީ ހެޔޮ ބަދަލަކަށް ވެގެންދާނެ އެވެ. އެ ގޮތުން ރަށެއްގައި އެންމެ ސްކޫލެއް ހުރެ އެ ރަށު ރައްޔިތުންްނަށް އެ ސްކޫލުން ޖާގަ ނުލިބޭ ނަމަ އެއީ އިންސާފެއް ނޫނެވެ. އެމީހެއްގެ ދަރިއަކަށް އިިންސާފުން ރަނގަޅު ތައުލީމެއް ނުލިބި ދިއުމަކީ ސަރުކާރުގެ ވިސްނުމެއް ނޫނެވެ.\n"މިސާލަކަށް ބ. އޭދަފުށީގައި ހުންނަނީ އެންމެ ސްކޫލެއް. އެ ރަށު ކުދިން އެ ސްކޫލަށް ވައްދަން ތިއްބާ އެ ކުދިންނަށް ފުރުސަތު ނުދީ އެހެން ބަޔަކަށް ޖާގަ ދިނުމަކީ އިންސާފެއް ނޫން. ހަމަ އެގޮތަށް އެ ކޮންސެޕްޓް މާލެ އަށް އެޕްލައި ކުރާ ނަމަ، މާލޭގައި ރައްވެހިވެފައިވާ މީހާ އަށް މާލޭގައި ހުންނަ ސްކޫލަށް ޖާގަ ލިބެން އޮއްވާ އެޑިއުކޭޝަނުން އެމީހާ އަކަށް ޑިމާންްޑެއް ނުކުރެވޭނެ ހުޅުމާލެ ސްކޫލަކަށް ގެންދާކަށް." ޕީއެސް ވިދާޅުވި އެވެ.\nއިސްކަންދަރާއި ޖަމާލުއްދީނަށް ޕްރެޝަރު ބޮޑު\nއާ އުސޫލު އެކުލަވައިލަން ސަރުކާރުން ނިންމުމުގެ ކުރިން ވެސް މި މައްސަލަ މިހެން އޮވެ އެވެ. މާލޭ އިސްކަންދަރު ސްކޫލާއި ޖާމާލުއްދީން ސްކޫލަކީ އެންމެ ގިނަ ބަޔަކު ދަރިން ވައްދަން ބޭނުންވާ ސްކޫލަށް ވެފައި އޮންނަތާ އެތައް އަހަރެއް ވެއްޖެ އެވެ. ސާކިއުލާއާ ގުޅިގެން އެޑިއުކޭޝަނުން ނެރުނު ބަޔާނުގައި ވެސް ބުނެފައިވާ ގޮތުން އިސްކަންދަރު ސްކޫލަށް ގްރޭޑް އެކަކަށް ޖާގަ ދެވެން އޮތީ 90 ދަރިވަރުންނަށް ކަމަށްވިޔަސް، ސްކޫލް ހިމެނޭ ސަރަައްދުގައި 288 އަށްވުރެ ގިނަ ދަރިވަރުން ހިމެނެ އެވެ. އަދި ޖަމާލުއްދީނަށް 120 ދަރިވަރުންނަށް ޖާގަ ދެވެން އޮތަސް އެ ސަރަހައްދުގައި 396 ދަރިވަރުން ހިމެނެ އެވެ.\nޖަމާލުއްދީން ސްކޫލަކީ ޖާގައިގެ ދަތިކަން އޮތް ސްކޫލެއް\nއެ ދެ ސްކޫލަކީ މާލޭގައި އެންމެ ބައިބޯ ހިސާބުގައި ހިމެނޭ ދެ ސްކޫލަށްވާއިރު އާ ބަދަލާއެކު ސްކޫލަށް އެލިޖިބަލް ވާ ކުދިންނަށް ފުރުސަތު ދެވޭނެ ކަމަށް އެޑިއުކޭޝަނުން ބުނެ އެވެ. އަދި އެތަނުން ސްކޫލަކަށް ޖާގަ ނުލިބި ނުވަދެވޭ ކަމުގައި ވާނަމަ މީގެ ކުރިންވެސް ނިންމާ ގޮތަށް ކައިރި ސްކޫލަކުން ޖާގަ ދެވޭނެ އޭ ވެސް ބުނެ އެވެ.\n"އޮޓޮމޭޓެޑް ސިސްޓަމް އެއްގެ ތެރެއިން އަޅުގަނޑުމެން މިކަން މި ކުރަނީ. އެއްވެސް ސްކޫލަކަށް އެޑިއުކޭޝަނުން ތަފާތު ކުރުމެއް ގެނެސް މޮޅު ދެރަ ސްކޫލެއް ގޮތުގައި ނުނިންމަންް. އިސްކަންދަރު ސްކޫލަށް ނުވަދެވޭ ކުއްޖާ އަށް ހަމަ ޖާގަ އެބަ ލިބޭ އަމީނިއްޔާ ސްކޫލުން. ޖަމާލުއްދީން އަށް ނުވަދެވޭ ކުއްޖާ އަށް ހަމަ އެ އޭރިއާ އިން އެބަ ފުރުސަތު ދެވޭ އެހެން ސްކޫލަކުން. އެކަހަލަ ފުރުސަތުތައް އޮވޭ"\nގަވާއިދާ ހިލާފަށް އަހަރަކު އެތައް ފޯމެއް\nމާލޭގައި އެތައް ހާސް ދަރިވަރުންނެއް ތައުލީމު ހާސިލް ކުރަމުން އަންނަ އިރު ރަނގަޅު ތައުލީމެއް އުނގެނުމަށް މާލެ އަންނަ މީހުންގެ އަަދަދު އަދިވެސް މަދެއް ނުވެ އެެވެ. އަތޮޅުތަކުގެ ރަށްރަށާއި މާލޭގައި ކިޔަވައި ދިނުމުގައި ހުރި ތަފާތު ކުރުންތައް ފެންނާނީ އެފަދަ ކަމެއް ތަޖުރިބާ ކުރުމުން ކަމަށް ބެލެނިވެރިން ބުނާއިރު ތައުލީމު ފޯރުކޮށްދިނުމުގެ ނަމުގައި ގަވާއިދާ ހިލާފަށްވެސް އަމަލު ކުރެ އެވެ.\nއެޑިއުކޭޝަނުން ބުނި ގޮތުގައި ސްކޫލް އެޕްލިކޭޝަންގެ ގޮތުގައި ކޮންމެ އަހަރަކު އެތައް ސަތޭކަ ފޯމެއް ގަވާއިދާ ހިލާފަށް ހުށަހަޅަ އެވެ. ވަކި ވަކި ސްކޫލްތަކުން މޮޅަށް ކިޔަވައިދޭ ކަމަށް ބުނާއިރު އެ ސްކޫލަކުން ޖާގަ ހޯދުމުގެ ބޭނުމުގައި ގާނޫނާ ހިލާފަށް ދޮގު މައުލޫމާތާއެކު ސްކޫލަށް ވައްދަން މަސައްކަތް ކުރާ ކަމަށް އެޑިއުކޭޝަނުން ބުނެ އެވެ. ބޭނުންވާ ސްކޫލު ސަރަހައްދުން ރައްޓެއްސެއްގެ ފަރާތުން އެ ގެއެއްގައި އުޅޭ ކަމުގެ ލިޔުމަކާއެކު ވަގުތީ އެޑްރެސް ވަގަށް ބަދަލު ކޮށްލަނީ އެވެ. އަދި އެއާއެކު ބޭނުންވި ސްކޫލުން ފުރުސަތު ލިބި، ހަގީގީ ހައްގުވެރިންނަށް އިތުރު ގޮޮތެއް ހޯދަން ޖެހެ އެވެ.\nއަމީނިއްޔާ ސްކޫލްގެ ދަރިވަރުން\n"އެއް ގެޔަކުން ސްކޫލަށް އެޕްލިކޭޝަން ހުށަހަޅަން ރެޖިސްޓާ ވެފަ އޮވެދާނެ މިސާލަކަށް 42 ކުދިން. ދެން ޝައްކެއް ވެގެން ޗެކް ކުރާއިރު ގޭގެ ވެރިފަރާތުން މި އޮންނަނީ ލިޔުމެއް ދީފަ ގަވާއިދާ ހިލާފަށް. އެހެންވީމަ އެ ގޭގަ އަސްލު ދިރިއުޅޭ މީހުންނަށް އެލިޖިބަލް ވެފަ ޖާގަ ނުލިބުމަކީ އެމީހުންގެ ހައްގަށް އަރައިގަނެވުން. އަޅުގަނޑުމެން އެހެން ކުޑަވެސް ޝައްކެއް ވާނަމަ ވެރިފައި ކުރަން" އަހްމަދު އަލީ ވިދާޅުވި އެވެ.\n"އަހަރެންނަކީ އުތުރުގެ ރަށެއްގެ މީހެއް. މާލޭގައި އުޅޭތާ މިހާރު ކިތަންމެ ދުވަހެއް ވެއްޖެ. ބޮޑު ކުއްޖާ މިހާރު ޖޭއެސް ގައި ކިޔަވަނީ. ދެން އެންމެ ހަގަށް ހުރި ކުއްޖާއަށް އެކަކުން އެ ސްކޫލުން ޖާގަ ނުލިބިއްޖިއްޔާ ވަރަށް އުނދަގޫ ވާނެ. ވަޒީފާ އަށް ދަމުން އެއް ދަންފަޅި އަށް ކިޔެވުން ބަދަލު ކުރާއިރު ދެމީހުން ދެ ތަނަކަށް ފޮނުވާނީ ކިހިނެތް؟" ޖަމާލުއްދީން ސްކޫލުގެ ބެލެނިވެރިޔަކު ކިޔައިދިނެވެ.\nއާ އުސޫލާއެކު ބެލެނިވެރިންގެ ކަންބޮޑުވުންތަކެއް އެބަ ހުއްޓެެވެ. ސްކޫލުން ޖާގަ ލިބޭނެ ކަމުގެ ޔަގީން ކަން ނެތުމެވެ. އަދި މާލޭ ރަށްވެރިންނަށް ޖާގަ ދީފައި ތައުލީމު ހާސިލް ކުރަން އަތޮޅުތަކުން އަންނަ މީހުންނަށް އޮތް ފުރުސަތު ހަނި ވުމެވެ.\nއަމީނިއްޔާ ސްކޫލް ދަރިވަރެއް\nއާ އުސޫލާ ގުޅިގެން ކަންބޮޑުވުން ފާޅުކުރި ބައެއް މީހުން ބުނާ ގޮތުގައި މާލޭގެ ސްކޫލުތަކުން މާލޭގެ ރަށްވެހި ދަރިވަރުންނަށް ޖާގަ ދިނުމުގައި އިސްކަންދިނުމަކީ ތަފާތު ކުރުމެކެވެ. ސަރުކާރަކުން އަސާސީ ތައުލީމް ފޯރުކޮށްދިނުމުގައި އެއްވެސް ތަފާތު ކުރުމެއްނެތި ހަމަހަމަ ފުރުސަތު އޮންނަންވާނެ އެވެ.\n"މިކަހަލަ ބޮޑު ބަދަލެއް ގެންނަންޏާ ރާއްޖޭގެ ރަށްރަށްވެސް މާލެހާ ތަރައްގީ ކޮށް ރާއްޖެތެރޭން ވަޒީފާގެ ފުރުސަތުތައް ވެސް ތަނަވަސް ކުރަން ޖެހޭނެ"\nޕްރިންސިޕަލުން ދާއިރާއާ ދުރަށް ހިނގައިދާނެ!


Maruvumah Fahu Savaaba Dharuma Libeyne6Kameh | #Dhiislam\nމަރުވުމަށްފަހު ޘަވާބަޢި ދަރުމަ ލިބޭނެ6ކަމެއް\n4 months ago | 1 comment| October 14, 2017\nމިސްކިތަކަށް މުޞްޙަފެއް ހަދިޔާކުރާށެވެ.\nކީރިތި ޤުރުއާނަކީ ﷲގެ ކަލާމްފުޅެވެ. އެ ޤުރުއާނުން ކިޔަވާ ކޮންމެ އަކުރަކަށް 10 ހެޔޮކަން ދެއްވާނެކަމުގެ އުފާވެރި ޙަބަރު މާތް ނަބިއްޔާ ﷺ ވަނީ ދެއްވާފައެވެ. މިސްކިތްތަކަކީ އެތަނެއްގައި ގިނަ އަދަދެއްގެ ބަޔަކު ރޭގަނޑާއި ދުވާލު ޤުރުއާން ކިޔަވަން ތިބޭ ތަނަކަށްވުމުން މިސްކިތަށް މުޞްޙަފެއް(ޚަތިމެއް) ހަދިޔާކުރުމުން މީސްތަކުން އެ މުޞްހަފުން ކިޔާވާނެއެވެ. އެހެންކަމުން އެފަދައިން ކިޔަވާނަމަ ކަށަވަރުންވެސް އެއީ އެމުޞްހަފު ހަދިޔާކުރި މީހައަށް ޘަވާބާއި ދަރުމަ ލިބޭނެ ކަމެކެވެ.\nކޮންމެވެސް ހޮސްޕިޓަލަކަށް ފުރޮޅުލީގޮނޑި އެއް ހަދިޔާކުރާށެވެ.\nހޮސްޕިޓަލުތަކަކީ ނުވަތަ ޞިއްޙީމަރުކަޒުތަކަކީ އެތަންތަނަށް ކޮންމެ ދުވަހަކުވެސް އެތައް ބަޔަކު ބަލިވެގެން ފަރުވާ ހޯދުމަށްޓަކައި ގޮސްއުޅޭ ތަންތަނެވެ. ފުރޮޅުލީގޮނޑި ނުވަތަ ވީލްޗެއަރ އަކީ އެތަންތަނަށްދާ މީހުންނަށް ނުހަނު ބޭނުންތެރި އެއްޗެކެވެ. މުސްލިމުންނަކީ އެއްބަޔަކު އަނެއްބަޔަކަށް އެހީވާ ބައެއްކަމުން ހޮސްޕިޓަލަކަށް ނުވަތަ މަރުކަޒަކަށް މިފަދަ ގޮނޑިއެއް ހަދިޔާކުރުމުން އެއޮތީ މަރުވުމަށްފަހުވެސް ޘަވާބާއި ދަރުމަ ލިބޭނެ ރަނގަޅު މަގެއް ކޮށިފައެވެ.\nމިސްކިތެއް ބިނާކުރުމުގައި ބައިވެރިވާށެވެ.\nމިސްކިތް ބިނާކުރުމަކީ ނުހަނު މަތިވެރި ޘަވާބާއި ދަރުމަ ހުރިކަމެކެވެ. އެކަން ބަޔާންކުރަށްވާ ރަސޫލުﷲ ﷺ ޙަދީޘްކުރެއްވިއެވެ.  “ مَنْ بَنَى مَسْجِدًا لِلَّهِ بَنَى اللَّهُ لَهُ فِي الْجَنَّةِ مِثْلَهُ ” (رواه مسلم) މާނައީ: ﷲއަށްޓަކައި މިސްކިތެއް ބިނާކޮށްފި މީހަކަށް، މާތް ﷲ އޭނާއަށް ސުވަރުގޭގައި ހަމައެފަދަ ތަނެއް ބިނާކޮށްދެއްވާނެއެވެ.”\nވީމާ، މިސްކިތެއް ބިނާކުރުމުގައި ބައިވެރިވެއްޖެނަމަ އެކަމަކީ މަރުވުމަށްފަހުވެސް ޘަވާބު ލިބޭނެ ކަމަކަށް ވެގެންދާނެއެވެ.\nމީސްތަކުން ޖަމާވާ ތަންތަނުގައި ފެން ކޫލަރ އެއް ބަހައްޓާށެވެ.\nފެން ޞަދަޤާތްކުރުމަކީ ހެޔޮ ޢަމަލެކެވެ. އެހެންކަމުން މަރުވުމަށްފަހުވެސް ޘަވާބާއި ދަރުމަ ލިބޭނެ ކަމެއް ކުރުމަށް ބޭނުންނަމަ މީސްތަކުން އެއްވެ އުޅޭ ތަނެއްގައި ފެން ލިބޭނެ އިންތިޒާމް ހަމަޖެއްސުމަކީ ހަމަޔަޤީނުންވެސް ނުކޮށް ދޫކޮށްލާވަރު ކަމެއްނޫނެވެ. އެންމެ މޮޅު ޞަދަޤާތަކީ ކޮބައިތޯ ސުވާލު ދެންނެވުމުން ރަސޫލާ ﷺ ޙަދީޘްކުރެއްވިއެވެ. “ سَقْىُ الْمَاءِ ” (سنن النسائي) މާނައީ: “ބުއިމަށްޓަކައި ފެން ދިނުމެވެ.”\nގަސް އިންދުމަކީވެސް މަރުވުމަށްފަހު ޘަވާބާއި ދަރުމަ ލިބިގަތުމަށްޓަކައި ކުރެވިދާނެ ރަނގަޅު އިންވެސްޓްމަންޓެކެވެ. ރަސޫލުﷲ ﷺ ޙަދީޘްކުރެއްވިއެވެ. “ مَا مِنْ مُسْلِمٍ يَغْرِسُ غَرْسًا، أَوْ يَزْرَعُ زَرْعًا، فَيَأْكُلُ مِنْهُ طَيْرٌ أَوْ إِنْسَانٌ أَوْ بَهِيمَةٌ، إِلاَّ كَانَ لَهُ بِهِ صَدَقَةٌ ” (رواه البخاري ومسلم) މާނައީ: “މުސްލިމަކު ގަހެއް އިންދައި ނުވަތަ ދަނޑެއް ހައްދައި، ދެން ދޫންޏެއް ނުވަތަ އިންސާނެއް ނުވަތަ ޖަނަވާރެއް އެގަހުން ނުވަތަ އެދަނޑުން ކައިބޮއެހަދާ ފަހަރަކު އެމުސްލިމަކަށްޓަކައި ޞަދަޤާތެއް ކަމުގައި ނުވާ އެއްވެސް މުސްލިމެއް ނުވެއެވެ.”\nމި ވާހަކަތައް އިތުރުމީހުންނާއި ޙިއްސާ ކުރާށެވެ.\nހަމައެކަނި މިވާހަކަތަކެއް ނޫނެވެ. މިފަދަ ކޮންމެ ހެޔޮ ވާހަކައެވެ. ސޯޝަލްމީޑިއާގައި ހަޑިހުތުރު ވާހަކަތަކާއި ބޭކާރު ވާހަކަތަކާއި ފޮޓޯތައް ފެތުރުމުގެ ބަދަލުގައި ހެޔޮ ވާހަކަތަކާއި ހެޔޮ ނަޞޭހަތްތައް ފަތުރަމާ ހިނގާށެވެ. އެފަދަ ވާހަކައެއް ނުވަތަ ބަސްކޮޅެއްގެ ސަބަބުން އެންމެ މީހަކަށް ހިދާޔަތް ލިބުމަކީވެސް އެފަދަ ގޯސް ވާހަކަތައް ފެތުރުމަށްވުރެ މާރަނގަޅު ކަމެކެވެ.


Maziya ah undhagoo molheh, balivumun Fehendhoo ah league nimijje\nމާޒިޔާއަށް އުނދަގޫ މޮޅެއް، ބަލިވުމުން ފެހެންދުއަށް ލީގް ނިމިއްޖެ\nބ. ފެހެންދުއާ ދެކޮޅަށް ހޯދި އުނދަގޫ މޮޅާއެކު މާޒިޔާއިން ފުރަތަމަ ބުރު ނިންމާލައިފި އެވެ. މާޒިޔާ އަތުން 2-0 ބަލިވެ، ފެހެންދުއަށް ވަނީ ދިވެހި ޕްރިމިއާ ލީގް ނިމިފަ އެވެ.\nދިވެހި ޕްރިމިއާ ލީގްގެ ފުރަތަމަ ފަހަރަށް 10 ޓީމު ވާދަ ކުރާ ގޮތަށް ހަމަޖެއްސުމަށް ފަހު އެފްއޭއެމުން ނިންމާފައި ވަނީ، ލީގްގެ ފުލަށްދާ ދެ ޓީމަށް ލީގުގެ ދެވަނަ ބުރުން ފުރުސަތު ނުލިބޭ ގޮތަށެވެ. ދެވަނަ ބުރަށް ދާނީ ގަދަ އަށް ޓީމެވެ. ފެހެންދޫގެ އިތުރުން، ތ. ތިމަރަފުއްޓަށްވެސް ވަނީ ދެ ވަނަ ބުރުގެ ދޮރު މުޅިން ބަންދުވެފަ އެވެ.\nގައުމީ ފުޓްބޯޅަ ދަނޑުގައި މިއަދު ހަވީރު ކުޅުނު މެޗުގައި މާޒިޔާއަށް ލީޑް ލިބުނު ނަމަވެސް އެޓީމަށް ވަނީ ވަރަށް ބޮޑަށް އުނދަގޫ ކުރިމަތި ވެފަ އެވެ. ހާއްސަކޮށް ލިބުނު ރަނުގެ ފުރުސަތުތަކުގައި ލަނޑު ނުޖެހުމުގެ މައްސަލަ ފާހަގަ ކޮށްލަން ޖެހެ އެވެ. މެޗުގައި ގިނަ ފުރުސަތުތަކެއް މާޒިޔާއަށް ލިބުނުއިރު އެ ބޯޅަތައް ދިފާއު ކުރުމުގައި ފެހެންދޫގެ ކީޕަރު އިބްރާހިމް ޒަޔާން ވަރަށް ހުށިއާރެވެ.\nބައިކޮޅަށް ދެ ލަނޑު ވަން ނަމަވެސް އޭނާ ވަނީ ރަނގަޅު ސޭވްތަކެއް ކޮށްފަ އެވެ. މިދިޔަ ތިން މެޗުގައިވެސް މާޒިޔާއަށް ކުރިމަތިވި އެންމެ ބޮޑު މައްސަލައަކީ ލަނޑު ނުޖެހުމެވެ. އެކަމާ ބެހޭގޮތުން ސުވާލު ކުރުމުން މާޒިޔާގެ ކޯޗް އިސްމާއީލް މަހްފޫޒް 'އިންމަ' ބުނީ، މިނިވަން ޗެމްޕިއަންޝިޕްގެ ޓީމުތަކާ ދެކޮޅަށް ކުޅޭއިރު މާޒިޔާގެ ކުޅުންތެރިންނަށް އެ ޓީމުތައް އަންޑައެސްޓިމޭޓް ކުރެވޭ ކަމަށެވެ.\n"އަޅުގަނޑުމެން ކުރަން އައި ކަންތައް ހާސިލު ވެއްޖެ،" ލިބުނު މޮޅަށް އިޝާރާތްކޮށް އިންމަ ބުންޏެވެ. "ވަރަށް މުހިންމު ތިން ޕޮއިންޓް މި ލިބުނީ، މޮޅަކާއެކު ފުރަތަމަ ބުރު ނިންމާލުމަކީ ލިބުނު ވަރަށް ބޮޑު ހިތްހަމަޖެހުމެއް."\nމެޗުގެ މޮޅުކުޅުންތެރިޔަކަށް ހޮވުނު މާޒިޔާގެ މޫސާ ޔާމީން ---\nމެޗުގައި، މާޒިޔާގެ ފުރަތަމަ ލަނޑު ކާމިޔާބު ކުރީ، ވައިސް ކެޕްޓަން މުހައްމަދު އިރުފާން 'އިރޭ' އެވެ. މެޗުގެ ނުވަ ވަނަ މިނެޓްގައި އޭނާ ލަނޑު ކާމިޔާބު ކުރުމުން ގިނަ ލަނޑުތަކެއް ޖަހާނެ ކަމަށް ބެލެވުނެވެ. ދެ ވަނަ ހާފު މާޒިޔާއަށް ދިޔައީ ވަރަށް އުނދަގޫކޮށެވެ. އެއް ލަނޑުގެ ލީޑެއްގައި އޮތުމުން އިތުރު ލަނޑުތައް ޖަހަން އެ ޓީމު ކުރިއަށް ޖެހިލާ ވަގުތުގެ ބޭނުން ހިފައި ފެހެންދޫގެ ކުޅުންތެރިން ވަނީ މާޒިޔާގެ ފަހަތަށް ބާރު ބޮޑު ކޮށްފަ އެވެ.\nގިނަ ފުރުސަތުތަކެއް ލިބި، ނާކާމިޔާބު ވުމުން މާޒިޔާގެ ކުޅުންތެރިން ކުޅެމުން ދިޔައީ ޕްރެޝަރުގަ އެވެ. ކެޕްޓަން އަސަދުﷲ އަބްދުﷲ އާއި އަހްމަދު އިމާޒު 'އާއްކޮ' އަށް ވެސް ފުރުސަތުތައް ލިބި ނާކާމިޔާބު ވުމުން އެ ކުޅުންތެރިންގެ މޫނު މަތިން މާޔޫސްކަން ފެނިގެން ދިޔަ އެވެ. އެހެންނަމަވެސް މެޗުގެ 94 ވަނަ މިނެޓްގައި އާއްކޮ ވަނީ މާޒިޔާއަށް ދެ ލަނޑުގެ ލީޑެއް ނަގައިދީފަ އެވެ.\nކުޅުނު ނުވަ މެޗުގެ ތެރެއިން ހަ މެޗުން މޮޅުވެ، އެއް މެޗުން އެއްވަރުވެ، މާޒިޔާ ލީގު ނިންމާލީ 19 ޕޮއިންޓާއެކު އެވެ. އެ ޓީމު ބަލިވީ ދެ މެޗުންނެވެ. އެއީ ޓީސީ އާއި ނިއު ރޭޑިއަންޓާ ދެކޮޅަށް ކުޅުނު މެޗުންނެވެ. އެއްވަރުވީ އީގަލްސްއާ ދެކޮޅަށް ކުޅުނު މެޗުންނެވެ.


Rasmee Dhathurufulheh Gai Shaahid China Ah Furaifi - Vaguthu\nޗައިނާ ސަރުކާރުގެ ދައުވަތަކަށް ފޮރިން މިނިސްޓަރ އަބްދުﷲ ޝާހިދު އެގައުމަށް ފުރާވަޑައިގެންފިއެވެ.\nޗައިނާ ސަރުކާރުގެ ދައުވަތަކަށް ޝާހިދު ޗައިނާ އަށް ވަޑައިގަންނަވަނީ ރާއްޖޭގެ ފޮރިން މިނިސްޓަރުގެ ހައިސިއްޔަތުން ކަމެއް ނުވަތަ އދ.ގެ އާއްމު މަޖިލީހުގެ ރައީސްގެ ހައިސިއްޔަތުން ކަމެއް ސާފެއް ނުވެއެވެ.\nފޮރިން މިނިސްޓަރ ޝާހިދު އަމިއްލަފުޅު ޓްވިޓާ އެކައުންޓުންނާއި އަދި އދ.ގެ އާއްމު މަޖިލީހުގެ ރައީސްގެ ޓްވިޓާ އެކައުންޓުން ކުރެއްވި ޓްވީޓުގައި ވިދާޅުވީ ޗައިނާއަށް އަންގާރަ ދުވަހު ފުރާވަޑައިގެންފައިވާ ކަމަށެވެ.\nޗައިނާ ސަރުކާރުގެ ދައުވަތަކަށް ކުރައްވާ މި ދަތުރުފުޅުގައި، ދެގައުމުން އިސްކަންދޭ ކަންތައްތަކާއި، ކޮވިޑުގެ ބަލިމަޑުކަމުން އަރައިގަތުމަށް ކުރާ މަސައްކަތްތަކާއި، ދެމެހެއްޓެނިވި ތަރައްގީގެ އިތުރުން، މޫސުމީ ބަދަލުތަކާއި ކާރިސާތަކާއި އދ. އަށް ގެންނަ އައު ބަދަލުތަކާ ގުޅޭގޮތުން މަޝްވަރާ ކުރެއްވުމަށް ވަނީ ހަމަޖެހިފައި ކަމަށް ޝާހިދު ވިދާޅުވިއެވެ.\nފޮރިން މިނިސްޓަރުގެ މި ދަތުރުގައި ޗައިނާ ސަރުކާރުގެ އިސްވެރިންނާއި ބައްދަލުކުރެއްވުމަށް ވަނީ ހަމަޖެހިފައެވެ.\nޝާހިދު ޗައިނާ އަށް ވަޑައިގަންނަވާއިރު ރައީސް ސޯލިހް ވެރިކަމަށް ވަޑައިގެންނެވި ފަހުން ޗައިނާ އާއި ރާއްޖޭގެ ގުޅުން ވަނީ ހީނަރުވެފައެވެ. ސަރުކާރުގެ މިހާރުގެ ސިޔާސަތަކީ ޗައިނާ އާއި ގާތް ގުޅުމެއް ބޭއްވުމުގެ ބަދަލުގައި އިންޑިއާ އާއި ގުޅުން ބަދަހިކުރުމެވެ. ރާއްޖޭގެ ޑިފެންސް މިނިސްޓަރު މާރިޔާ އަހްމަދު ދީދީ މިހާރު ވެސް ހުންނެވީ އިންޑިއާ އަށް ކުރައްވާ ރަސްމީ ދަތުރުފުޅެއްގައި އެގައުމުގައެވެ.\nނޮވެމްބަރު 23, 2021 23:26\nއެދިޔައީ ސަލާންޖަ ހަން..ފައިސާ ހޯދަންވީމަ ޗައިނާ ގައުމު ބަނޑުދަށުލާފަ އިންޑިޔާގެ..\nނޮވެމްބަރު 24, 2021 05:57\nޙަޔާތް ކުޑަ އިންސާނެއް.\nނޮވެމްބަރު 24, 2021 09:45\nއިންސާނެއް ކަމާ ވެސް ޝައްކު ވޭ\nނޮވެމްބަރު 24, 2021 08:26\nކޮށްފަ ހުރި ޓުޥިޓުން އެބައގޭ އެއްނު ކޮން ހައިސިއްޔަތަކުން ކަން އެއީ. ކޮންމެ ޥާހަކައެއް ވެސް މިޖެހެނީ ސަމްސަލައް ލައިދޭންތަ..\nނޮވެމްބަރު 24, 2021 09:06\nކާޕެޓްކަލޭގެ ލަދެއްނުގަނޭތަ އަދާނުކުރާ މަގާމުން މުސާރަނަގަން، ؟؟؟މީނައަކީ މިގައުމުގެ ފޮރެން މިނިސްޓަރޯ؟؟\nނޮވެމްބަރު 24, 2021 10:03\nއދ ގެ ރައީސް ކޮންތާކުބާވީ ތިޔަ ދަތުރު ކުރާއިރު. އޭނަ ހޯދަ ބަލަ\nނޮވެމްބަރު 24, 2021 10:07\nތީ ދެން މިހާރު މިތާކަށް ބޭނުން މީހެއް ނޫނެންނު!\nނޮވެމްބަރު 24, 2021 10:09\nޗައިނާ މީހުން ވަރަށް ސަމާލުވާތި! ގޭ ދޮރުމަތީގައި އޮންނަ ފައިފުއްސާއި ސިޓިންރޫމްގައި އޮންނަ ކާޕެޓް ފޮރުވަން ހަދާންބަހައްޓާތި!\nނޮވެމްބަރު 24, 2021 11:28\nމިސަރުކާރުގައި ހުންނެވި އެންމެ ގާބިލް މިނިސްޓާރ، އަސްލު ހުންނަވަން ޖެހޭނި ރައީސްކަމުގައި، މިއަދާހަމަޔަށް ކުރީއްޔާ ކުރިކަމެއް ކުރީ މިނިސްޓާރ


3 Vakeel Akah Internship Thamreen Dheyn JSC In Hulhuvaalaifi - Vaguthu\nތިން ވަކީލަކަށް އިންޓާންޝިޕް ތަމްރީން ދޭން ޖޭއެސްސީން ހުޅުވާލައިފި\n4 މަސް ކުރިން ( ޖެނުއަރީ 10, 2021 )\nރާއްޖޭގެ ގާނޫނީ ފަންނުގެ ގާނޫނުގެ ދަށުން ވަކީލުކަން ކިޔެވުމަށް ފަހު ގާނޫނީ ވަކީލު ކަމުގެ ހުވާ ކުރުމުގެ ކުރިން ފުރިހަމަ ކުރަން ޖެހޭ އިންޓާންޝިޕް ނުވަތަ ތަމްރީން ދޭން ޖުޑިޝަލް ސާވިސް ކޮމިޝަން (ޖޭއެސްސީ) އިން ފުރުސަތު ހުޅުވާލައިފިއެވެ.\nޖޭއެސްސީއިން ކުރި އިއުލާނެއްގައިވާ ގޮތުން މި ފުރުސަތު ހުޅުވާލާފައިވަނީ ތިން ވަކީލަކަށެވެ. އެ ފުރުސަތު ބޭނުންވާ ފަރާތްތަކުން އެ ކަމަށް އެދި ހުށަހަޅަން ފުރުސަތު ހުޅުވާލާފައިވަނީ މި މަހުގެ 18 ވަނަ ދުވަހުގެ މެންދުރުފަހު 1:30 ގެ ނިޔަަށެވެ.\nމި ކަމަށް އެދި ހުށަހަޅާ ފޯމު ޖޭއެސްސީގެ އޮފީސް ހިންގާ ހ. ސަކީނާމަންޒިލްގެ ގްރައުންޑް ފްލޯއަށް ހުށަހެޅޭނެ ކަމަށް އިއުލާނުގައިވެއެވެ. ނުވަތަ އެ ކޮމިޝަންގެ މެއިލް އެޑްރެސް، [email protected] އަށް ހުށަހެޅޭނެއެވެ. މި ފޯމް ޖޭއެސްސީގެ ވެބްސައިޓް، www.jsc.gov.mv އިން ޑައުންލޯޑް ކުރެވޭނެއެވެ. އަދި އެ ކޮމިޝަންގެ ކައުންޓަރުން ވެސް ލިބެން ހުންނާނެއެވެ.\n📢👉NEW!! https://t.co/oWleIEPC0w pic.twitter.com/KsUM1VYgzL\n— JSC Maldives (@MaldivesJSC) January 9, 2021\nމި އިންޓާންޝިޕަށް ކުރިމަތިލެވޭނީ ބާ ކައުންސިލުން އެކްރެޑިޓް ކޮށްފައިވާ ތައުލީމުގެ ހިދުމަތް ފޯރުކޮށްދޭ މަރުކަޒަކުން ގާނޫނީ ރޮނގުން ފުރަތަމަ ޑިގްރީ ހާސިލްކޮށްފައިވާ 21 އަހަރު ފުރިހަމަވެފައިވާ ދިވެހިންނަށެވެ. އަދި ވޭތުވެދިޔަ ފަސް އަހަރު ޖިނާއީ ބޮޑު ކުށެއް ކުރި ކަމަށް ޝަރީއަތަށް ސާބިތުވެފައިވާ މީހަކަށް ވެގެން ނުވާނެ ކަމަށް އިއުލާނުގައިވެއެވެ.\nމި ކަމަށް އެދި ހުށަހަޅާ ފަރާތްތަކުގެ ތެރެއިން އިންޓަވިއުއަށް ޝޯޓްލިސްޓް ކުރެވޭ ފަރާތްތައް ލިޔުމުން އަންގާނެ ކަމަށް އިއުލާނުގައިވެއެވެ. ޝޯޓްލިސްޓް ނުކުރެވޭ ފަރާތްތަކަށް ލިޔުމަކުން އެއްވެސް އެއްޗެއް ނާންގާނެއެވެ. ޝޯޓްލިސްޓް ކުރެވޭ ފަރާތްތަކުގެ ނަންތައް ޖޭއެސްސީގެ ވެބްސައިޓްގައި އާންމު ކުރާނެ ކަމަށް އިއުލާނުގައިވެއެވެ.\nފާއިތުވި ދެއަހަރެއްހާ ދުވަހުގެ ތެރޭގައި ޖޭއެސްސީގެ މަސައްކަތްތައް ވަނީ ވަރަށް ބޮޑަށް ހަލުވިވެފައެވެ. މިހާރު އެކޮމިޝަނުން ގެންދަނީ ފަނޑިޔާރުންނާއި ގުޅޭ ގިނަ ޝަކުވާތަކެއް ބަލަމުންނެވެ.\nޖެނުއަރީ 10, 2021 10:23\nރާއްޖޭގައި އެލްއެލްބީ ޑިގްރީއެއް ލިބޭއިރަށް އަލްއުސްތާޒު މިކިޔަނީ މަލާމާތްކުރަން ބާވައެވެ. ގާނޫނީ ވަކީލުންނަކީ ބަޔަކަށް ކިޔަވައިދޭ ބައެއް ނޫން. ގާނޫނީ ވަކީލުކަމަކާއި ކޯޓުތަކުގައި ވަކާލާތުކުރުމާއި އުސްތާޒަކާ އޮތީ ކޮން ގުޅުމެއް ހެއްޔެވެ؟ ގާނޫނީ ވަކީލުންގެ ކަންކަމާމެދު މިހާވަރަށް ވާހަކަދައްކާއިރު މިކަމާމެދު ވިސްނާލާނެ މީހަކުވެސް ނެތީހެއްޔެވެ؟\nޖެނުއަރީ 10, 2021 11:57\nތިން ވަކީލަކަށް ނޫން. ތިން ގްރަޖުއޭޓުންނަށް. ބޯހަލާކު


Faresmaathodaa Inves Nadella Ge Rayyithunna Eheetherikan Foaru kohdheefi ފަރެސްމާތޮޑާ އިން ވެސް ނަޑެއްލާ ރައްޔިތުންނަށް އެހީތެރިކަން ފޯރުކޮށްދީފި – Huvadhoo News Faresmaathodaa Inves Nadella Ge Rayyithunna Eheetherikan Foaru kohdheefi Huvadhoo News\nފަރެސްމާތޮޑާ އިން ވެސް ނަޑެއްލާ ރައްޔިތުންނަށް އެހީތެރިކަން ފޯރުކޮށްދީފި\nގދ. ނަޑެއްލާއިން ކޮވިޑް ކޭސްތަކެއް ފެނި ރަށް މޮނިޓަރިންނަށް ލާފައިވާ މި ހާލަތުގައި ފަރެސްމާތޮޑާގެ ކައުންސިލާއި އަންހެނުންގެ ކޮމެޓީ ގުޅިގެން ވަރަށް ބޮޑު އެހީތެރިކަމެއް ފޯރުކޮށްދީފިއެވެ.\nމި މަހުގެ 13 ވަނަ ދުވަހު ނަޑެއްލާ މޮނިޓަރިންގެ ހާލަތަށް ގެނެސްފައިވަނީ ތިނަދޫއަށް ގޮސް ޑޮކްޓަރަށް ދެއްކި އެރަށު މީހަކު ކޮވިޑް-19 އަށް ފައްސިވުމާއި ގުޅިގެންނެވެ. ނަޑެއްލާ މޮނިޓަރިންގެ މި ހާލަތުގައި ރަށުގެ ރައްޔިތުންނަށް ބޭނުންވާ ޒަރޫރީ މުދާތަށް އެތެރެ ކުރުމުގައި ވަނީ ވަރަށް ބޮޑެތި އުނދަގޫތަކަކާއި ކުރިމަތިވެފައެވެ.\nމިގޮތުން ނަޑެއްލާގެ ރައްޔިތުންނަށް ދިމާވެފައިވާ ދަތިތަކަށް ލުޔެއް ހޯދައި ދިނުމަށްޓަކާއި ފަރެސްމާތޮޑާއިން އިން ނަޑެއްލާ އަށް 180 ކޭސް ފެންވަނީ ހަދިޔާކޮށްފައެވެ. އެއީ 1.5 ލީޓަރު ގެ 135 ކެހާއި،5ލީޓަރު 20 ކޭސް ފެނުގެ އިތުރަށް 500 އެމްއެލްގެ 25 ކޭސް ފެނެވެ. އަދި 10 ކޭސް މަސް ވަނީ ހަދިޔާކޮށްފައެވެ. މީގެ އިތުރުން 197 ސެނަޓައިޒާ ފުޅިއާއި 30 މާސްކު ފޮށި ވަނީ ހަދިޔާކޮށްފައެވެ.\nކޮވިޑް ގެ މި ޙާލަތުގައި ގދ. ފަރެސް މާތޮޑާ ރައްޔިތުންގެ ފަރާތުން ރަށުގެ ރައްޔިތުންނަށް އެހީތެރިކަން ފޯރުކޮށްދެއްވި ކަމަށްޓަކައި ފަރެސްމާތޮޑާ ރައްޔިތުންނާއި ފަރެސްމާތޮޑާ ކައުންސިލަށާއި ފަރެސްމާތޮޑާ ވިޔަފާރިވެރީންނާއި ފަަރެސްމާތޮޑާ މަސްވެރިންނަށް ނަޑެއްލާ ކައުންސިލުންވަނީ ޝުކުރު އަދާކޮށްފައެވެ.\nރައްޔިތުން ތި ލިޔުމުގައި މާނަ ކުރަނީ ކަރަންޓީނުގައިވާ ރައްޔިތުން. ރައްޔިތުންނަށޭ ކިޔާފައި ލިޔާއިރު މަސްތަކާއި ފެންތައް އަދި އެހެނިހެން ހަދިޔާތައް ލިބެނީ ކަރަންޓީނުގައިވާ ރައްޔިތުންނަށް. އެހެންވީމާ ރައްޔިތުންނަށޭ ނުކިޔަމާ ތިހާލަތުގައި\nމިލިޔުން ކިޔާފަ ކޮމެންޓް ކުރިމީހަކު ތަންދޮރު ނުބަލާ ކޮމެންޓް ކޮއްފަވާކަން ހިތާމަޔާއެކު ބުނެލަން ހުރިހާގޭ ބިސީތަކަށް ފެން ފޯރުކޮއްދިން


ދުނިޔެ - އެމެރިކާގެ މިސްކިތެއްގައި ރޯކޮ\nއެމެރިކާގެ މިސްކިތެއްގައި ރޯކޮށްލައިފި\nއަލިފާން ނިއްވުމަށް ގިނަ ވަގުތު ހޭދަވިކަމަށް އަލިފާން ނިއްވުމުގައި ހަރަކާތްތެރިވި ފަރާތްތަކުން ބުނޭ\nކ. މާލެ 29 ޖެނުއަރީ 2017 | އާދީއްތަ 15:12 2,600\nވިކްޓޯޜިއާ އިސްލާމިކް ސެންޓަރ -- - ގޫގުލް\nއެމެރިކާގެ ޓެކްސަސް ސްޓޭޓްގެ ވިކްޓޯރިޔާގައި ހުންނަ އިސްލާމިިކް ސެންޓަރގައި ރޯކޮށްލައިފި އެވެ.\nވިކްޓޯރިއާ އެޑްވޮކޭޓް އިން ބުނާ ގޮތުގައި މިހަމަލާ ދީފައިވަނީ މިއަދުގެ ފަތިސް ނަމާދުގެ ކުރިންނެވެ.\nއިސްލާމިކް ސެންޓަރގެ ރައީސް ޝާހިދް ހަޝްމީ ވިދާޅުވީ އިސްލާމިކް ސެންޓަރ ހެދުމުގެ މަސައްކަތް ވީހާވެސް އަވަހަށް ފަށާނޭ ކަމަށެވެ. އަދި، އަލިފާން ނިއްވާލުމުގައި ހަރަކާތްތެރިވި ފަރާތްތަކަށް އޭނާ ވަނީ ޝުކުރުއަދާ ކުރައްވާފަ އެވެ.\nސެންޓަރުން ނެރެފައިވާ ބަޔާނެއްގައި ބުނެފައިވަނީ އަންނަ ޖޫން މަހު ސެންޓަރު އަލުން ހުޅުވާނޭ ކަމަށެވެ. ސެންޓަރުން ވަނީ މިސްކިތް އަލުން ބިނާ ކުރުމަށް ގޯފަންޑްމީ ކެމްޕޭނެއް ފަށާފަ އެވެ. ހަތަރު ގަޑި އިރުގެ ތެރޭގައި ފަންޑަށް ބޭނުންވާ 450،000 ޑޮަލަރުގެ ތެރެއިން 34،000 ޑޮލަރު މިހާރު ޖަމާވެފައިވާ ކަމަށްވެސް އެ ބަޔާނުގައި ބުނެފައިވެ އެެވެ.\nހަޝްމީ ވިދާޅުވީ ޓްރަމްޕް ހުވާކުރެއްވި ދުވަހުވެސް މިސްކިތާއި ސެންޓަރުން ވައްކަންކޮށްފައިވާ ކަމަށެވެ. މަދު މަދުން ނަމަވެސް، މިސްކިތަށް ގެއްލުން ދިނުމުގެ ހާދިސާތައް ކުރިމަތިވެފައިވާ ކަމަށް އޭނާ ވިދާޅުވި އެވެ.\nވިކްޓޯރިއާ ފަޔަރ މާޝަލް ޓޮމް ލެގްލަރ ވިދާޅުވީ އަލިފާން ރޯވި ހާދިސާ މިހާރު ބަލަމުންދާ ކަމަށާއި މިހާތަނަށް ތުހުމަތު ކުރެވޭ އެއްވެސް ފަރާތެއް ނެތް ކަމަށެވެ. ނަމަވެސް، އަލިފާން ނިއްވުމަށް ގިނަ މަސައްކަތްތަކެއް ކުރަންޖެހުނު ކަމަށް އޭނާ ފާހަގަކުރެއްވި އެވެ.\nޓްރަމްޕް ހުވާކުރެއްވުމަށްފަހު، އެގައުމުގައި ދިރިއުޅޭ މުސްލިމުންނަށް ދަނީ ގިނަ ހަމަލާތަކެއް ކުރިމަތިވަމުންނެވެ.


Katrina ge kaivengnah aailaain baazaarukuran fashaifi\nކެޓުރީނާގެ ކައިވެންޏަށް އާއިލާއިން ބާޒާރުކުރަން ފަށައިފި\nކެޓުރީނާ ކައިފް އާއި ވިކީ ކޯޝަލްގެ ކައިވެނީގެ ވާޙަކަ މި ދުވަސްވަރު އަނެއްކާވެސް ވަރަށް ގަދަވެއްޖެ އެވެ. އިންޑިޔާގެ ބައެއް ނޫސްތަކުން ބުނެފައިވާ ގޮތުގައި ނޮވެމްބަރު ނިމޭ ހިސާބުން ފެށިގެން ކައިވެނީގެ ރަސްމިއްޔާތުތައް ފެށޭނެ އެވެ.\nކެޓުރީނާގެ މަންމަ އާއި ކޮއްކޮމެން ކައިވެންޏަށް ޚާއްސަ ހެދުމާއި ސާމާނު ގަންނަން މުމްބައިގެ ފިހާރަތަކަށް ވަދެ އުޅެނިކޮށް ނަގާފައިވާ ފޮޓޯތަކެއް ވެސް އިއްޔެ ދައުރުވެފައި ވެއެވެ. ކެޓުރީނާގެ އާއިލާއިން ވިޔަފާރިކުރަން ވަދެފައިވަނީ ކައިވެނީގެ ރަސްމިއްޔާތުތަކަށް ޚާއްސަ ފިހާރަތަކަށް ކަމަށް ވާތީ އެމީހުން މި ބާޒާރުކުރަނީ ކައިވެންޏަށް ބޭނުންވާ އެއްޗެތި ގަންނަން ކަމަށް އިންޑިޔާގެ ނޫސްތަކުން ބުނެ އެވެ.\nއީޓައިމްސްގައިވާ ރިޕޯޓެއް ބުނާ ގޮތުގައި ވިކީ އާއި ކެޓުރީނާގެ ކައިވެނީގެ ރަސްމިއްޔާތު ބާއްވަން ހަމަޖެހިފައިވަނީ ރާޖަސްތާނުގެ ރަންތަމްބޯ ނެޝަނަލް ޕާކާއި 30 ކިލޯ މީޓަރު ދުރުގައި އޮންނަ ސަވާއީ މަދޯޕޫރުގެ ރިސޯޓެއް ކަމަށްވާ ސިކްސް ސެންސަސް ފޯޓް ބަރްވާރާ ގައެވެ. ކައިވެނި ކުރަން ހަމަޖެހިފައިވަނީ އަންނަ ޑިސެމްބަރު މަހުގެ ފުރަތަމަ ހަފުތާގައި ކަމަށް ވެސް މި ޚަބަރުގައި ވެއެވެ.\nކެޓުރީނާ އާއި ވިކީގެ ކައިވެނިގެ ހެދުން ޑިޒައިން ކުރަނީ ސަބްޔާސާޗީ އެވެ. މި ޚަބަރުގައި އިތުރަށް ބުނެފައިވާ ގޮތުގައި މިދިޔަ އޮގަސްޓް މަހުގެ 18 ވަނަ ދުވަހު ކެޓުރީނާ އާއި ވިކީ ވަނީ ވަރަށް ސިއްރުން އެންގޭޖްމެންޓް ރަސްމިއްޔާތު ވެސް ބާއްވާފަ އެވެ.\nމި ކައިވެނީގެ ޚަބަރުތައް ކިތަންމެ ހޫނުވެފައި ވިޔަސް ވިކީ އާއި ކެޓުރީނާ އަދި އެމީހުންގެ އާއިލާގެ އެއްވެސް މީހަކު މި ވާހަކަތައް ޔަގީންކޮށެއް ނުދެ އެވެ. ނަމަވެސް މިއީ ހުރިހާ ފިލްމީ ތަރިން ވެސް ކަންތައް ކުރާ ގޮތް ކަމަށް ވެފައި ކައިވެނި ކޮށްފައި ނަގާ ފޮޓޯތަކާ އެކު ނޫނި އެމީހުން ކައިވެނި ކުރިކަން މީޑީއާތަކަށް ހާމަ ނުކުރާތީ މިފަހަރު ވިކީ އާއި ކެޓުރީނާ ވެސް ކަންތައް ކުރަން މިއުޅެނީ އެހެން ކަމަށް އިންޑިޔާގެ މީޑިއާ ތަކުން ބުނެ އެވެ.


Raeesul Jumhooriyya India ge External Affairs Minister aa Bahdhalu Kurahvaifi – Iru\nރައީސުލްޖުމްހޫރިއްޔާ އިންޑިޔާގެ އެކްސްޓަރނަލް އެފެއާޒް މިނިސްޓަރާ ބައްދަލު ކުރައްވައިފި\nލަހޫ·4ސެޕްޓެމްބަރު 2019\nރައީސުލްޖުމްހޫރިއްޔާ އިބްރާހިމް މުޙައްމަދު ޞާލިޙު، އިންޑިޔާގެ މިނިސްޓަރ އޮފް އެކްސްޓަރނަލް އެފެއާޒް ޑރ. ސުބްރަމާނިއަމް ޖަޔަޝަންކަރާއި މިއަދު ބައްދަލު ކުރައްވައި މަޝްވަރާ ކުރައްވައިފިއެވެ.\nމި ބައްދަލުކުރެއްވުން ކުރިޔަށް ގޮސްފައިވަނީ ރައީސުލްޖުމްހޫރިއްޔާގެ އޮފީހުގައި މިއަދު ހެނދުނުއެވެ. މި ބައްދަލުކުރެއްވުމުގައި އިންޑިޔާގެ އެކްސްޓަރނަލް އެފެއާޒް މިނިސްޓަރަށް ހޫނު މަރުޙަބާއެއް ވިދާޅުވެ، ރާއްޖެއާއި އިންޑިޔާގެ ޒަމާންވީ ގާތް ގުޅުމާއި ބެހޭގޮތުން ދެބޭފުޅުން ވަނީ މަޝްވަރާ ކުރައްވާފައެވެ.\nމި ބައްދަލުކުރެއްވުމުގައި ވާހަކަފުޅުދައްކަވަމުން، ރައީސުލްޖުމްހޫރިއްޔާ ވަނީ ޑރ. ސުބްރަމާނިއަމް ޖަޔަޝަންކަރަށް އެކްސްޓަރނަލް އެފެއާޒް މިނިސްޓަރގެ މަގާމު ލިބިވަޑައިގެންނެވުމާއި ގުޅިގެން އެމަނިކުފާނަށް މަރުޙަބާ ވިދާޅުވެފައެވެ. އަދި، ޑރ. ސުބްރަމާނިއަމް ޖަޔަޝަންކަރު ކުރިން އަދާކުރެއްވި ފޮރިން ސެކްރެޓަރީގެ މަޤާމުގައި ހުންނަވައިގެން ދެޤައުމުގެ ގުޅުން އިތުރަށް ބަދަހިކުރެއްވުމަށް ކުރެއްވި މަސައްކަތްޕުޅު ފާހަގަކުރައްވައި އެކަމަށް ޝުކުރުއަދާ ކުރެއްވިއެވެ. މީގެ އިތުރުންވެސް ރައީސުލްޖުމްހޫރިއްޔާ ވަނީ ކުރިން އިންޑިޔާގެ އެކްސްޓަރނަލް އެފެއާޒް މިނިސްޓަރުކަމުގައި ހުންނެވި ސުޝްމާ ސްވަރާޖް އަވަހާރަވުމަކީ އިންޑިއާއަށް ލިބުނު ފޫ ނުބެއްދޭވަރުގެ ގެއްލުމެއްކަން ފާހަގަކުރައްވައި ތަޢުޒިޔާ ވިދާޅުވެފައެވެ.\nމި ބައްދަލުކުރެއްވުމުގައި ދެބޭފުޅުން ވަނީ ކުރިޔަށް އޮތް ދުވަސްތަކުގައި ދެޤައުމުން އިތުރަށް ގުޅުން ބަދަހިކުރެވިދާނެ ދާއިރާތަކާ ބެހޭގޮތުން މަޝްވަރާކުރައްވާފައެވެ. މިގޮތުން، އިޖްތިމާޢީ އަދި އިޤްތިޞާދީ ގޮތުން ރާއްޖެ ތަރައްޤީކުރުމާއި، ވިޔަފާރިއާއި، ސަރަޙައްދީ ރައްކާތެރިކަމަށް ކުރެވިދާނެ ކަންކަމާއި ބެހޭގޮތުން ފުޅާ ދާއިރާއެއްގައި ދެބޭފުޅުން މަޝްވަރާކުރެއްވިއެވެ. އަދި، މިކަންކަމުގެ ނަތީޖާއަށް ވާޞިލުވުމަށްޓަކައި ރާއްޖެއާއި އިންޑިޔާއާއި ދެމެދުގައި ވެވުނު އެއްބަސްވުންތަކާއި، މިހާރު ކުރިއަށްދާ އިންޑިއަން އޯޝަން ކޮންފަރެންސްގެ ސަބަބުން ވެސް އިތުރު ބާރެއް ލިބިގެންދާނެކަމުގައި ފާހަގަކުރެއްވިއެވެ.\nމި ބައްދަލުކުރެއްވުމުގައި އިންޑިޔާގެ އެކްސްޓަރނަލް އެފެއާޒް މިނިސްޓަރު ވަނީ ރާއްޖެއާއި އިންޑިޔާއާ ދެމެދުގައިވާ އެކުވެރި ގުޅުން އިތުރަށް ބަދަހިކުރެއްވުމަ މަސައްކަތް ކުރައްވާނެކަމުގެ ޔަޤީންކަން ދެއްވައިފައެވެ.\nމި ބައްދަލުކުރެއްވުން ނިންމަވާލައްވަމުން ރައީސުލްޖުމްހުރިއްޔާ ވަނީ އިންޑިޔާގެ ރައީސަށާއި ބޮޑުވަޒީރަށް އުފާ ފާގަތި މުސްތަޤުބަލަކަށް އެދިވަޑައިގެންފައެވެ.\nއިންޑިޔާގެ މިނިސްޓަރ އޮފް އެކްސްޓަރނަލް އެފެއާޒް ޑރ. ސުބްރަމާނިއަމް ޖަޔަޝަންކަރާއި ރާއްޖެ ވަޑައިގެންފައިވަނީ ޕެރަޑައިސް އައިލެންޑް ރިޒޯޓްގައި މިހާރު ކުރިޔަށްދާ4ވަނަ އިންޑިއަން އޯޝަން ކޮންފަރެންސަށެވެ.


ޖަލު އޮފިސަރުންނަށް ހަމަލާ ދިން މައްސަލަ ފުލުހުން ބަލަން ފަށައިފި – Dhen.mv\nޖަލު އޮފިސަރުންނަށް ހަމަލާ ދިން މައްސަލަ ފުލުހުން ބަލަން ފަށައިފި\nމާފުށީ ޖަލާއި މާލޭ ޖަލުގައި ހަމަނުޖެހުން ހިންގިއި ޖަލު އޮފިސަރުންނަށް ހަމަލާދިން މައްސަލަ ފުލުހުން ބަލަން ފަށައިފިއެވެ.\nފުލުހުން މިރޭ ބުނީ އެ މައްސަލަ ވަރަށް ސީރިއަސްކޮށް ތަހުގީގު ކުރަން ފަށާފައިވާ ކަމަށާއި، ކަރެކްޝަންސުން ބޭނުންވެއްޖެ ނަމަ ފުލުހުންގެ އެހީތެރިކަން އަބަދުވެސް ލިބޭނެކަމުގެ ޔަގީންކަން ދީފައިވާނެ ކަމަށެވެ.\n"ކޮވިޑް-19 އާ ގުޅިގެން ރާއްޖެ ނާޒުކު ފައްތަރެއްގައި ސޮތް ދަނޑިވަޅެއްގައި މި ބަލި ފެތުރުނަ ނުދިނުމަށް ކަމާ ބެހޭ އިދާރާތަކުން ވެސް އަޅަން ޖެހޭ ފިޔަވަޅުތައް އަޅަމުން ދާއިރު، އެންމެން ގުޅިގެން މަސައްކަތް ކުރުމަށް މި ސާވިސް އިން އިލްތިމާސް ކުރަން،" ފުލުހުން ބުންޏެވެ.\nއިއްޔެ މާފުށީ ޖަލާއި މާލޭ ޖަލުގައި ހިނގި ހަމަނުޖެހުމުގައި ދިހަ އޮފިސަރުންނާއި ބަންދުގައި ތިބި ޖުމްލަ ނުވަ މީހަކަށް އަނިޔާވެފައިވެއެވެ. އެއީ މާފުށީ ޖަލުގައި ހިނގި ހަމަނުޖެހުމުގައި ފަސް އޮފިސަރުންނާއި ހަތަރު ބަންދު މީހުން އަދި މާލޭ ޖަލުގައި ހިނގި ހަމަނުޖެހުމުގައި ފަސް އޮފިސަރުންނާއި ފަސް ބަންދު މީހަކަށް ކަމަށް ކަރެކްޝަންސް އިން ބުނެއެވެ.